Schedule Koh Dhathuru Kuraa Hurihaa Ferry Thakuge Mauloomaath Libey App Eh Thaaraf Kohffi - Vaguthu\nވަކި ޝެޑިއުލްއެއްގެ ދަށުން ދަތުރު ކުރާ އެންމެހާ ފެރީތަކާއި ސްޕީޑްބޯޓުތަކުގެ މައުލޫމާތު ލިބޭ އެޕެއް ޓްރާންސްޕޯޓު މިނިސްޓްރީން ތައާރަފުކޮށްފި އެވެ.\n"ނިއަމި" ނަމަކަށް ކިޔާ މި އެޕްލިކޭޝަން ލޯންޗުކޮށްފައި ވަނީ މިއަދު ޓްރާންސްޕޯޓު އޮތޯރިޓީގައި ބޭއްވި ރަސްމިއްޔާތެއްގައި ޓްރާންސްޕޯޓު މިނިސްޓަރު އައިޝަތު ނަހުލާ އެވެ.\nމިވަގުތު ނިއަމި އެޕްލިކޭޝަން ލިބޭނީ ގޫގަލް ޕްލޭއިންނެވެ. އެހެން ނަމަވެސް ކުރިއަށް އޮތް ހަފްތާއެއްހާ ދުވަހުގެ ތެރޭގައި އެޕަލް ސްޓޯރުންވެސް އެ އެޕްލިކޭޝް ލިބިގެންދާނެ އެވެ.\nމި އެޕްލިކޭޝަން މެދުވެރިކޮށް ރާއްޖޭގެ ހުރިހާ ސަރަހައްދެއްގައި ދެމުންދާ ކަނޑުދަތުރުގެ ހިދުމަތްތައް ފެނިގެންދާނެ ކަމަށް ޓްރާންސްޕޯޓުގެ އެސިސްޓެންޓް ޑިރެކްޓަރު ހުސައިން ނަޒީރު ވަނީ މިއަދު ވިދާޅުވެފައެވެ.\n"ދައުލަތުން ދެމުންދާ ފެރީތަކުގެ ހިދުމަތުގެ ހުރިހާ މައުލޫމާތެއް މި އެޕްލިކޭޝަނުން ލިބިގެންދާނެ، މިވަގުތު އެޕްލިކޭޝަނުން ފެނިގެންދާނީ ސަރުކާރުގެ ތިން ކުންފުންޏަކުންދޭ ފެރީތަކުގެ މައުލޫމާތު ނަމަވެސް، ކުރިއަށް އޮތް ތަނުގައި އަމިއްލަ ކުންފުނިތަކުގެ ފެރީތަކުގެ މައުލޫމާތުވެސް އެޕުން ފެނިގެންދާނެ " އޭނާ ވިދާޅުވިއެވެ.\nނަޒީރު ވިދާޅުވީ ބޭނުންވާ ތާރީހެއްގައި ފެރީ ބޭނުންވާ ތަނަކަށް ދާން ޝެޑިއުލްކޮށްފައި ފެރީއެއް ނެތް ނަމަ އެކަން އެނގިގެންދާނެ ކަމަށާއި ނިއަމި އެޕްލިކޭޝަން އިން ބޭނުންވާ ތާރީހެއްގައި ބޭނުންވާ ތަނަކަށް ދަތުރު ކުރާ އެންމެހާ ފެރީތައް ފެނިގެންދާނެ ކަމަށެވެ.\nއެޕްލިކެޝަނެއް މެދުވެރިކޮށް ރާއްޖޭގެ ދަތުރުފަތުރު ކުރުމުގެ ވިއުގަ ފެންނަ ގޮތް ހެދުމަކީ ރައީސް އިބްރާހިމް މުހައްމަދު ސޯލިހުގެ 100 ދުވަހުގެ ވައުދުތަކުގެ ތެރޭގައި ހިމެނޭ ކަމެކެވެ.\nއައިޝާ ދައްކައިދިން އެންމެ ރިވެތި ނަމޫނާ އެތައް ބައެއްގެ ހިތްތަކާއި ކުޅެލައިފި\nހޯރަފުށީގައި އެއާޕޯޓް އަމަލީ މަސައްކަތް ފެށުމަށް އެމްޓީސީސީއާ ހަވާލުކޮށްފި\nއޭޕްރީލް 15, 2019 17:27\nތިނަންކިޔާ އެޕެއް ޕްލޭ ސްޓޯރުގައި އަދި ނެތް.


MNP In Gengulhenee Faas Nukoh Oii Dhidha Akaa Logo Eh: EC - Vaguthu\nއެޗްޕީއޭ އަށް އޮތީ ޔަގީންކަން، ދުނިޔޭގެ ތަޖުރިބާ ދިމާއިދިކޮޅު - 12 ގަޑިއިރު ކުރިން\nއެމްއެންޕީ އިން އީސީއާއި ބައްދަލު ކުރަނީ - ވަގުތު އިމޭޖްސް: އަހްމަދު އަޝްހަދު އަބްދުﷲ\nމޯލްޑިވްސް ނޭޝަނަލް ޕާޓީ (އެމްއެންޕީ) އިން ގެންގުޅެނީ އިލެކްޝަން ކޮމިޝަން (އީސީ) އިން އަދި ފާސްކޮށްފައި ނުވާ ދިދައަކާއި، ލޯގޯއެއް ކަމަށް ވިދާޅުވެއްޖެއެވެ.\nއިލެކްޝަން ކޮމިޝަންގެ ހިންގުމާއި ވަގުތީ ގޮތުން ހަވާލުވެ ހުންނެވި އެ ކޮމިޝަންގެ ނައިބު ރައީސް އިސްމާއިލް ހަބީބް މިފަދައިން ވިދާޅުވީ އެމްއެންޕީގެ ފޯމުތަކާއި ހަވާލުވުމަށްފަހު އެޕާޓީ އުފެއްދުމުގައި އިސްކޮށް އުޅުއްވާ ބޭފުޅުންނާއި ބައްދަލުކުރައްވާ ވާހަަކަދައްކަވަމުންނެވެ.\nހަބީބް ވިިދާޅުވީ އެމްއެންޕީގެ ދިިދައާއި ލޯގޯއާއި ގުޅޭ ގޮތުން ގިނަ ފަރާތްތަކުން އެ ކޮމިޝަނާއި ސުވާލުކުރާ ކަމަށެވެ. އަދި އެޕާޓީން މިހާރު ބޭނުންކުރަމުންދާ ލޯގޯއާއި ދިދަ އިލެކްޝަނުން އަދި ފާސްކޮށްފައި ނުވާ ކަމަށް ވިދާޅުވިއެވެ.\nއެމްއެންޕީ އިން އީސީއާއި އެކު ބޭއްވުނު ބައްދަލުވުމުގެ ތެރެއިން އީސީގެ ނައިބު ހަބީބް - ވަގުތު އިމޭޖްސް: އަހްމަދު އަޝްހަދު އަބްދުﷲ\nމި ވާހަކަ އިތުރަށް ތަފްސީލުކޮށްދެއްވަމުން ހަބީބް "ވަގުތު" އަށް ވިދާޅުވީ ޕާޓީގެ ލޯގޯއާއި ދިދަ ފާސްކުރާނީ އެ ޕާޓީގެ ކޮންގްރެސްގައި ކަމަށެވެ. ކޮންގެރެސް ބޭއްވުމުގެ ހުއްދަ ދޭނީ 3000 މެމްބަރުންގެ ސޮޔާއި އެކު ޕާޓީ ރަޖިސްޓްރީކުރުމަށް ހުށަހެޅުމުންނެވެ.\nއެމްއެންޕީއިން މިއަދު ވަނީ 5000އަށް ވުރެ ގިނަ މެމްބަރުންގެ ސޮޔާއި އެކު އެ ޕާޓީ ރަޖިސްޓްރީ ކޮށްދިނުމަށް ހުށަހަޅާފައެވެ. ޕާޓީގެ ކޮންގްރެސް ބާއްވަން ހުއްދަ ދޭނީ މި ފޯމްތައް އީސީން ބެލުމަށްފަހުއެވެ.\nކޮންގްރެސްގައި ޕާޓީގެ މަގާމުތަކަށް މެމްބަރުން އައްޔަން ކުރުން އޮންނާނެއެވެ. އަދި ޕާޓީގެ އާންމު ގަވާއިދު ފާސްކުރުމާއި، ލޯގޯއާއި ދިދަ ފާސްކުރުންވެސް އޮންނާނެއެވެ.\nއެ ބައްދަލުވުމުގައި ޕާޓީއިން ނިންމިކަންކަން އިލެކްޝަނަށް ހުށަހަޅަން ޖެހޭނެއެވެ. އެގޮތުން ޕާޓީގެ އާންމު ގަވާއިދަކީ ރާއްޖޭގެ ގާނޫނުތަކާއި ފުށުނާރާ އުސޫލެއްތޯ އީސީން ބަލާނެ ކަމަށް ހަބީބް ވިދާޅުވިއެވެ. އަދި ޕާޓީގެ ލޯގޯއާއި ދިދައަކީ ގާނޫނީ މިންގަނޑަށް ފެތޭ ދިދައެއްތޯ ކަށަވަރުކުރާނެ ކަމަށްވެސްވެއެވެ.\nޕާޓީީގެ ރަސްމީ ދިދައާއި ލޯގޯ ފާސްވާނީ އެ މަރުހަލާތަކަށްފަހުގައި ކަން ހަބީބު ފާހަގަކުރެއްވިއެވެ.\nއެހެންނަމަވެސް ސިޔާސީ ހަރަކާތެއް ފެށުމަށް މީހުން ހޯދޭނީ ކޮންމެސް ތަސްވީރެއް ނުވަތަ އެއްޗެއް ދައްކައިގެން ކަމަށްވާތީ، ނުރަސްމީ ސިފައެއްގައި ދިދައަކާއި ލޯގޯއެއް ބޭނުން ކުރުން ކުށަކަށް ނުވާނެ ކަމަށް އޭނާ ވިދާޅުވެއެވެ.\nއެމްއެންޕީއިން މިހާރު ގެންގުޅޭ ލޯގޯގައި މައިގަނޑު ގޮތެއްގައި ބޭނުންކޮށްފައި ވަނީ ގަދަ ނޫކުލައެވެ. އެ ލޯގޯގެ އެތެރޭގައި ވަނީ ހުދު ކުލައިގެ ހަނދުފަޅިއެއް ފަދަ ބުރެއްގެ ބައްޓަމަކަށް އިން އެއްޗެކެވެ. އޭގެ އެތެރޭގައި ތިން ތަރިއެއް އިނެވެ. އެއް ތަރި އިނީ ލޯގޯގެ މަތީގައެވެ. އެ ތަރިއަށް ވުރެ ކުޑަ ދެ ތަރިއެއް ތިރީގައި އިނެވެ. އަދި މެދުގައި ދިވެހި ރުކުގެ ހަ ފަންވަތެއް ފެނެއެވެ. ރުކުގެ ފަންވަށް ހުރީ ފެހި ކުލައިގައެވެ.\nސެޕްޓެމްބަރު 15, 2021 13:17\nމުރާލި ކަމުން ޤަވާއިދުވެސް ނޭގޭ\nއެހާ ބޮޑަށް ވެރިކަން ބޭނުންވީމަ ވެދާނެ ތިހެން\nސެޕްޓެމްބަރު 15, 2021 16:39\nތިޔަ އެއްޗެއް ފާސް ނުވެއްޖެއްޔާ މަށަށް ރަނގަޅީ. މަޖާ ވާނެ އެއިރަށްް 🤣\nސެޕްޓެމްބަރު 15, 2021 18:19\nމިހާތަނަށް އެންމެ އަވަހަށް ރަޖިސްޓްރީ ކުރުމަށްޓަކައި އިލެކްޝަނަށް ފޯމްހުށަހެޅި ސިޔާސީ ޕާޓީއެއް ޕާޓީއަކަށް އެމްއެންޕީއިން ވުމަކީ އިއްތިފާގެއް ނޫނެވެ. އިލެކްޝަން އާރައީސަކީ ފޯދްތައުފީގު ވުމާއެކު ބާރުސްޕީޑްގައި ފޯމްތައް ވެރިފައި ކުރެވޭނެ ޕާޓީއަކަށް އެންއެންޕީ ވުމަކީ ވެސް އިއްތިފާގެއް ނޫނެވެ. އެއީ ފިސްތޯލަނާޒިމުގެ މުރާލިކަމެވެ.


vnews - Film Neydhen vakivaakah mi mahuge 27 vana dhuvahu release kuranee\nފިލްމު "ނޭދެން ވަކިވާކަށް" މިމަހު 27 ވަނަ ދުވަހު ރިލީޒް ކުރަނީ\nމީ ޕްރޮޑަކްޝަންގެ ފުރަތަމަ ފިލްމު "ނޭދެން ވަކިވާކަށް"ގެ ޕޯސްޓަރެއް-- ފޮޓޯ: ފޭސްބުކް ޕޭޖް\nމީ ޕްރޮޑަކްޝަންގެ ފުރަތަމަ ފިލްމު "ނޭދެން ވަކިވާކަށް" މިމަހުގެ 27 ވަނަ ދުވަހު ރިލީޒް ކުރުމަށް ވާންޖެހޭ އެންމެ ފަހުގެ ތައްޔާރީތައް މިހާރު ނިމިފައިވާ ކަމަށް ފިލްމުގެ ޕްރޮޑަކްޝަން ޓީމުން ބުނެފި އެވެ.\nވީނިއުސްއަށް މައުލޫމާތު ދެމުން މި ފިލްމުގެ ޑައިރެކްޓަރު މުހައްމަދު އަބޫބަކުރު (މާއެނބޫ) ބުނީ މި ފިލްމުގެ ހުރިހާ މަސައްކަތެއް މިހާރު ނިމިފައިވާ ކަމަށާއި މިހާރު ބާކީ ހުރީ ފިލްމު ރިލީޒް ކުރުމަށް ކުރަންޖެހޭ މަސައްކަތްތައް އެކަނި ކަމަށެވެ.\nލޯބީގެ އަސަރުގަދަ ލޯބީގެ ހުރިހާ ރަހަތަކެއް ހިމެނޭ މިފިލްމުގެ މަންޒަރުތައް ނަގާފައިވަނީ މާލެއާއި ހުޅުމާލޭގެ އިތުރުން އއ. ތޮއްޑޫގަ އެވެ.\nމާއެނބޫ ބުނީ މި ފިލްމުގެ ހުރިހާ ތަރިންނަކީވެސް ވަރަށް މޮޅު ވަރަށް ހުނަރުވެރި ތަރިން ކަމަށެވެ. އަދި މި ފިލްމުގެ ތަރިންނަކީ މިހާރު ރާއްޖޭގެ ފިލްމު އިންޑަސްޓްރީގެ އެންމެ އުހުގައި ފިޔަ ޖަހަމުން އަންނަ ތަރިން ކަމަށްވެސް ބުންޏެވެ.\nމީ ޕްރޮޑަކްޝަންގެ ފުރަތަމަ ފިލްމު "ނޭދެން ވަކިވާކަށް"ގެ މަންޒަރެއް-- ފޮޓޯ: ފޭސްބުކް ޕޭޖް\nމަޝްހޫރު ނެށުންތެރިޔާ ޖާދުﷲގެ ފުރަތަމަ ފިލްމަށް މި ފިލްމު ވެގެންދާއިރު މާއެނބޫ ބުނީ ޖާދުﷲ އަކީ ވަރަށް ހުނަރުވެރި ވަރަށް މޮޅު އެކްޓަރެއް ކަން މި ފިލްމުން އޭނާ ސާބިތުކޮށްދީފައިވާ ކަމަށެވެ.\n"ޖާދުﷲގެ ފުރަތަމަ ފިލްމަށް ވިޔަސް އޭނާ އަކީ ވަރަށް ހުނަރުވެރި ވަރަށް އުއްމީދީ އެކްޓަރެއް. ވަރަށް މޮޅު އޭނާގެ އެކްޓިން." މާއެނބޫ ބުންޏެވެ.\nތިންލައްކައަށް ވުރެ ގިނަ ރުފިޔާ ހަރަދުކޮށްފައިވާ މިފިލްމު ޕްރޮޑިއުސްކޮށްފައިވަނީ މާއެނބޫގެ އަމިއްލަ ކުންފުނި "މީ ޕްރޮޑަކްޝަން"ގެ ފަރާތުންނެވެ. މާއެނބޫ ބުނީ މި ފިލްމުގެ ހުރިހާ ތަރިންގެ އެކްޓިންއާއި ދޭތެރޭ ވެސް ވަރަށް ބޮޑަށް ހިތްހަމަޖެހޭ ކަމަށެވެ.\nމީ ޕްރޮޑަކްޝަންގެ ފުރަތަމަ ފިލްމު "ނޭދެން ވަކިވާކަށް"ގެ ޕްރޮޑަކްޝަން ޓީމާއި ބައެއް ކާސްޓުން-- ފޮޓޯ: ފޭސްބުކް ޕޭޖް\nމި ފިލްމުގެ ތަރިންގެ ތެރޭގައި ފާތިމަތު އާޒިފާ (އަޒޫ)، މުހައްމަދު ސައިދު (ސައިދު)، ޔޫސުފް ޝަފީއު (ޔޫއްޕެ)، އަޒްމީލް (އަޒޭ)ގެ އިތުރުން އާރިފާ ހިމެނެ އެވެ.\nމިފިލްމުގައި ޖުމްލަ ހަތަރު ލަވަ ހިމެނޭއިރު ލަވަތައް ކިޔައިދީފައިވަނީ ފާތިމަތު އަޝްފާ، މުހައްމަދު އަބްދުލްޣަނީ (ތޭރަވާ)، ރާފިއަތު ރަމީޒާގެ އިތުރުން މުމްތާޒް މޫސާ އެވެ.\nމިފިލްމުގެ ޓިކެޓަށް ނަން ނޯޓު ކުރުމުގެ ފުރުސަތު މިހާރު ހުޅުވާލާފައިވާއިރު މި ފިލްމުގެ ޓިކެޓު ވިއްކަން ހަމަޖެހިފައިވަނީ މިމަހު 15 ވަނަ ދުވަހުން ފެށިގެންނެވެ.


ދިވެހިރާއްޖޭގައި ރަޖިސްޓްރީކުރެވިފައިވާ ޖަމްޢިއްޔާތަކަށް އަމާޒުކޮށްގެން މިނިސްޓްރީ އޮފް ހޯމްއެފެއާޒާއި ޔޫ.އެން.ޑީ.ޕީން ގުޅިގެން ބޭއްވުމަށް ހަމަޖެހިފައިވާ ޖަމްޢިއްޔާތަކުގެ ޤައުމީ މަހާސިންތާ މިއަދު ހެނދުނު9ޖެހިއިރު ދަރުބާރުގޭގައި ފަށައިފިއެވެ. މިމަހާސިންތާ ޝަރަފުވެރުކޮށްދެއްވީ ރައީސުލްޖުމްހޫރިއްޔާގެ އޮފީހުގެ މިނިސްޓަރ އަލްއުސްތާޛާ ޢާއިޝަތު ޢާޒިމާ ޝަކޫރުއެވެ.\nމިމަހާސިންތާގެ މަޤްޞަދަކީ ރާއްޖޭގައި ހިލޭސާބަހަށް މަސައްކަތްކުރާ ޖަމްޢިއްޔާތައް ޤައުމުގެ ތަރައްޤީއަށްޓަކައި ގުޅިގެން މަސައްކަތްކުރުމުގެ ޤާބިލުކަން އިތުރުކުރުމާއި ޖަމްޢިއްޔާތައް ޙަރަކާތްތެރިވުމުގައި ދިމާވާ ދަތިތައް ދެނެގަތުމާއި، ސަރުކާރުން މިކަންކަން ރަނގަޅުކުރުމަށް ކުރެވޭނެ ކަންތައްތަކުގެ ޕްލޭނެއް އެކުލަވާލުމާއި، ޖަމްޢިއްޔާތަކާއި، އަމިއްލަފަރާތްތަކާއި އަދި ކުންފުނިތައް ގުޅިގެން ގައުމުގެ ކުރިއެރުމަށް ކުރެވިދާނެ ކަންތައްތައް ދެނެގަތުމެވެ.\nމިމަހާސިންތާގައި ޝަރަފުވެރި މެހުމާނު ޢާޒިމާ ޝަކޫރުގެ ވާހަކަފުޅުގައި މުޖުތަމައުގެ ބައިވެރިވުން ނެތި އެއްވެސް ގައުމެއްގެ ތަރައްގީގެ އެޖެންޑާއެއް ކުރިއަށް ނުގެންދެވޭނެކަމަށާއި ރާއްޖޭގެ ތަރައްގީއަށް ކޮށްފައިވާ މަސައްކަތްތަކުގައި ވެސް މުޖުތަމައުގެ ބައިވެރިވުން ބޮޑުކަން ފާހަގަކުރައްވައި އޭގެ މިސާލަކީ އިބްރާހިމް ނާސިރު އިންޓަނޭޝަނަލް އެއާޕޯޓް ކަމަށް ވިދާޅުވިއެވެ. އެއަރޕޯޓް ހުޅުވުމުގައި ރައްޔިތުންގެ ފުރިހަމަ ބައިވެރިވުން އޭރު އޮތް ނަމަވެސް މިހާރު މުޖުތަމައުގެ ރޫހަކީ ސަރުކާރުން ހުރިހާ ކަމެއް ކުރުން ކަމަށް ވެދާނެ ކަމަށް އާޒިމާ ވިދާޅުވިއެވެ. މިސާލަކަށް މާލޭގެ އަވަށު ސްކޫލްތައް، އެއީ މާލޭގެ ސިވިސް ސޮސައިޓީތަކުގެ ތެރެއިން އުފެދިގެން ތަރައްގީވެގެން އައި މުއައްސަސާތަކެއް. އެ މުއައްސަސާތަކުން ދިވެހި ގައުމަށް ކޮށްފައިވާ ހިދުމަތްތަކާ ގުޅޭގޮތުން އެއީ ސުވާލުކުރެވޭނެ ހިދުމަތްތަކެއް ނޫން، މުޖުތަމައުގެ ދައުރު ކުރިން އަދާކޮށްފައިވާ ގޮތާ ގުޅޭގޮތުން އާޒިމާ ވިދާޅުވިއެވެ.\nމީގެއިތުރުން އަތޮޅުތަކުގެ ތަރައްގީ އަށް ކުރިން ކޮށްފައި ހުރި ގިނަ މަސައްކަތްތަކުގައި ވެސް ރައްޔިތުންގެ ދައުރު ވަރަށް ބޮޑުކަން މިނިސްޓަރު ފާހަގަކުރެއްވި އެވެ. އެހެންކަމުން ޖަމިއްޔާތަކުގެ ގާނޫނީ އޮނިގަނޑެއް އެކުލަވާލާއިރު މުޖުތަމައުގައި އިހުއްސުރެން ބޭނުންކުރަމުން އައި ރަނގަޅު އާދަކާދަތައް ބޭނުންކޮށްގެން އިޖުތިމާއީ ހިދުމަތްތައް ތަރައްގީކުރުމަށް މަހާސިންތާގެ ބައިވެރިން މަޝްވަރާކުރަން އާޒިމާ އެދިވަޑައިގެންނެވިއެވެ.\nމަރްޙަބާ ދެންނެވުމުގެ ގޮތުން ވާހަކަފުޅުދެއްކެވީ ހޯމް މިނިސްޓަރ ޢުމަރު ނަޞީރެވެ. ޝުކުރު ދެންނެވުމުގެ ގޮތުން ވާހަކަފުޅުދެއްކެވީ ޖަމްޢިއްޔާތަކުގެ ރަޖިސްޓްރާރ އަލްފާޟިލް ޔޫސުފް ޢަބްދުލްޣަފޫރުއެވެ.\nމިމަހާސިންތާގައި ޖަމިއްޔާތަކުގެ ވެބްޕޯޓަލް އިފްތިތާޙްކުރެވުނެވެ. ދެ ދުވަހުގެ މުއްދަތަށް ކުރިއަށްގެންދާ މިމަހާސިންތާގައި 104 ޖަމްޢިއްޔާއަކުން ބޭފުޅުން ބައިވެރިވެވަޑައިގެންނެވިއެވެ. މިއީ މިގޮތަށް ބޭއްވޭ3ވަނަ މަހާސިންތާއެވެ.


މުޅިން އައު ތާނަ ފޮންޓެއް ވުޖޫދަށް! - DhiDaily\nމުޅިން އައު ތާނަ ފޮންޓެއް ވުޖޫދަށް!\nޑރ.ޙަސަން ޙަމީދު. ފޮޓޯ: ސޯޝަލް މީޑިއާ\n”އެމްވީ އަކަ“ ގެ ނަމުގައި މުޅިން އައު ތާނަ ފޮންޓެއް ތަޢާރަފުކުރައްވައިފިއެވެ.\nދިވެހިރާއްޖޭގެ ޤައުމީ ޔުނިވަރސިޓީގެ ޗާންސެލަރ ޑރ.ޙަސަން ޙަމީދު އުފެއްދެވި މި ފޮންޓާއި ގުޅިގެން ވިދާޅުވީ މި ފަހަރު އާންމުކުރާ ފޮންޓު އެހެން ފޮންޓުތަކާ ތަފާތުވާ ސަބަބަކީ ގިނަ އަކުރުތައް އަކައެއްގެ ތެރޭގައި ކުރަހާފައިވާ ކުރެހުން ކަމަށެވެ. ނުވަތަ އަކައާއި ވައްތަރު ގޮޅިއެއްގައި ކުރަހާފައިވާ ކަން ކަމަށެވެ.\n”އެހެންކަމުން އަޅުގަނޑު މި ފޮންޓަށް ކީ ނަމަކީ ”އަކަ“ އެވެ.\nމި ފޮންޓު ފަރުމާކުރެއްވީ އެއް ބޭނުމަކީ ބޮޑީޓެކްސްޓް ލިޔާނެ މިފަދަ ފޮންޓެއް ތަޢާރުފުކުރުން ކަމަށް ޑރ.ޙަސަން ވިދާޅުވިއެވެ.\n“އެމްވީ އަކަ“ ފޮންޓުގެ ލިޔެފައިވާ ލިޔުންކޮޅެއް އިނގިރޭސި ދެތިން ބަސް ހިމަނާފައިވަނީ މި އަކުރުތައް އިނގިރޭސި އަކުރުތަކާ އެކުމުތުވާ ގޮތް (ހާމަނައިޒްވާ ގޮތް, އެމުނި އެކުލެވޭގޮތް) ހާމަކުރުމުގެ ބޭނުމުގައި: ޑރ.ޙަސަން\n”ބޮޑީޓެކްސްޓަކީ ލިޔުންގަނޑެއްގެ މައިގަނޑު. މައި ސުރުޚީއާއި ކުދި ސުރުޚީތައް ފިޔަވައި ދެން ލިޔެފައި ހުންނަ ލިޔުން. އެހެން މިފަދަ ފޮންޓުތައް ފަރުމާކޮށްފައިވަނީ ސުރުޚީ ލިޔުމަށް. މިފަދަ އައު ފޮންޓުތަކުން މައިގަނޑު ލިޔުމެއް ލިޔެފިނަމަ ފުރަތަމަ ކޮޅުގައި ކިޔަން ދަތިވާނެ. ނަމަވެސް އަކުރުތަކަށް ފަރިތަވުމުން ދަތިކަމެއްނެތި ކިޔޭނެ. ލިޔުންތަކުގެ މައިގަނޑު ލިޔަނީ 18 ވަރަކަށް ޕޮއިންޓުގައި. ޚާއްސަކޮށް ސްކްރީނުން ފެންނަ ލިޔުންތަކުގައި. ދެ ފޮޅުވަތް ދޭތެރޭގައި ބަހައްޓަނީ 30 ވަރަކަށް ޕޮއިންޓު. ލިޔުންތައް ކިޔަން ފަސޭހަވާނީ މިވަރުން. ކަރުދާހުން ކިޔަން ލިޔާނަމަ 12 ވަރަކަށް ފޮއިންޓް ސައިޒު ރަނގަޅުވާނެ.“ ޑރ.ޙަސަން ވިދާޅުވިއެވެ.


ސަރުކާރުގެ އެހީގައި ދަރަނބޫދޫ ރައްޔިތުންނަށް ޕިކަޕެއް ގަނެފި – Nilandhe\nސަރުކާރުން ދަރަނބޫދޫ ރައްޔިތުންނަށް ހޯދައިދިން ޕިކަޕް ދޯންޏަށް ލޯޑްކުރެވިފައި. (ފޮޓޯ: ދަނިއުސް)\nޕިކަޕެއް ގަތުމަށް މިދިޔަ އަހަރު ސަރުކާރުން ވެދެއްވި ތިން ލައްކަ ރުފިޔާގެ ފައިސާގެ އެހީގައި ދަރަނބޫދޫ ކައުންސިލުން ޕިކަޕެއް ގަނެފިއެވެ. ނިލަންދެ.ކޮމްއަށް މަޢުލޫމާތު ލިބިފައިވާ ގޮތުގައި ދަރަނބޫދޫއަށް ގެންދިއުމަށް ޕިކަޕް މިހާރުވަނީ ފ.ބިލެއްދޫ މިންވަރު ބޯޓަށް ލޯޑްކޮށްފައެވެ.\nނިލަންދޫ ދާއިރާގެ މެންބަރު ޑރ. ޢަބުދުﷲ ޚަލީލުގެ އިޝާރާތަކަށް ކުނި މެނޭޖްކުރުމުގެ މަސައްކަތަށް ދަރަނބޫދޫ ކައުންސިލުން ޕިކަޕެއް ހޯދުމުގެ މަސައްކަތް ފަށާފައިވަނީ މިދިޔަ އަހަރުގެ ކުރީކޮޅުގައެވެ. މިދިޔަ އަހަރުގެ މެދެއްހާ ހިސާބު ކައުންސިލުން އެދުނު މިންވަރަށް ސަރުކާރުން ފައިސާ ޖަމާކޮށްދެއްވުމާއެކު ޕިކަޕް ގަތުމުގެ މަސައްކަތް ފަށާފައިވެއެވެ.\n“ދަރަނބޫދޫ ރައްޔިތުންނަށް ޕިކަޕް ލިބިފައިމިވަނީ ނިލަންދޫ ދާއިރާގެ މެންބަރު ޑރ. ޚަލީލް ކުރެއްވި ބުރަ މަސައްކަތެއްގެ ތެރެއިން. ޚަލީލް ވިދާޅުވީ ހިނގާށޭ މިކަމާ އުޅެން.” ދަރަނބޫދޫ ކައުންސިލްގެ މެންބަރަކު ވިދާޅުވިއެވެ.\nއާބާދީ ކުޑަޔަސް ދަރަނބޫދޫގައި ތަރައްޤީގެ ގިނަ ކަންތައްތަކެއް މިސަރުކާރުން ހިނގާފައިވެއެވެ.


SunOnline: Muslimunnaa ehen meehunnaa hamahama ehnoon: Subramanian Swamy\nމުސްލިމުންނާ އެހެން މީހުންނާ ހަމަހަމައެއް ނޫން: ސުބްރަމާނިއަން ސުވާމީ\n04 Apr 2020, 18:10\nބީޖޭޕީގެ އިސް މެމްބަރެއް ކަމަށްވާ ސުބްރަމާނިއަން ސުވާމީ ވަނީ މުސްލިމުންނާ އެހެން މީހުންނާ ހަމަހަމައެއް ނޫން ކަމަށް ވިދާޅުވެފަ -- ފޮޓޯ: ޕީޓީއައި\nދިއްލީ (އޭޕްރިލް 4): މުސްލިމުންނާ އެހެން މީހުންނާ ހަމަހަމައެއް ނޫން ކަމަށް އިންޑިއާގެ ވެރިކަން ކުރާ ބާރަތިޔާ ޖަނަތަ ޕާޓީ (ބީޖޭޕީ)ގެ އިސް މެމްބަރެއް ކަމަށްވާ ސުބްރަމާނިއަން ސުވާމީ ވިދާޅުވެއްޖެ އެވެ.\nއިންޑިއާގެ ގާނޫނު ހަދާ މަޖިލީހުގެ މެމްބަރެއް ކަމަށްވާ ސުވާމީ އެފަދައިން ވިދާޅުވީ ވައިސް ނޫހަށް ދެއްވި އިންޓަވިއުއެއްގައި، އެގައުމުގެ ރަށްވެހިކަމުގެ ގާނޫނަށް ދާދި ފަހުން ގެނައި އިސްލާހާ ބެހޭ ގޮތުން ވާހަކަ ދައްކަވަމުންނެވެ.\nއިންޑިއާގެ ގާނޫނު ހަދާ މަޖިލީހުން މިދިޔަ ޑިސެމްބަރު 11ގައި ފާސްކޮށް ޖެހިގެން އައި ދުވަހު ތަސްދީގުކޮށްފައިވާ އެ އިސްލާހުގައި ވަނީ ބަންގުލަދޭޝް، ޕާކިސްތާނު އަދި އަފްޣާނިސްތާނުން އިންޑިއާއަށް ގަވާއިދާ ހިލާފަށްދާ މުސްލިމު ނޫން މީހުންނަށް ރަށްވެހިކަން ދެވޭނެ ގޮތް ހަދައިފަ އެވެ. އެހެންކަމުން އެ ގާނޫނާ ދެކޮޅު މީހުން ވަނީ އެއީ މުސްލިމުންނާ މެދު ތަފާތު ކުރާ ގާނޫނެއްގެ ގޮތުގައި ސިފަކޮށްފަ އެވެ.\nސުވާމީގެ އިންޓަވިއުގައި އޭނާ ވިދާޅުވި ގޮތުގައި "މުސްލިމުން ގެންގުޅޭ ފިކުރުގެ ސަބަބުން މުސްލިމުންގެ އާބާދީ ބޮޑު ކޮންމެ ތަނެއްގައިވެސް ހަމަނުޖެހުންތައް ހިނގަ" އެވެ. އަދި "އެއްވެސް ގައުމެއްގައި މުސްލިމުންގެ އާބާދީ 30 ޕަސެންޓަށް ވުރެ އިތުރުވެއްޖެ ނަމަ އެގައުމު ނުރައްކާތެރި ހާލަތަކަށްދާ ކަމަށްވެސް" އޭނާ ވިދާޅުވި އެވެ.\nމުސްލިމުން އިސްތިސްނާވާ ގޮތަށް ފާސްކޮށްފައިވާ ރަށްވެހިކަމުގެ އިސްލާހާ ބެހޭ ގޮތުން ވާހަކަ ދައްކަވަމުން ސުވާމީ ވިދާޅުވި ގޮތުގައި "މުސްލިމުންނަށް އިންޑިއާއަށް ނުވަދެވޭ ގޮތް ހެދުމަކީ އެމީހުނަށް އޯގާތެރިވުމުގެ ގޮތުން" ކުރާ ކަމެކެވެ.\nނަމަވެސް އިންޑިއާގެ ގާނޫނު އަސާސީގެ މާއްދާ 14އިން އިންޑިއާގައި ދިރިއުޅޭ އެންމެންނަށްވެސް ހަމަހަމަ ހައްގުތައް ލިބިދޭކަން ސުވާމީއާ ސުވާލު ކުރި ނޫސްވެރިޔާ ފާހަގަ ކުރި އެވެ. އަދި އެއަށް ރައްދު ދެމުން ސުވާމީ ދިން ޖަވާބަކީ އެ ގާނޫނުގެ ދަށުން "ހަމަހަމަކަން ލިއްބައިދެނީ ހަމަހަމަ މީހުންނަށް" ކަމަށެވެ.\n"ނޫން، އެންމެން ހަމަހަމައެއް ނޫން، މުސްލިމުން ނުފެތޭ ހަމަހަމަ ކެޓަގަރީއަކަށް،" ސުވާމީ ވިދާޅުވި އެވެ.\nސުވާމީގެ އެވާހަކަތަކަށް ސޯޝަލް މީޑިއާގައި ގިނަ ބަޔަކު ވަނީ ފާޑުކިޔާފަ އެވެ. އޭގެ ތެރޭގައި ޕާކިސްތާނުގެ ބޮޑުވަޒީރު އިމްރާން ޚާންވެސް ހިމެނެ އެވެ. އަދި އޭނާ ވަނީ ސުވާމީ މުސްލިމުންނާ ބެހޭ ގޮތުން ވާހަކަ ދައްކަވަނީ ޖަރުމަނުގައި މީގެ ކުރިން ވެރިކަން ކުރި ނާޒީ ޕާޓީން ޔަހޫދީންނާ ބެހޭ ގޮތުން ވާހަކަ ދެއްކި ގޮތަށް ކަމަށް ވިދާޅުވެފަ އެވެ.\nވައިސް ނޫހުން މިހާރު އާއްމުކޮށްފައި ވަނީ ސުވާމީގެ އިންޓަވިއުގެ ޓްރެއިލާއެކެވެ. އަދި މުޅި އިންޓަވިއު ދައްކަން ހަމަޖެހިފައި ވަނީ މާދަމާ އެވެ.\nއަނިޔާވެރިކޮށް މަރުވި އެތަކާ ގުޅިގެން ރުޅިގަދަވެއް\nއިންޑިއާ ފަތުރުވެރިން ބޭނުމީ ރާއްޖޭގައި ޗުއްޓީ ހޭދަކުރަން\nމުމްބާއިއަށް ސައިކްލޯނެއްގެ ނުރައްކާ


Mi aharu Hajj ge alhukamugai2million ah vure gina meehun\nހައްޖުގެ އަޅުކަމުގެ ތެރެއިން- މިއަހަރުގެ ހައްޖުގެ އަޅުކަމުގައި 2.5 މިލިއަން މީހުން ބައިވެރިވާނެ\nދެ މިލިއަނަށް ވުރެ ގިނަ މީހުނާއެކު މިއަހަރުގެ ހައްޖުގެ އަޅުކަން މިއަދު ފަށައިފި އެވެ.\nއިސްލާމް ދީނުގެ ފަސް ވަނަ ރުކުން ކަމުގައިވާ ހައްޖުގެ އަޅުކަން އަދާކުރުމަށް ދުނިޔޭގެ އެކި ކަންކޮޅުތަކުން މުސްލިމުން މައްކާއަށް ޖަމާވާން ފަށާފައި ވަނީ، މީގެ ތިން ހަފްތާއެއްހާ ދުވަސްކުރިން އެވެ. ސައުދީގެ އިމިގްރޭޝަނުން ބުނެފައިވާ ގޮތުގައި ވައިގެމަގުންނާއި ކަނޑުމަގުން އަދި އެއްގަމުން 2.5 މިލއަން މުސްލިމުން ވަނީ ހައްޖުގެ އަޅުނަ އަދާކުރުމަށް ވަނީ އައިސްފަ އެވެ.\nމި އެންމަނަށް ހިދުމަތް ދިނުމަށް ސައުދީގެ ސަރުކާރުން ވަނީ ދުރާލާ ތައްޔާރުވެފަ އެވެ. އެގޮތުން ސައުދީގެ އެކިއެކި ވުޒާރާތަކުން ހައްޖާޖީންނަށް އެހީވުމުގެ ގޮތުން 40،000 މީހުން ހަރަކާތްތެރިވާނެ އެވެ. މީގެ ތެރެއިން 17،000 މީހުންނަކީ ސައުދީގެ ސިވިލް ޑިފެންސް ފޯސް މީހުންނެވެ. ބާކީތިބި 23،000 މީހުންނަކީ މައްކާގެ މުނިސިޕަލްޓީން ހައްޖާޖީންނަށް އެހީވުމަށް ހާއްސަ ތަމްރީނުތަކެއް ދީފައިވާ މީހުންނެވެ. މިމީހުން ހަރަކާތްތެރިވާނީ މައްކާގަ އެވެ. މީގެ އިތުރުން ދިމާވެދާނެ އެމަޖަންސީ ހާލަތަށް ތައްޔާރުވުމުގެ ގޮތުން ސިވިލް ޑިފެންސުގެ 3،000 އުޅަނދު އަބަދުވެސް ތައްޔާރީ ހާލަތުގައި އޮންނައިރު، ޓެކްނޮލޮޖީގެ ވަސީލަތްތައް ބޭނުންކޮށްގެން ހައްޖުވެރިންގެ ސަލާމަތާއި ރައްކާތެރިކަން ކަށަވަރު ކުރެވޭނެ އިންތިޒާމު ވަނީ ހަމަޖައްސާފަ އެވެ.\nހައްޖާޖީން- މިއަހަރުގެ ހައްޖުގެ އަޅުކަމުގައި 2.5 މިލިއަން މީހުން ބައިވެރިވާނެ-\nހައްޖުގެ އަޅުކަން އަދާކުރަމުންދާއިރު ސައުދީގެ ހޫނުމިން ހުންނާނީ 40 ޑިގްރީގައި ކަމަށް އެގައުމުގެ މޫސުމާބެހޭ އިދާރާއިން ވަނީ ބުނެފަ އެވެ. ހައްޖުގެ އެންމެ މުހިންމު އަޅުކަން ކަމަށްވާ، އަރަފާތު ބިމަށް ދިޔުމަށް، މިރޭ ފަތިހު ހައްޖާޖީއިން ދަތުރު ފަށާނެ އެވެ. ފޭލިގޭގެ ސަހަރުގެ ގޮތުގައި މަޝްހޫރުވެފައިވާ މިނާގެ ހުދު ފޭލިގެ ތަކުގައި ހައްޖުވެރިން މިއަދާއި މިރޭ އަޅުކަމުގައި ވަގުތުތައް ހޭދަކުރާނެ އެވެ. ހުދު އިހުރާމްގައި ތިބި، އެތައް މިލިއަން ހައްޖުވެރިންނެއް މިހާރު ވަނީ މިނާއަށް ޖަމާވެ ފޭލިގެތައް ފުރާލައިފަ އެވެ.\nހައްޖުގެ އަޅުކަން ކުރިއަށް ދެންގާ ގޮތް\nހުރިހާ ހައްޖާޖީން ވެސް މާދަމާ އަރަފާތު ބިމުގައި މެންދުރު ނަމާދާއި އަސްރު ނަމާދު އެކުގައި ޖަމާއަތުގައި ކުރާނެ އެވެ. އޭގެ ކުރިން، ހުތުބާއެއް އިއްވާނެ އެވެ. އަދި އެއަށް ފަހު އެނބުރި މިނާއަށް ގޮސް، ޖަމްރާތަކަށް ހިލަ އުކާނެ އެވެ. މިއަހަރުގެ ހައްޖުގައި ހުތުބާ ދެއްވާނީ، ސަޢުދީ ޢަރަބިއްޔާގެ އެންމެ ބޮޑެތި ޢިލްމުވެރިންގެ ކޮމިޓީގެ މެމްބަރު އައްޝައިހު މުހައްމަދު ބިން ހަސަން އަލް-ޝައިހު އެވެ.\nމުސްލިމުންގެ އެންމެ މާތް އެއް އަޅުކަން އަދާ ކުރުމުގެ ގޮތުން ރާއްޖެއިން ވެސް ވަނީ 2،000 ހައްޖާޖީން ސައުދީ އަށް ގޮސްފަ އެވެ. ދިވެހި ހުރިހާ ހައްޖާޖީންގެ ހާލު ވެސް ރަނގަޅު ކަމަށް އިސްލާމިން މިނިސްޓްރީން ވަނީ ބުނެފަ އެވެ. ހައްޖުގެ އަޅުކަމާއި އަދި ހައްޖާޖީގެ ސަލާމަތީ ކަންކަން ބެލެހެއްޓުމަށް ސައުދީގެ ކަމާބެހޭ ފަރާތްތަކުގެ އިންތިޒާމުތަކަށް ހުރިހާ ހައްޖާޖީން ދަނީ ތައުރީފު ކުރަމުންނެވެ.


Ehbasvun aa koh helicopter beynun kuran fashaifi\nއިންޑިޔާ އިން ރާއްޖެއަށް ހިލޭ ދީފައިވާ ކަމަށް ބުނާ ހެލިކޮޕްޓަރެއް: ހެލިކޮޕްޓަރު ދަތުރުތައް ވަނީ އަލުން ފަށާފައި. -- އަހްމަދު ޝުރާއު | އަވަސް\nދެ ހެލިކޮޕްޓަރު ހަދިޔާ ކުރުމުގައި ރާއްޖެ އާއި އިންޑިޔާ ދެމެދު އޮތް އެއްބަސްވުން އާ ކުރުމަށް ފަހު ހެލިކޮޕްޓަރު ބޭނުން ކުރަން އަލުން ފަށައިފި އެވެ.\nއައްޑޫ އަދި ލ. އަތޮޅުގައި އޮންނަ އިންޑިއާގެ ދެ ހެލިކަޕްޓަރު މިދިޔަ އަހަރުގެ ޖޫން މަހުގެ ނިޔަލަށް އަނބުރާ ގެންދަން ރައީސް އަބްދުﷲ ޔާމީންގެ ސަރުކާރުން އެންގި އެވެ. އަދި އެއާއެކު އެ ހެލިކޮޕްޓަރުތައް އޮޕަރޭޓު ކުރާ އިންަޑިޔާ ސިފައިން ވެސް ރާއްޖެއިން ފޮނުވާލުމަށް ސަރުކާރުން އޭރު ވަނީ އަންގައިފަ އެވެ. އިންޑިޔާގެ ނޫސްތަކަށް ސަރުކާރުގެ އިސް އޮފިޝަލުން ވިދާޅުވެފައި ވަނީ ރާއްޖެއިން ހެލިކޮޕްޓަރު ބޭނުން ނުވާ ކަމަށާއި ބޭނުން ވަނީ ސާވައިލަންސް އެއާކްރާފްޓެއް ކަމަށެވެ.\nނަމަވެސް ރައީސް އިބްރާހިމް މުހައްމަދު ސޯލިހުގެ ސަރުކާރުން ވަނީ އެ ހެލިކޮޕްޓަރުތައް ބޭނުން ކުރަން ނިންމައިފަ އެވެ. އެގޮތުން އެމްއެންޑީއެފް އިން ރޭ ކުރި ޓްވީޓެއްގައި ބުނީ ވައިގެ މަތިން މެޑިކަލް އިވެކިއޭޝަންތަކާއި ސާޗް އެންޑް ރެސްކިއުގެ އޮޕަރޭޝަންތައް ހިންގުމަށް އިންޑިޔާގެ ހެލިކޮޕްޓަރުތައް ބޭނުން ކުރަން އަލުން ފަށާފައިވާ ކަމަށެވެ. އަދި އެކަމާ ބެހޭ ގޮތުން އެ ގައުމާ ދެމެދު އޮތް އެއްބަސްވުން ވެސް އާކޮށްފައިވާ ކަމަށް އެމްއެންޑީއެފް އިން ބުންޏެވެ.\nއެމްއެންޑީއެފް އިން ކުރި ޓްވީޓް\nމީގެކުރިން އެކި ފަހަރުމަތިން އާންމުވި މައުލޫމާތުތަކުން އެނގިފައިވާ ގޮތުގައި ކޮންމެ ހެލިކޮޕްޓަރަކާ އެކު ޓެކްނީޝަނުންގެ ގޮތުގައި އިންޑިއާ ސިފައިންގެ ގިނަ ބަޔަކު ރާއްޖެ އައިސް ތިބޭތީ ރައީސް ޔާމީންގެ ސަރުކާރުން އެކަމާ މެދު ވަނީ ކަންބޮޑުވި އެވެ. އެގޮތުން ކުރީ ސަރުކާރުގައި ހޯމް މިނިސްޓަރު ކަން ކުރެއްވި އުމަރު ނަސީރު ވިދާޅުވެފައި ވަނީ ހެލިކޮޕްޓަރާއެކު 40 އަށް ވުރެ ގިނަ އިންޑިޔާ ސިފައިން ރާއްޖޭގައި ހަރަކާތްތެރިވާ ކަމަށެވެ. އަދި ހެލިކޮޕްޓަރަށް ކޮމާންޑު ކުރަނީ އިންޑިޔާއިން ކަމަށާއި ހަދިޔާއެއް ވިޔަސް ދިވެހި ސިފައިންނަށް އެއްވެސް ބާރެއް ނުފޯރުވޭ ކަމަށެވެ. ކުރިން ހަދާފައިވާ އެއްބަސްވުމުގައިވާ ގޮތުން ހެލިކޮޕްޓަރު ދުއްވަން ދިވެހި ސިފައިން ތަމްރީން ކުރުމުގެ މަސައްކަތް އިންޑިޔާ އިން ކުރަން ޖެހެ އެވެ. އެއަށް ފަހު ހެލިކޮޕްޓަރު ދުއްވަން ޖެހޭނީ ދިވެހިންނެވެ. ނަމަވެސް މިއަދާ ހަމަޔަށް އައިއިރު ވެސް އެއްވެސް ސިފައިންގެ މީހަކު އެއަށް ތަމްރީންކޮށްފައި ނުވާ ކަމަށް އުމަރު ވިދާޅުވެފައިވެ އެވެ.


Male hukuru miskithah kuini elhunee keevegen?\nމާލޭ ހުކުރު މިސްކިތް\nމާލޭ ހުކުރު މިސްކިތުގެ އެތެރެ: މިސްކިތަށް ކުނި އެޅި މައްސަލާގައި ސަރުކާރަށް ފާޑުކިޔުން އަމާޒުވެފައި ވޭ -- އަހުމަދު އަޝްހާދު | އަވަސް\nމަރާމާތެއް ކުރަން ކަމަށް ބުނެ ކުއްލި ގޮތަކަށް މާލޭގެ ހުކުުރު މިސްކިތުގައި ބަންދު ބޯޑު އެޅުވީ މިދިއަ އަހަރުގެ ސެޕްޓެމްބަރު މަހުގެ ކުރީކޮޅު އެވެ. އެ މިސްކިތް ބަންދުކުރީ އެ މިސްކިތް ބޭނުންކުރާ މީހުންގެ ސަލާމަތާއި ރައްކާތެރިކަމަށް ބުނެ އެވެ. އަދި މިސްކިތުގެ އާބާތުރަ ފިލުވައި މަރާމާތު ކުރުމުގެ މަސައްކަތް އިންޑިއާއިން ކޮށްދެނީ ކަމަށް ބުނެ އެވެ.\nއޭގެ ފަހު މިއަދާ ހަމައަށް މިސްކިތުގައި މަރާމާތުގެ މާބޮޑު މަސައްކަތެއް ހިނގާތީއެއް ނުފެނެ އެވެ. އެ މިސްކިތް ހުންނަނީ ބަންދުކޮށްފަ އެވެ. ނަމަވެސް ބައެއް މީހުން މިސްކިތަށް އަރައި ކުނި އަޅައި ހަދަ އެވެ. ބައެއް މީހުން ރޭގަނޑު މަޑުކޮށްލައިގެން ތިބޭ ތަނަކަށް އެ މިސްކިތް ހަދައިގެން އުޅެ އެވެ. އޭގެ ފަހުން އެ މިސްކިތަށް ކުނި އަޅައި ވަރަށް ބޮޑަށް ހަޑި ކޮށްފައިވާ ފޮޓޯތަކެއް ދައުރުވާން ފެށުމުން ހެރިޓޭޖުން މިއަދު ބުނެފައި ވަނީ އެއީ މިދިއަ އަހަރުގެ ނޮބެމްބަރު މަހު ހިނގި ކަމެއް ކަމަށެވެ.\nމިއަދު އަވަސްގެ ބައެއް ނޫސްވެރިން ހުކުރު މިސްކިތް ބަލައިލަން ދިޔައިރު ވެސް އެތަން ބަލަހައްޓާ މީހަކަ ވެސް އަދި މަސައްކަތް ކުރާ ބަޔަކު ވެސް މަސައްކަތު މީހަކު ވެސް ނޫޅެ އެވެ. ނަމަވެސް ހިސާބަކަށް ސާފުކޮށްފައި ވެއެވެ.\nބަންދު ކޮށްފައިވާ ހުކުރު މިސްކިތުގެ ތެރެއަށް ކުނި އަޅާފައިވާ ބައިވަރު ފޮޓޯތައް ސޯޝަލް މީޑިއާގައި ދައުރުވަމުން އެބަދެ އެވެ. އެހެންވެ ހުކުރު މިސްކިތް ބެލެހެއްޓުމުގައި އިހުމާލުވެފައިވާ ކަމަށް ބުނެ ގިނަ ބަޔަކު ދަނީ އެކަމަށް ފާޑު ކިޔަމުންނެވެ.\nހެރިޓޭޖުން ބުނަނީ ދައުރުވަމުންދާ ފޮޓޯތަކަކީ މިދިއަ ނޮވެމްބަރު މަހު އެ އިމާރާތަށް ކެމިކަލް ޓްރީޓްމަންޓް ދީ، ތަން ބަންދު ކޮށްފައި ވަނިކޮށް އެތަނަށް ބަޔަކު ވަދެ ހިންގާފައިވާ އަމަލުތަކެއްގެ ނަތީޖާ ކަމަށެވެ. ހެރިޓޭޖުން އެހެން ބުނުމުން ވެސް އާންމުން ވަނީ ހިތްހަމަ ނުޖެހިފަ އެވެ. އާންމު ފަރާތްތަކުން ބުނަނީ ނޮވެމްބަރު މަހުގައި ވިޔަސް އަދި އެހެން މަހެއްގައި ވިޔަސް އެކަން ހިނގަފައި ވަނީ އެ މިސްކިތް ބެލެހެއްޓުމުގައި އިހުމާލުވެގެން ކަމަށެވެ.\n"...މިސްކިތުގެ އެތެރެ ސާފުކޮށް، ފުލުހުންނާއި ގުޅިގެން އެތަން ބެލެހެއްޓުމުގެ މަސައްކަތް މި މަރުކަޒުން މިދަނީ ކުރަމުން،" ހުކުރު މިސްކިތުގެ އެތެރޭގެ އެންމެ ފަހުގެ ފޮޓޯތަކާއެކު ހެރިޓޭޖުން ކުރި ޓްވީޓެއްގައި ބުނެފައި ވެއެވެ.\nމާލޭގެ ހުކުރު މިސްކިތް ބިނާކޮށް ނިންމެވީ، އައް ސުލްތާން އިބްރާހީމް އިސްކަންދަރުގެ ރަސްކަމުގައި މީލާދީން 1656 ވަނަ އަހަރުގެ ތެރޭގަ އެވެ. ހުކުރު މިސްކިތުގެ މުންނާރު ބިނާކުރެއްވީ ވެސް ހަމަ އެ ރަދުންގެ ރަސްކަމުގައި މީލާދީން 1675 ވަނަ އަހަރުގެ ތެރޭގަ އެވެ. ނަވާރަ ސަތޭކަ އަށްޑިހަ ހަތަރު ވަނަ އަހަރު އިސްލާމީ މަރުކަޒު ހުޅުވުމާ ހަމައަށް، ރާއްޖޭގެ އެންމެ ބޮޑު މިސްކިތުގެ ގޮތުގައި ހުރީ ހުކުރު މިސްކިތެވެ.\nތަރިކަ މާލޭ ހުކުރު މިސްކިތް ހެރިޓޭޖް މިނިސްޓްރީ + ތާރީހު\nއެހީގެ މަގުސަދާމެެދު ސަމީރުގެ ސުވާލެއް


Aajenteenaa balikoh kopaa emerikaage thashi chileein ufulaaliiru, mesee intaneyshanal futboalhain ritayaakohfi\nއާޖެންޓީނާ ބަލިކޮށް ކޮޕާ އެމެރިކާގެ ތަށި ޗިލީއިން އުފުލާލިއިރު, މެސީ އިންޓަނޭޝަނަލް ފުޓްބޯޅައިން ރިޓަޔާކޮށްފި\nކޮޕާ އެމެރިކާ 2016 ފުޓްބޯޅަ މުބާރާތުގެ ފައިނަލުގައި ޕެނަލްޓީ ޖަހައިގެން އާޖެންޓީނާ ބަލިކުރުމަށްފަހު ޗިލީއިން ތަށި އުފުލާލިއިރު، މެސީ އިންޓަނޭޝަނަލް ފުޓްބޯޅައިން ރިޓަޔާ ކޮށްފި އެވެ. މިއީ ޗިލީއިން ޖެހިޖެހިގެން ފައިނަލުގައި ޕެނަލްޓީ ޖަހައިގެން އާޖެންޓީނާ ބަލިކުރި ދެވަނަ ފަހަރެވެ.\nމެޗުގެ ފުރިހަމަ ވަގުތު ހަމަވެ އިތުރު ވަގުތުގެ 15 މިނެޓްގެ ދެ ހާފު ކުޅުނުއިރުވެސް އެއްވެސް ޓީމަކަށް ލަނޑެއް ޖެހިފައިނުވާއިރު ނަތީޖާ ނެރުނީ ޕެނަލްޓީ ޖަހައިގެންނެވެ. ޗިލީއިން ވިޑާލް ޖެހި ޕެނަލްޓީ، އާޖެންޓީނާގެ ކީޕަރު ރޮމެރޯ ދިފާއުކުރިއިރު އާޖެންޓީނާގެ ފުރަތަމަ ޕެނަލްޓީ މެސީ ފޮނުވާލާފައިވަނީ ދަނޑިމަތިން ބޭރަށެވެ. ޗިލީއިން ދެން ޖެހި ހުރިހާ ޕެނަލްޓީއެއްވެސް ކާމިޔާބުކުރިއިރު، ލޫކަސް ބިޖީލިއާ ފޮނުވާލި އާޖެންޓީނާގެ ހަތަރު ވަނަ ޕެނަލްޓީ، މި މެޗުގައި މޮޅު ކުޅުމެއް ދެއްކި ޗިލީގެ ކީޕަރު ކުލައުޑިއޯ ބުރާވޯ ވަނީ ދިފާއު ކޮށްފަ އެވެ.\nމި މެޗުގެ 28 ވަނަ މިނެޓްގައި ޗިލީގެ މާސެލޯ ޑައަޒް އަށް ދެވަނަ ރީނދޫ ކާޑަކާއެކު ރަތް ކާޑެއް ދައްކާފައިވާއިރު، އާޖެންޓީނާގެ މާކޯސް ރޯހޯ އަށް ވަނީ މެޗުގެ 43 ވަނަ މިނެޓްގައި ސީދާ ރަތް ކާޑެއް ދައްކާފަ އެވެ.\nމިއީ އާޖެންޓީނާ އިން މި މުބާރާތުގެ ފައިނަލުގައި ޖެހިޖެހިގެން ބަލިވި ތިން ވަނަ އަހަރެވެ. އަދި މި މެޗާއެކު އާޖެންޓީނާގެ ކެޕްޓަން އުމުރުން 29 އަހަރުގެ ލިއޮނަލް މެސީ ވަނީ އިންޓަނޭޝަނަލް ފުޓްބޯޅައިން ރިޓަޔާކޮށްފަ އެވެ. މެސީއަށް ޤައުމީ ޓީމަށް ޓްރޮފީއެއް ހޯދާދެވިފައި ނުވާއިރު މިއީ މެސީ އާޖެންޓީނާއާއެކު ފައިނަލެއްގައި ބަލިވި ހަތަރު ވަނަ ފަހަރެވެ.\nރޭގެ މެޗުގައި ބިޖީލިއާގެ ޕެނަލްޓީ ނުވަނުމާއެކު މެސީ ދަނޑު މަތީގައި\nމެސީއާ އެކު އާޖެންޓީނާގެ ހާވިއާ މަސެރާނޯ، ސާޖިއޯ އެގުއޭރޯ، އެޒީކުއެލް ލަވޭޒީ، ގޮންޒާލޯ ހިގައިން އަދި އެންޖަލް ޑި މާރިއާ ވެސް އިންޓަނޭޝަނަލް ފުޓްބޯޅައިން ރިޓަޔާ ކުރާނެ ކަމުގެ އަޑުތައް ވަނީ ފެތުރިފަ އެވެ.\nއާޖެންޓީނާ އަށް އެންމެ ފަހުން ތައްޓެއް ކާމިޔާބުކުރެވިފައިވަނީ 1993 ވަނަ އަހަރުގެ ކޮޕާ އެމެރިކާ ފުޓްބޯޅަ މުބާރާތުގަ އެވެ.


Bomuge hamalaa ah fahu Lank ge Shangri-La hulhuvanee | Mihaaru\nބޮމުގެ ހަމަލާތަކަށް ފަހު ޝަންގްރިއްލާ ހޮޓަލުގެ ބޭރުގައި ފޯރިމަރަނީ. މި ހޮޓާ މިއަދު އަލުން ހުޅުވާނެ. -- ފޮޓޯ: އޭއެފްޕީ\n12 ޖޫން 2019 - 07:15 1 comment\nއޭޕްރީލް މަހު ސްރީ ލަންކާގައި ދިން ބޮމުގެ ހަމަލާތައް އަމާޒުވި ޝަންގްރިއްލާ ހޮޓާ މިއަދު އަލުން ހުޅުވާނެ ކަމަށް އިއުލާނުކޮށްފި އެވެ.\nއޭޕްރީލް 21 ގައި ލަންކާގެ ފައްޅިތަކުގެ އިތުރުން ތިން ހޮޓަލަކަށް ވެސް ހަމަލާ ދިނެވެ. އޭގެ ތެރެއިން ޝަންގްރިއްލާ އަކީ އެންމެ ބޮޑަށް ގެއްލުންވި އެއް ތަނެވެ. ހަމަމާތައް އަމާޒުވި އަނެއް ދެ ހޮޓާ ވެސް އަލުން ހުޅުވާފައި ވާއިރު ޝަންގްރިއްލާގެ ގިނަ ސެކްޝަންތައް ވަނީ ގެއްލުމުގެ ސަބަބުން ބަންދުކޮށްފަ އެވެ.\nޝަންގްރިއްލާ އިން ބުނީ މިއަދު އިރުއޮއްސި 6:00 އިން ފެށިގެން، ހޮޓަލުގެ އެންމެ މަގުބޫލު ރެސްޓޯރަންޓް ކަމަށްވާ ޗަފާޔާ ލައުންޖާއި ކެޕިޓަލް ބާ އެންޑް ގްރިލް ވެސް ހުޅުވާނެ ކަމަށެވެ. އަދި މި މަހުގެ 15 އިން ފެށިގެން ސްޕާގެ ހިދުމަތް ވެސް އަލުން ލިބޭނެ ކަމަށް ބުންޏެވެ.\nޝަންގްރިއްލާ އިން ނެރުނު ބަޔާނެއްގައި ބުނީ ހަމަލާތަކަށް ފަހު ލަންކާ އާއި އެހެން ގައުމުތަކުން ވަރަށް ބޮޑު އެއްބާރުލުމެއް ލިބުނު ކަމަށެވެ. އަދި ބިރުވެރި ހަމަލާގެ ތެރޭގަ އާއި އޭގެ ފަހުން ވެސް ހޮޓަލުގެ މުވައްޒަފުންގެ ފަރާތުން ފެނުނީ ހިތްވަރު ކަމަށާއި އެކަމަށްޓަކައި ފަހުރުވެރިވެ ޝުކުރު އަދާކުރާ ކަމަށް ބުންޏެވެ.\nމިއަދު އަލުން ހިދުމަތްތައް ފަށާއިރު އެންމެ ފުރަތަމަ ލިބޭ ފައިސާ ހަދިޔާކުރަން ނިންމާފައި ވަނީ ބޮމުގެ ހަމަލާތަކުގައި މަރުވި މީހުންގެ އާއިލާތަކާއި ގެއްލުން ލިބުނު މީހުންނަށް އެހީވުމަށެވެ. އެގޮތުން ހުރިހާ ފައިސާއެއް ޑަޔަލޮގް ފައުންޑޭޝަނަށް ދޭން ވަނީ ނިންމައިފަ އެވެ.\nލަންކާގެ ނެޝަނަލް ތައުހީދު ޖަމާއަތުގެ ބަޔަކު އަމިއްލަ އަށް މަރުވެގެން ދިން ހަމަލާތަކުގައި 250 އަށް ވުރެ ގިނަ މީހުން މަރުވެ އެތައް ސަތޭކަ ބަޔަކު ޒަހަމްވި އެވެ. ހަމަލާތަކަށް ފަހު ލަންކާގައި ވަނީ ސަލާމަތީ ފިޔަވަޅުތައް ވަރަށް ވަރުގަދަކޮށްފަ އެވެ. ހަމަލާ ދިން ޖަމާއަތާ ގުޅުން ހުރި ކަމަށް ބެލެވޭ އެތައް ސަތޭކަ ބަޔަކު ވެސް ވަނީ ހައްޔަރުކޮށްފަ އެވެ. ލަންކާ އިން ބުނަނީ ހަމަލާތަކަށް ފަހު ގައުމު މިހާރު އަމާން ކަމަށާއި އެ ގައުމަށް ޒިޔާރަތްކުރުމުގައި އެއްވެސް ނުރައްކަލެއް ނެތް ކަމަށެވެ.\nއިތުރު ލިޔުންތައް ސްރީ ލަންކާ ޓެރަރިޒަމް ޝަންގްރިލާ ލަންކާގައި ބޮން ގޮއްވި މައްސަލަ


ދެމަފިރިން ކަމުގައިވިޔަސް، މިއީ އިސްލާމްދީނުގައި ހަރާމް ކަންކަން!\nކައިވެނީގެ މަތިވެރި ގުޅުމުން ގުޅިފައިވާ ދެމަފިރިންނަށް ވެސް ޖިމާއުވުމުގައި ހަލާލް ކުރެވިފައިވާ ގޮތްތަކާއި ހަރާމް ކުރެވިފައިވާ ގޮތްތައްވެއެވެ.\nނަމަވެސް ބައެއް މީހުން ބުނާ ގޮތުގައި ކައިވެނި ކޮށްގެން އުޅޭ ދެމަފިރިއަކަށް ކޮންމެ އިރަކު ކޮންމެފަދަ ގޮތަކަށް ވެސް ޖިމާއު ވެވިދާނެއެވެ. އެއީ ގޯހެކެވެ. ކައިވެނި ކޮށްގެން އުޅޭ ކަމުގައި ވިޔަސް އިސްލާމް ދީނުގައި ޙަރާމްވާ ކަންކަން ހުރެއެވެ.\nފަހު ޒަމާނުގައި ބޭނުން ކުރަމުން އަންނަ ބައެއް ވަސީލަތް ތަކުގެ ސަބަބުން ކައިވެނީގެ މާތް ގުޅުމަށް ވަނީ ބުރޫ އަރާފައެވެ.\nދެމަފިރިންނަށް ވިޔަސް މާތް ﷲ ޙަރާމް ކުރައްވާފައިވާ ކަންތައްތަކުގެ ތެރޭގައި ހިމެނެނީ:\n•\tޖިމާއުވުމަށް އަނބިމީހާގެ ފުރަގަސް ފަރާތް ބޭނުން ކުރުން\nތިމާގެ އަނބިމީހާއާއިއެކު ޖިމާއުވުމަށް އިސްލާމްދީނުގައި އަންގަވާފައިވެއެވެ. ނަމަވެސް މިޒަމާނުގައި ބައެއް މީހުން، އެކަމުން ހައްދުން ނައްޓާ، ޖިމާއުވުމަށްޓަކައި ފުރަގަސް ފަރާތް ވެސް ބޭނުން ކުރެއެވެ. މިއީ އިސްލާމް ދީނުގައި ޙަރާމް ކުރައްވާފައިވާ ކަމެކެވެ. މިކަން ހާމަ ކުރައްވަމުން އިބްނު އައްބާސް (ރަޟިއަﷲ އަންހު) ރިވާ ކުރެއްވި ޙަދީޘެއްގެ މާނައިގާ ވެއެވެ. "މާތް ރަސޫލާ (ޞޢވ) ޙަދީޘްފުޅު ކުރެއްވިއެވެ. 'ފަހެ ތިޔަބައިމީހުންގެ ތެރެއިން، އަނބިންނާއި ޖިމާއުވުމަށްޓަކައި އެއަނބިންގެ ފުރަގަސް ފަރާތް ބޭނުން ކުރައްވާ މީސްތަކުންނާއި ދިމާލަށް މާތް ﷲ ބައްލަވާ ވޮޑިގެން ވެސް ނުވެއެވެ.' " (ސަޙީޙް ތިރްމިދީ 1165)\n•\tޙައިޟު ދުވަސްވަރު ޖިމާއުވުން\nއަނބިމީހާ ޙައިޟުވެ އިންނަ ދުވަސް ވަރު ޖިމާއުވުން ވެސް ހަރާމެވެ. އަދި ވިހެއުމަށްފަހު އެއް މަސް ދުވަސް ވަންދެން (ލޭ އައުން ކެނޑި، ވިހާ ގަދަވަންދެން) ވެސް ޖިމާއުވުން ޙަރާމް އެވެ. އިސްލާމްދީނުގައި އަންގަވާފައިވަނީ، އަނބިމީހާ ޙާއިޟު ވެ އިންނަ ދުވަސްވަރުގައާއި ވިހައިގެން ލެފައިބާ ދުވަސްވަރު ޖިމާއު ނުވެ، ލޭ ކެނޑި އަނބިމީހާ ހިނައިގަނެ ޠާހިރުވުމުން މެނުވީ އެދެމަފިރިން ޖިމާއު ނުވުމަށެވެ.\nކީރިތި ޤުރްއާންގައި މާތް ﷲ ވަޙީ ކުރައްވާފައިވާ އާޔަތެއްގެ މާނައިގާ ވެއެވެ.\n"އަދި ޙައިޟު އާއިމެދު ކަލޭގެފާނާ އެއުރެން ސުވާލު ކުރެތެވެ. ކަލޭގެފާނު ވިދާޅުވާށެވެ! އެއީ އުނދަގޫ (ލިބިނެވި) ކަމެކެވެ. ފަހެ، ޙައިޟުގެ ދުވަސްވަރުގައި ތިޔަބައިމީހުން އަންހެނުންނާއި ދުރުހެލިވާށެވެ! (އެބަހީ: ޖިމާޢު ނުވާށެވެ) އަދި އެކަނބަލުން ހިނައި ޠާހިރު ވެއްޖައުމަށްދާންދެން ތިޔަބައިމީހުން އެކަނބަލުންނާ ގާތް ނުވާށެވެ! ފަހެ އެކަނބަލުން ހިނައި ޠާހިރު ވެއްޖެނަމަ، ﷲ ތިޔަބައިމީހުންނަށް އަމުރު ކުރައްވާފައިވާ ފަދައިން އެކަނބަލުން ގާތަށް ތިޔަބައިމީހުން ދާށެވެ. (އެބަހީ ޖިމާއުވުން ހުއްދައެވެ). ހަމަކަށަވަރުން ގިނަގިނައިން ތައުބާ ވާ މީހުންދެކެ ﷲ ލޯބިވެ ވޮޑިގެންވެއެވެ. އަދި ޠާހިރުވާ މީހުން ދެކެ ވެސް އެކަލާނގެ ލޯބިވެ ވޮޑިގެންވެއެވެ" (ޤުރްއާން 2:222)\nޙައިޟުގެ ދުވަސްވަރު ޖިމާއު ވުމަކީ އަނބިމީހާގެ ސިއްޙަތައް ގެއްލުން ވެދާނެ ކަމެއް ކަމަށާއި ރަނގަޅަށް ލޭއައުން ނުހުއްޓެނީސް ޖިމާއުވެގެން އަނބިމީހާ ބަލިވެ އިނދެއްޖެނަމަ، ލިބޭ ދަރިފުޅަށް ޖިސްމާނީ ގެއްލުންތަކެއް ލިބުން އެކަށީގެންވާ ކަމަށް ސިއްހަތާއި ބެހޭ މާހިރުން ބުނެފައިވެއެވެ.\n•\tރޯދައަށް ހުރެ ޖިމާއުވުން\nކައިވެނި ކޮށްގެން ތިބެ، އެކަކު އަނެކަކަށް ޙަލާލްވި ކަމުގައި ވިޔަސް، ރޯދައަށް ތިބެ ޖިމާއުވުން ދެމަފިރިންނަށް ވެސް ހަރާމެވެ. ގިނަ މުސްލިމު ދެމަފިރިންނަށް މިކަމުން ދުރުވެ ކެތްތެރިވާން އެންމެ އުނދަގޫ ވަނީ ބަރަކާތްތެރި ރަމަޟާން މަހުއެވެ. އެމައްސަރުގައި 30 ދުވަހު ރޯދައަށް ހުންނަން ޖެހުމުން، ރޯދައަށް ހުންނަ ވަގުތު ޖިމާއުވުން ހަރާމެވެ. ނަމަވެސް ރޯދަ ވީއްލުމަށްފަހު، އަނެއްކާވެސް އެމީހެއްގެ އަނބިމީހާ އެމީހަކަށް ހުއްދަކަމަށް މާތް ﷲ އަންގަވާފައިވެއެވެ.\n"ރޯދަޔަށް ތިބޭ ރޭ ތިޔަބައިމީހުންގެ އަނބިންގެ ގާތަށް ގޮސް ރޭކުރުން ތިޔަބައިމީހުންނަށް ހުއްދަ ކުރައްވައިފިއެވެ. އެކަނބަލުންނީ ތިޔަބައި މީހުންނަށް ފޭރާމެކެވެ. އަދި ތިޔަބައިމީހުންނީ އެކަނބަލުންނަށް ފޭރާމެކެވެ. ހަމަކަށަވަރުން، ތިޔަބައިމީހުންގެ އަމިއްލަ ނަފްސުތަކަށް ޚިޔާނާތްތެރި ވަމުން ދިޔަކަން ﷲ ދެނެވޮޑިގެންވެއެވެ. ދެންފަހެ، ތިޔަބައިމީހުންގެ މައްޗަށް ތައުބާ ލައްވާ ތިޔަބައިމީހުންގެ ކިބައިން ޢަފޫ ކުރައްވައިފިއެވެ. ފަހެ، މިހާރު ތިޔަބައިމީހުން އެކަނބަލުންނާއި ބީހިއުޅޭށެވެ (އެބަހީ ޖިމާއުވުން ހުއްދަ ކުރައްވައިފިއެވެ). އަދި ތިޔަބައިމީހުންނަށްޓަކައި ﷲ ކަނޑައަޅުއްވާފައިވާގޮތް އެދޭށެވެ. އަދި ތިޔަބައިމީހުން ކައިބޮއެ އުޅޭށެވެ! ފަޖްރުގެ ސަބަބުން ރޭގަނޑުގެ އަނދިރިކަމުގެ ތެރެއިން ފަތިހުގެ އަނދިރިކަން ފާޅުވެ އެނގިއްޖައުމަށް ދާނދެނެވެ. ދެން އެއަށްފަހު، ރޭވެއްޖައުމަށް ދާނދެން ތިޔަބައިމީހުން ރޯދަ ފުރިހަމަ ކުރާށެވެ! އަދި ތިޔަބައިމީހުން މިސްކިތްތަކުގައި އިޢުތިކާފް އަށް ތިބޭއިރު އެކަނބަލުންނާ ތިޔަބައިމީހުން ބީހި ނޫޅޭށެވެ! (އެބަހީ ޖިމާއު ނުވާށެވެ!) އެއީ، ﷲ ކަނޑައަޅުއްވާފައިވާ އިންތަކެވެ. ފަހެ އެ އިންތަކާ ތިޔަބައިމީހުން ކައިރި ނުވާށެވެ! (އެބަހީ އެއިންތައް ފަހަނައަޅާ ނުދާށެވެ!) އެފަދައިން ﷲ، އެކަލާނގެ އާޔަތްތައް މީސްތަކުންނަށް ބަޔާން ކޮށްދެއްވަނީ އެއުރެން ތަގްވާވެރި ވުމަށްޓަކައެވެ." (ޤުރްއާން 2:187)\nތިމާގެ ދަރިންނަށް އިސްލާމީ މިފަދަ ހަމަތައް އުނގަންނައި ދިނުމަކީ މައިންބަފައިންގެ މައްޗަށް ވާޖިބު ކަމެކެވެ. ދަރިން ބޮޑުވުމުން، ހިނައި ޠާޙިރުވާނެ ގޮތްތައް ކިޔާދޭ ފަދައިން، އިސްލާމްދީނުގައި މިފަދައިން ޙާލާލްކޮށް އަދި ޙަރާމް ކުރައްވާފައިވާ އެންމެހާ ކަންކަން ވެސް، އެއްވެސް ލަދެއްނެތި މައިންބަފައިން ކިޔާދޭން ވާނެއެވެ.


ވަޒީފާގެ ފުރުޞަތު-އެޑްމިނިސްޓްރޭޓިވް އޮފިސަރ\n1- މުޢައްސަސާގެ ހުރިހާ މުވައްޒަފުން ހާޟިރުވުން ބެލޭނެ ނިޒާމް ފުރިހަމަކަން ކަށަވަރުކޮށް، އެކަމާއި ގުޅިގެން ފުރިހަމަކުރަންޖެހޭ ކަންތައްތައް ކަމާއިގުޅުންހުރި ފަރާތްތަކުގެ އެހީތެރިކައިއެކު ފުރިހަމަކުރުން.\n2- ކޮންމެ މަހަކުވެސްމުސާރަޝީޓު ހެދުމަށްޓަކައި މުވައްޒަފުންގެ އިތުރުގަޑީގެ ރިޕޯޓާއި، ގަޑިލާރީގެ ރިޕޯޓް ހެދުން\n3- ކޮންޓްރެކްޓަށް ނަގާމުވާއްޒަފުންނާއި، ރިސޯސްކޮށް ނަގާ މުވައްޒަފުންގެ އެއްބަސްވުންތައް ތައްޔާރުކޮށް އެފަދަ މުވައްޒަފުންގެ ރެކޯޑް ބެލެހެއްޓުން.\n4- ކޮންމެ ދުވަހަކު ގަޑިޖެހޭ މުވައްޒަފުންނާއި، އޮފީހަށް ހާޟިރުނުވާ މުވައްޒަފުންގެ ރެކޯޑް ހެނދުނު 7:00ގައި އ. އެޑްމިނިސްޓްރޭޓަރ އަދި ލިޑިންގ ޓީޗަރުންނާއި ހިއްސާކުރުން.\n5- ދުވަހުން ދުވަހަށް މުވައްޒަފުންގެ ޙާޒިރީ ބެލެހެއްޓުމާއި، ހާޒިރީ ރިޕޯޓް ތައްޔާކުރުމާއި މުވައްޒަފުންގެ ރަސްމީ މަސައްކަތު ގަޑިއަށް އަންނަ ބަދަލުތަކާއި އެނޫންވެސް ވަޒީފާއާއިގުޅުންހުރި އެންގުންތައް އެންގުމާބެހޭ އިދާރީ މަސައްކަތްތައްކުރުން.\n6- ކޮންމެ މަހެއް ނިމުމުން އެމަހެއްގެ ހާޟިރީ ރިޕޯރޓް ތައްޔާރުކޮށް ވެރިޔާ ލައްވައި ސޮއިކޮށް ފައިލްކުރުން.\n7- ސްކޫލަށް އަންނަ ހުރިހާ ލިޔެކިޔުންތައް އެންޓްރީކޮށް ޖަވާބް ފޮނުވަންޖެހޭ ފަރާތްތަކަށް ޖަވާބް ފޮނުވުމަށްފަހު ބަރާބަރަށް ފައިލްކުރުން.\n8- ސްކޫލްބޯޑާއި، ޕީ.ޓީ.އޭގެ ބައްދަލުވުންތަކުގެ ޔައުމިއްޔާ، ދުވަހުގެ ޔައުމިއްޔާ ލިޔެ ރެކޯޑް ބެލެހެއްޓުން.\n9- ސްޓޮކަށް ހޯދަންޖެހޭތަކެތި ހޯދުމާއި ގުޅޭ ހުރިހާ ލިޔެކިޔުންތައް ތައްޔާރުކޮށް އެލިޔެކިޔުން ފައިލްކޮށް ބެލެހެއްޓުން\n10- މުވައްޒަފުންގެ ޗުއްޓީ ޗިޓު ހެދުމާއި، ޗިޓް ޙަވާލުކުރުމާއި، މުވައްޒަފުންގެ ސަލާމާއި ޗުއްޓީއަށް އެދޭ ފޯމުތައް ބެލެހެއްޓުމާއި ސަލާމާއި ޗުއްޓީގެ ރެކޯޑު ބެހެއްޓުން\n11- މުވައްޒަފުންގެ އެޕްރެއިޒުކުރުމުގެ މަސައްކަތާގުޅޭގޮތުން ކުރަންޖެހޭ އިދާރީ އެންމެހާ މަސައްކަތްތައް ފުރިހަމަކުރުމާއި އެޕްރެއިސަލް ރިޕޯޓާއި ޓާގެޓް ރިޕޯޓް ތައްޔާރުކޮށް ކަމާބެހޭ އިދާރާތަކަށް ފޮނުވަމުންގެންދިއުން\n12- ތާވަލާއި އެއްގޮތަށް އޮފީސް ހުޅުވާ ލެއްޕުން.\n13- ސްކޫލްގައި ރާވާހިންގާ ހަރަކާތްތަކާއި ގުޅިގެން ހަވާލުކުރާ އެންމެހާ މަސައްކަތްކުރުމާއި،ހާޒިރުވާން އަންގާ ހަފްލާތަކަށް ހާޒިރުވުން.\n14- ސްކޫލުން ކުއްޔަށް އަދި އެނޫން ގޮތް ގޮތަށް ދޫކުރާ ތަކެއްޗާއި އިމާރާތުގެ ތަންތަން ޤަވާއިދާއި އެއްގޮތަށް ދޫކުރުމާއި ލިޔެކިޔުންތައް ފުރިހަމަކޮށް ބެލެހެއްޓުން.\n15- ސްކޫލުން ކުއްޔަށް އަދި އެނޫން ގޮތް ގޮތަށް ދޫކުރެވޭ ތަކެތި ލިބުނުތޯ ޔަޤީން ކުރުމާއިއެކު، އެ ތަކެތި ނުލިބޭނަމަ ނުވަތަ ގެއްލުމެއް ލިބިފައިވާނަމަ އެތަކެތީގެ ބަދަލު ނުވަތަ އަގު ހޯދުން.\n1- 'ސާނަވީ' ނުވަތަ އެ އާ އެއްފެންވަރެއްގެ އިމްތިޙާނަކުން2މާއްދާއިން ދަށްވެގެން "ޑީ" ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް ' ނުވަތަ ހަޔަރ ސެކަންޑަރީ ސްކޫލް ' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nވަޒީފާއަށް އެދޭ ފޯމް މި ސްކޫލުގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސްގެ ވެބްސައިޓް (www.csc.gov.mv) މި ފޯމް ޑައުންލޯޑް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 03 ޖުލައި 2019 ވާ ބުދަ ދުވަހުގެ 12.00 ގެ ކުރިން ފިޔޯރީ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް admin@fiyoareeschool.edu.mv މެދުވެރިކޮށްވެސް ބަލައި ގަނެވޭނެއެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑަ އަޅާދުވަހުގެ އަދަދަށް ވަޒީފާއަށް އެދޭފޯމު ބަލައިގަނެވޭނެއެވެ. ވަޒީފާއަށް އެދޭ ފޯމާއި ލިޔެކިޔުންތައް އީމެއިލްކުރައްވާނަމަ، އެއް އީމެއިލްއެއްގައި ހުރިހާ ޑޮކިއުމަންޓްތައް އެޓޭޗްކޮށް ފޮނުއްވަންވާނެއެވެ.


ފާތިމަތު މުހުސިން 14 މެއި 2021\nކޮވިޑް19 ޖެހިގެން ފަރުވާދެމުން ދަނި ރާއްޖެއިން މިއަދު4ވަނަ މީހަކު ނިޔާވެއްޖެއެވެ.\nހެލްތް ޕްރޮޓެކްޝަން އެޖެންސީން ބުނީ މިއަދު މެންދުރުފަހު ނިޔާވެފައިވަނީ 78 އަހަރު ދިވެހި ފިރިހެނެއް ކަމަށެވެ. މިމީހާ ނިޔާވެފައިވަނީ މިއަދު 12:48 ގައެވެ. މިއީ ރާއްޖެއިން މިބަލިޖެހިގެން ނިޔާވި 91 ވަނަ މީހާއެވެ.\nމީގެ އިތުރުންވެސް މިއަދުވަނީ ކޮވިޑަށް ފަރުވާ ހޯދަމުން ދަނިކޮށް އިތުރު3މީހަކު ނިޔާވެފައެވެ.\nއެގޮތުން މިއަދު ހެނދުނު 9:05 ގައި ނިޔާވީ އުމުރުން 86 އަހަރުގެ ދިވެހި އަންހެނެކެވެ. އެމީހާއަށް ކޮވިޑް ޖެހިގެން ފަރުވާ ދެމުން ދިޔައީ ދަރުމަވަންތަ ހޮސްޕިޓަލުގެ 11 ވަނަ ފަންގިފިލާގަ އެވެ.\nރޭ 12 ގެ ފަހުން ވަނީ އިތުރު2މީހަކުވެސް ކޮވިޑުގައި ނިޔާފަ އެވެ. އެ ދެމީހުންނަކީވެސް ހުޅުމާލެ މެޑިކަލް ފެސިލިޓީގައި ކޮވިޑަށް ފަރުވާ ދެމުން ދިޔަ ދެ މީހުނެވެ. އެކަކީ 64 އަހަރުގެ ދިވެހި ފިރިހެނެކެވެ. އަދި އަނެކަކީ 86 އަހަރުގެ ދިވެހި ފިރިހެނެކެވެ.\nކޮވިޑް-19 ގައި ރާއްޖެއިން މަރުވާ މީހުންގެ އަދަދު އިތުރުވާން ފަށާފައިވާއިރު ގިނައިން މަރުވަނީ އުމުރުން ދުވަސްވީ މީހުންނެވެ. މީގެ ކުރިން ހެލްތު އިމަޖެންސީ އޮޕަރޭޝަންސް ސެންޓަރުން ބުނި ގޮތުގައި ކޮވިޑް ދިފާއު ވެކްސިންގެ ދެ ޑޯޒް ފުރިހަމަ ކުރި މީހުންގެ ތެރެއިން ބަލި ޖެހެނީ ގާތްގަނޑަކަށް 2.6 އިންސައްތަ މީހުންނަށެވެ.\nއަރުޝީފަށް ނެގީ 14/05/2021 17:55\nއެންމެފަހުން އަޕްޑޭޓްކުރީ 14/05/2021 17:55\nފައުޒާ މުހައްމަދު 27 މިނެޓު ކުރިން\nއައިމިނަތު ލުބާ 51 މިނެޓު ކުރިން\nއައިމިނަތު ލުބާ 55 މިނެޓު ކުރިން\nޢަބްދުﷲ އައިމަން 57 މިނެޓު ކުރިން


މިއަދު ދުނިޔޭގަ މިތިބަ މުސްލިމުންނަށްވެސް ސުވަރުގޭގަ ރަސޫލް ޞޢވ, އާއި އެންމެ އަރިއަހުގަ ވެވޭނެ- ހިތްވަރުކޮށްލާ!\nކޮންމެ މުސްލިމަކުވެސް އެންމެ ބޮޑަށް ބޭނުންވާނެ އެއްކަމަކީ ސުވަރުގޭގައި ރަސޫލް ﷺ އާއި އެންމެ އަރިއަހުގައިވުމެވެ. މިއީ ހަމަ ކޮންމެ މުސްލިމަކަށްވެސް ޙާޞިލުކުރެވެން އޮތް ކަމެކެވެ.\nޙަދީޘްފުޅުގައި އޮތީ ސަޖިދަކުރުން ގިނަކުރުމަށެވެ.\nވީމާ މިކަމުން އެނގޭކަމަކީ ސުވަރުގޭގައި ރަސޫލް ﷺ އާއި އެންމެ އަރިއަހުގައިވުމުގެ ފުރުޞަތު ހޯދުން އޮތީ އެމީހެއްގެ އަތްމަތީގައިކަމެވެ. އެހެނީ ސަޖިދަކުރުން ގިނަކުރެވޭނީ ސުންނަތް ނަމާދުތައް ގިނަކޮށްގެންނެވެ. އެއީ އެމީހަކު އަމިއްލައަށް ކުރަންޖެހޭ ކަމެކެވެ.\nއިތުރު ޙަދީޘްފުޅެއްގައިވަނީ ސުވަރުގޭގައި ކޮންމެ މީހަކުވެސްވާނީ އެމީހަކުދެކެ އެންމެ ލޯބިވާ މީހަކާއިއެކުގައި ކަމެވެ. ރަސޫލް ﷺ ދެކެ ލޯބިވުމަކީ ސުންނަތަށް ޢަމަލުކުރުމެވެ. ސުންނަތަށް ޢަމަލުކުރާ މީހާ ސުންނަތަށް ޢަމަލުކުރުން ގިނަކުރާނެއެވެ. އެއިރުން އޮންނާނީ ސުންނަތް ނަމާދުކުރުން ގިނަކުރެވިފައެވެ.\nއަހަރެމެންނާއި ރަސޫލް ﷺ ބައްދަލުނުވުމަކީ ސުވަރުގޭގައި އެންމެ އަރިއަހުގައި ނުވެވޭނެ ސަބަބެއް ނޫނެވެ. އެއީ ހަމައެކަނި ޞަހާބީންނަށް އޮތް ފުރުޞަތެއް ނޫނެވެ. މިއަދު ދުނިޔޭގައި މިތިބަ މުސްލިމުންނަށާއި އުފަންވާނެ މުސްލިމުންނަށްވެސް ލިބެން އޮތް ފުރުޞަތެކެވެ. ފުރުޞަތު ހޯދުން އޮތީ އެމީހެއްގެ އަތްމަތީގައެވެ. އެމީހާގެ އަމިއްލަ އިޚްތިޔާރުގައެވެ. އެމީހަކު އެކަމަށް އެދިގެން ހިތްވަރުކުރުމުންނެވެ.


Dhigu muhdhathah khidhumaiy kohdheefaivaa muahzafunge aguvazankoh...\nދިގު މުއްދަތަށް ޚިދުމަތް ކޮށްދީފައިވާ މުވައްޒަފުންގެ އަގުވަޒަންކޮށް ބީއެމްއެލް އިން އެވޯޑް ދީފި\nބޭންކަށް 15، 20، 25، 30 އަދި 35 އަހަރު ޚިދުމަތްކޮށްފައިވާ މުވައްޒަފުންނަށް އެވޯޑް ވަނީ ދީފައި\nޖުމްލަ 37 މުވައްޒަފަކަށް އެވޯޑް ދީފައިވޭ\nކ. މާލެ 11 އޮކްޓޯބަރ 2018 | ބުރާސްފަތި 11:09 1,950\nބީއެމްއެލް އިން އެވޯޑް ދީފައިވާ ފަރާތްތައް - ބީއެމްއެލް\nބޭންކް އޮފް މޯލްޑިވްސްއަށް ދިގު މުއްދަތަކަށް ޚިދުމަތްކޮށްފައިވާ މުވައްޒަފުންގެ އަގު ވަޒަންކޮށް އެކަން ފާހަގަކުރުމުގެ ގޮތުން އެ ބޭންކުން ބުދަ ދުވަހުގެ ރޭ އެވޯޑް ދީފިއެވެ.\nޗަމްޕާ ސެންޓްރަލް ހޮޓެލްގައި ބޭއްވި މި ޚާއްސަ ހަފްލާގައި ބޭންކަށް 15، 20، 25، 30 އަދި 35 އަހަރު ޚިދުމަތްކޮށްފައިވާ މުވައްޒަފުންނަށް އެވޯޑް ހަވާލުކޮށްދެއްވާފައި ވަނީ ބީއެމްއެލްގެ ސީއީއޯ އެންޑްރޫ ހީލީއެވެ.\nޖުމްލަ 37 މުވައްޒަފަކަށް މި އެވޯޑު ލިބިގެން ދިޔައިރު، 35 އަހަރު ބޭންކަށް ޚިދުމަތްކޮށްދީފައިވާ ހެޑް އޮފް އިންޓަރނަލް އޮޑިޓް, ފާތިމަތު ރަޝީދާ އަށް ވަނީ ޚާއްސަ އެވޯޑެއް ދީފައެވެ. މީގެ އިތުރުން ބޭންކަށް 30 އަހަރު ޚިދުމަތްކޮށްދީފައި ވާތީ ޑެޕިއުޓީ ސީނިއަރ އޮފިސަރ، އާމިނަތު ނަސީރު އާއި އިންޓަރނަލް އޮޑިޓް މެނޭޖަރ އާމިނަތު ހަސަން އަދި ކްލަސްޓަރ ބްރާންޗް މެނޭޖަރ، ޙުސައިން ރަޝީދަށް ވަނީ އެވޯޑް ދީފައެވެ.\nދިގު މުއްދަތަށް ބޭންކަށް ޚިދުމަތްކޮށްފައިވާ މުވައްޒަފުންގެ އަގުވަޒަންކޮށް އެކަން ފާހަގަކުރުމަށް ފުރަތަމަ އެވޯޑް ދީފައި ވަނީ 2015 ވަނަ އަހަރުގައެވެ. އެ ހަފްލާގައި ކޮންމެ އަހަރަކު އެއް ފަހަރު މިފަދަ ހަފްލާއެއް ބާއްވާ، ގިނަ ދުވަހު ޚިދުމަތްކޮށްފައިވާ މުވައްޒަފުންނަށް އެވޯޑް ދިނުމަށް ބޭންކުން ވަނީ ނިންމާފައެވެ. ބީއެމްއެލް އިން ގެންގުޅެމުންދާ ކުރިއަރާފައިވާ އިންސާނީ ވަސީލަތްތަކުގެ ސިޔާސަތުތައް އަގުވަޒަންކުރުމުގެ ގޮތުން ދޭ " އޭޝިޔާސް ބެސްޓް އެމްޕްލޯޔަރ ބްރޭންޑް އެވޯޑް" މިއަހަރު ކުރީކޮޅު ބީއެމްއެލް އިން ވަނީ ޖެހިޖެހިގެން ދެވަނަ ފަހަރަށް ހޯދާފައެވެ.


Positive meehunnah heart attack ge nurakkaa kuda | Mihaaru\nކަންކަމާ ދޭތެރޭ އަބަދު ވެސް ޕޮޒިޓިވްކޮށް ވިސްނުން މުހިއްމު.\nކަންކަމާ ދޭތެރޭ ޕޮޒިޓިވްކޮށް ދެކޭ މީހުންނަށް ހާޓްއެޓޭކްގެ ނުރައްކާ ކުޑަ\n29 ސެޕްޓެމްބަރ 2019 - 06:37 1 comment\nޖަމާ އޯޕެން ނެޓްވޯކް ޖާނަލްގައި ޝާއިއުކޮށްފައިވާ ދިރާސާގައި ބުނިގޮތުގައި ދިރިއުޅުމުގައި ކުރިމަތިވާ ކަންކަމާ ދޭތެރޭ އަބަދުވެސް އީޖާބީ ނަޒަރިއްޔާތަކުން ދެކޭ މީހުންނަށް އެ ނޫން މީހުންނާ އަޅާބަލާ އިރު ހާޓްއެޓޭކާއި ސްޓްރޯކް ޖެހުން ފަދަ ސިއްހީ ބޮޑެތި މައްސަލަތައް ކުރިމަތިވުމުގެ ފުރުސަތު ތިން ގުނަ ކުޑަ އެވެ.\nމި ދިރާސާ ހަދާފައި ވަނީ 14 އަހަރު ތެރޭ 230،000 މީހުންގެ ސިއްހީ ރެކޯޑްތައް އެނަލައިޒްކޮށްގެންނެވެ. އެގޮތުން ފާހަގަކުރެވުނު ކަމަކީ ކަންކަމާ ދޭތެރޭ ޕޮޒިޓިކްކޮށް ދެކޭ މީހުންނަށް ހާޓްއެޓޭކާއި ސްޓްރޯކް ޖެހުނު މިންވަރު ދަށްކަމާއި އެފަދަ މީހުންނަށް ހިތުގެ އެކި މައްސަލަތައް ކުރިމަތިވުމުގެ ފުރުސަތު ވެސް 35 ޕަސެންޓަށް ދަށްވި ކަމެވެ. އަދި ހަމައެއާ އެކު އެފަދަ މީހުންނަށް ކެންސަރާއި ހަކުރު ބައްޔާއި ޑިމެންޝިއާ (ހަނދާން ނެތޭ ބަލި) ގެ އިތުރުން ހިތަށް ދިމާވާ ސިއްހީ އެހެން މައްސަލަތައް ވެސް 14 ޕަސެންޓަށް ދަށްވެފައިވާކަން ފާހަގަވެފައިވެ އެވެ.\nދިރާސާ އިން ފާހަގަކުރެވުނު ކަންކަމުގެ ތެރޭގައި ޕޮޒިޓިވްކޮށް ވިސްނާ މީހުންނަކީ ކޮންމެ ކަހަލަ ކަމެއް ދިމާވިޔަސް، އެކަމެއް ހައްލުކުރާނެ މަގުތައް ހޯދައި، ކަންކަމާ ކުރިތިމަތިލާ މީހުންކަން އެނގުނެވެ.\n"ހަގީގަތުގައި ވެސް ޕޮޒިޓިވް ނުވަތަ އޮޕްޓިމިސްޓިކް މީހުންނަކީ ސިއްހީ މައްސަލަތައް މަދު މީހުން،" ދިރާސާގައި ބައިވެރިވި އެމެރިކާގެ ނިއު ޔޯކްގެ މައުންޓް ސިނައީ އެސްޓީ ލޫކް ހޮސްޕިޓަލްގެ ކާޑިއޮލޮޖިސްޓް ޕްރިފެސަރު އެލަން ރޮޒާންސްކީ ވިދާޅުވި އެވެ. "މީހާގެ މައިންޑްސެޓާއި ހިތުގެ ބައްޔާ ވަރަށް ބޮޑަށް ގުޅިލާމެހިފައިވޭ."\nއޭނާ ވިދާޅުވި ގޮތުގައި އުންމީދާއި ހިތްވަރާއި އަޒުމާއެކީ ކެރިގެން ކަންކަމާ ކެރިގެން ކުރިމަތިލާ މީހުންނަކީ ދިރިއުޅުމުގެ ހުރިހާ ކަމެއް ވެސް ވަރަށް ތަރުތީބުކޮށް ކުރިއަށް ގެންދަން ބޭނުންވާ މީހުންނެވެ. އެގޮތުން ކަސްރަތުކުރުމާއި ބެލެންސް ޑައިޓެއް ގެންގުޅުމާއި ދުންފަތުގެ އިސްތިއުމާލު ނުކުރުން ފަދަ ކަންކަމަކީ ޕޮޒިޓިވް މީހުންގެ ފަރާތުން އާންމުކޮށް ފެންނަ ކަންކަން ކަމަށް ވިދާޅުވި އެވެ.\n"މިކަންކަމާ ގުޅެނީ ދުޅަހެޔޮ ދިރިއުޅުމުގެ ވައްޓަފާޅި." އެލަން ވިދާޅުވި އެވެ. "އޭގެ ނަތީޖާ ގުޅެނީ ސިއްހީ ބޮޑެތި މައްސަލަތަކާ މީހާ ދުރުކޮށް ދިނުން."\nއިތުރު ލިޔުންތައް ސިއްހަތު ހާޓް އެޓޭކް ދިރާސާ ކެންސަރު ހަކުރު ބަލި


2016 ge bodu faheh | Mihaaru\nދެ ބައިވުމުގެ ކުރިން ސަލާންކުރައްވަނީ: ރައީސް ޔާމީނާއި ޕީޕީއެމްގެ ރައީސް މައުމޫނާ ދެމެދު ވަނީ ބޮޑެތި ޚިލާފުތަކެއް އުފެދިފައި\n2016ގެ ބޮޑު ފަހެއް\n28 ޑިސެމްބަރ 2016 - 06:387comments\nއަހަރު ނިމިގެން މި ދިޔައީ ވަރަށް ބޮޑެތި ކަންތައްތަކެއް ހިނގުމަށް ފަހު އެވެ. ސިޔާސީ މަސްރަހާއި، ދިވެހި ރައްޔިތުންނަށް ގާނޫނު އަސާސީން ލިބިދީފައިވާ ބައެއް ހައްގުތައް އުނިވުމުގެ އިތުރުން އިޖުތިމާއީ ދާއިރާގެ ބައެއް ކަންކަމުގައި ވެސް ބޮޑެތި ސުރުޚީތަކެއް ވަނީ ފެނިފަ އެވެ.\nޕީޕީއެމް ދެ ބައިވުން\nސަރުކާރަށް ދެއްވަމުން އައި ތާއީދު އަނބުރާ ގެންދެވިކަން މައުމޫން، ޝީ ބިލްޑިންގުގައި، އޮކްޓޫބަރު 27ގައި އިއުލާންކުރައްވަނީ -- ފައިލް ފޮޓޯ: މުހައްމަދު ޝަރުހާން/ މިހާރު\nސަރުކާރު ހިންގާ ޕީޕީއެމްގެ އެތެރޭގައި މައްސަލަ އުފެދިފައިވާކަން ފަޅާއަރައި، އެ ޕާޓީގެ ރައީސް އަދި ކުރީގެ ރައީސް މައުމޫން އަބްދުލްގައްޔޫމް، ރައީސް އަބްދުﷲ ޔާމީނަށް އޮތް ތާއީދު އަނބުރާ ގެންދެވިކަން ރަސްމީކޮށް އިއުލާންކުރުމަކީ ސިޔާސީ ދާއިރާގެ އެންމެ ބޮޑު ހައިރާންކަމެވެ. އޭގެ ކުރިން، ޕީޕީއެމްގައި ރައީސް މައުމޫނާއި ރައީސް ޔާމީނަށް ތާއީދުކުރާ ދެ ބަޔަކު އުފެދި ބަހުގެ ހަމަލާތައް ބަދަލުކުރަމުން ދިޔަ އެވެ. ޕީޕީއެމްގެ މައްސަލަ ކޯޓަށް ގޮސް، އޮކްޓޫބަރު 22 ގައި ސިވިލް ކޯޓުން ވަނީ ޕީޕީއެމް ހިންގުމުގެ ހުރިހާ ބާރެއް ޕާޓީގެ މުސްތަޝާރު އަދި ރައީސް ޔާމީނަށް ލިބޭ ގޮތަށް ހުކުމް ކޮށްފަ އެވެ. މި ހުކުމަށް ހައި ކޯޓާއި ސުޕްރީމް ކޯޓުން ތާއީދު ވެސް ކުރި އެވެ.\nIt is with much regret that I announced tonight withdrawal of my support to President Yameen's govt with immediate effect.\nރައީސް ޔާމީނަށް ކުރެއްވި ތާއީދު އަނބުރާ ގެންދެވިކަން އިއުލާން ކުރެއްވުމަށް ފަހު މައުމޫން ކުރެއްވި ޓްވީޓް\nޕީޕީއެމްގެ މައްސަލަ ހައްލު ނުވެ، އެންމެ ފަހުން އެ ޕާޓީގެ އޮފީހުން ވެސް މައުމޫން ފެކްޝަން ނުކުންނަން ޖެހި، އެކަން ބޮޑު މައްސަލަގަނޑަކަށްވެ، އެ އޮފީސް ގަދަކަމުން ހުސްކޮށް ޕާޓީގެ ހުރިހާ މުދަލެއް ޔާމީން ފެކްޝަނުން ގެންދިޔަ އެވެ. މައްސަލަ މިހާރު ވެސް އޮތީ ހަމަ "ހޫނުކަން މަތީގަ" އެވެ. މައުމޫން ހުންނެވީ އިންސާފަށް އެދިއެދި އެވެ. އެކަމަކު ޕާޓީ ހިންގުމުގައި މައުމޫންގެ ތިލަފަތް ބަރެއް ނުވެ އެވެ.\nހަވީރު އިދާރާގެ ބޭރު: "ހަވީރު" ހުއްޓާލުމަކީ ސަރުކާރަށާއި ޖުޑީޝަރީ އަށް ބޮޑެތި ފާޑުކިޔުންތަކެއް ރައްދުވި ކަމެއް\nދުވަހު ނޫހެއްގެ ގޮތުގައި ހިންގަމުން އަންނަތާ 37 އަހަރަށް ފަހު، ވަރަށް ދެރަ ގޮތަކަށް "ހަވީރު" ނޫހާއި ހަވީރު އޮންލައިން ހުއްޓާލީ ސިވިލް ކޯޓުން ކުރި ކުއްލި އަމުރަކާ ގުޅިގެންނެވެ. ހަތަރު ހިއްސާދާރަކު ހިއްސާވާ ތަނެއް ކަމަށް ބުނެ، ސިވިލް ކޯޓުގެ، މާޗް 31ގެ އަމުރާ އެކު "ހަވީރު"، ދިވެހި ރައްޔިތުންނަށް މުޅިން އަލްވަދާއު ކީ އެވެ. ރާއްޖޭގެ އެންމެ މަގުބޫލު ނޫސް އެންމެ ވަރުގަދަ އޮންލައިން ހުއްޓާލުމާ އެކު އާންމުންގެ ވަރަށް ގިނަ ބަޔަކު ޝަކުވާ ކުރި އެވެ. ދިވެހި ނޫސްވެރިން އެކަމާ އިހުތިޖާޖު ވެސް ކުރި އެވެ. މި ހުކުމަށް ފަހު، އެހެން ހުކުމްތަކެއް ވެސް "ހަވީރާ"އި އެ ނޫހުގައި މަސައްކަތް ކުރި މުވައްޒަފުންގެ މައްޗަށް ފަހުން ވަނީ އައިސްފަ އެވެ. އޭގެ ބައެއް މައްސަލަތައް ޝަރުއީ މަރުހަލާގައި އަދިވެސް އެބަ އޮތެވެ.\n"ހަވީރު" އަކީ އެ ނޫހުގެ ޗެއާމަން ޑރ. މުހައްމަދު ޒާހިރު ހުސެއިންގެ އެކަނި އެއްޗެއް ނޫން ކަމާއި އެއީ އޭނާ އާއި އިތުރު ތިން ހިއްސާދާރަކު ހަވީރު ނިއުސް އެޖެންސީގެ ނަމުގައި އުފެއްދި އެޖެންސީއަކުން ހިންގާ ނޫހެއް ކަމަށް، އަމުރުގައިވެ އެވެ. އެކަމަކު އެ އެޖެންސީ 1985 ގައި އުފެއްދުމުގެ ކުރިން ވެސް އަދި އޭގެ ފަހުން 2013 އާ ހަމައަށް "ހަވީރު" ހިންގަމުން ގެންދެވީ ޒާހިރު އެވެ. ހުއްޓާލި އިރު "ހަވީރު" ހިންގަމުން ގެންދިޔައީ ހަވީރު މީޑިއާ ގްރޫޕުންނެވެ.\nކޯޓުގައި "ހަވީރު"ގެ ފަރާތުން ބުނެފައި ވަނީ އަނެއް ތިން ހިއްސާދާރުން "ހަވީރު"ގެ އެއްވެސް ކަމަކަށް އެންމެ ލާރިއެއް ވެސް ހޭދަކޮށްފައި ނުވާ ކަމަށާއި "ހަވީރު"އަކީ ހަވީރު ނިއުސް އެޖެންސީގެ މިލްކެއް ނޫން ކަމަށެވެ.\n#haveeru vrh miss vey. pic.twitter.com/6muhbvabRr\n— Ali Shamin (@ali_shamin) April 3, 2016\n"ހަވީރު" ހުއްޓާލުމުން އެ ދުވަސްވަރު ޓްވިޓާގައި ޓްރެންޑްވި "ވަރަށް މިސްވޭ"\n"މިހާރު" އަކީ "ހަވީރު" ނެތުމުގެ ފަޅުކަން ރާއްޖޭގެ ނޫސްވެރިކަމަށް އަޔަ ނުދިނުމަށް ޓަކައި "ހަވީރު"ގެ ކުރީގެ މުވައްޒަފުން ގުޅިގެން ކުރި މަސައްކަތުގެ ނަތީޖާ އެވެ. "ހަވީރު"ގެ ހުރިހާ މުވައްޒަފުން ބަދަލުވީ "މިހާރު" އަށެވެ.\nކޮމަންވެލްތުން ރާއްޖެ ވަކިވުން\nރައީސާއި ކޮމަންވެލްތުގެ މަންދޫބު އޮގްސްޓް 4ގައި ބައްދަލުކުރައްވަނީ.-- ފައިލް ފޮޓޯ: ރައީސް އޮފީސް\nމި ވާހަކައިން ބައެއް މީހުން ހައިރާންވެ އަންތަރީސް ވެދާނެ އެވެ. އެކަމަކު ރައީސް ޔާމީންގެ ސަރުކާރުން ކޮންމެ ފަދަ ފިޔަވަޅެއް ވެސް އަޅައިފާނެ ކަމަށް ގަބޫލުކުރާ މީހުންނަށް މިއީ ފަހަރެއްގައި ހަބަރަކަށް ވެސް ނުވެދާނެ އެވެ. ކޮމަންވެލްތުން ރާއްޖެ ވަކިވީ ރައީސް ޔާމީނަށް އެތެރެ އާއި ބޭރުން ވެސް ފިއްތުންތައް ކުރިމަތިވަމުން ދަނިކޮށެވެ. ރާއްޖެ، 34 އަހަރަށް ފަހު ކޮމަންވެލްތުން ވަކިވާން ކެބިނެޓުން ނިންމި ނިންމުމަކަށް ފަހު އެވެ. އޭރު ރާއްޖެ އޮތީ ކޮމަންވެލްތުގެ ނުފޫޒު ގަދަ ގުނަވަނެއް ކަމަށްވާ ސީމެގް އެޖެންޑާގަ އެވެ. އޮކްޓޫބަރު 13 ގައި ރައީސް ޔާމީން ނިންމެވި ނިންމުގެ މައިގަނޑު ސަބަބެއް ކަމަށް ބުނަނީ ރާއްޖޭގެ ދާހިލީ ކަންކަމަށް ބޭރު މީހުން ބެހުން ކަމަށެވެ. ރާއްޖޭގެ ސިޔާސީ ބައެއް ލީޑަރުންނަށް ބޮޑެތި ހުކުމްތައް އިއްވައި، ޖަލަށް ލުމާއި ޑިމޮކްރަސީއާ ޚިލާފު އެތައް ކަމެއް ސަރުކާރާއި ސަރުކާރު ކޮންޓްރޯލްކުރާ ރައްޔިތުންގެ މަޖިލިހުން ކުރާތީ، އެކަމާ ކޮމަންވެލްތުން އަންނަނީ ފާޑުކިޔަމުންނެވެ. ރާއްޖެ އިން އިސްލާހު ކުރަން ޖެހޭ ބައެއް ކަންކަން ސީމެގުން ކުރިން އޮތީ އަންގާފަ އެވެ. އަދި އެ އިސްލާހުތައް ނުގެނެސްފި ނަމަ ކޮމަންވެލްތުން ސަސްޕެންޑްކުރުމުގެ ފުރުސަތު ވެސް އޮތެވެ. އެކަމަކު ކޮމަންވެލްތުން ވަކިވުމުން އެ ޕްރެޝަރެއް ރައީސް ޔާމީންގެ ސަރުކާރަކަށް މިހާރަކު ނެތެވެ. އަނެއްކޮޅުން، ރާއްޖެ އަށް ލިބެމުން ދިޔަ މުހިންމު ބައެއް އެހީތަކުން މިހާރު ވަނީ މަހުރޫމްވެފަވެ.\nއެންމެ ބޮޑު އަލިފާނުގެ ހާދިސާ\nކޯސްޓްލައިންގައި އަލިފާން ރޯވެ އަނދަމުން ދަނީ: މިވަރުގެ އަލިފާންގަނޑެއް ފަހުގެ ތާރީޚުގައި ނުފެނޭ --މިހާރު ފައިލް ފޮޓޯ: މުހައްމަދު ޝަރުހާން\nއެޕްރީލް 18 އަކީ މާލެ އަށް ނުރައްކާތެރި ދުވަހެކެވެ. މަޖީދީމަގުގައި ހިންގަމުން އައި ކޯސްޓްލައިން ފިހާރައިގައި ރޯވެ މުޅި ތަން އަނދައި ހުލިވެގެން ދިޔައީ ވަރުގަދަ އަލިފާނުގެ ހާދިސާއެއްގަ އެވެ. އެ ފިހާރައިގެ އިތުރުން ކައިރީގައި ހުރި ބައެއް ގެތަކަށް ވެސް ބޮޑެތި ގެއްލުންތަކެއް ލިބުނެވެ. މިއީ ރާއްޖޭގައި މިހާތަނަށް ހިނގި އެންމެ ބޮޑު އަލިފާނުގެ ހާދިސާ ކަމަށް، އެމްއެންޑީއެފުން ބުނެ އެވެ. އަލިފާން ނިންވީ އިބްރާހިމް ނާސިރު އިންޓަނޭޝަނަލް އެއާޕޯޓް (އައިއެންއައިއޭ) ގައި ބޭނުންކުރާ ބޮޑު ފަޔާ ލޮރީއެއް މާލެ ގެެނެސްގެންނެވެ. ހާލުގައި ޖެހުނު މީހުންގެ އަދަދު 136 އަށް އެރި އެވެ. ޖުމްލަ ނުވަ ގެއަކަށް އަލިފާނުގެ ގެއްލުން ލިބުނެވެ. އޭގެ ފަހުން އަށް މަސް ވީ އިރު، އޭގެ ތެރެއިން ބައެއް ގެތައް އަދިވެސް ހުރީ އަލުން އިމާރާތް ކުރަން ނުފެށި އެވެ.\nކާޑުން ސަބްސިޑީ ކަނޑާލުން\nކާޑާއި ކަރަންޓުގެ އަގު ބޮޑުކުރުމުން ފުވައްމުލަކުގައި އޮކްޓޫބަރު 10 ގައި ރައީސް ޔާމީނާ ދެކޮޅަށް މުޒާހަރާ ކުރަނީ\nރާއްޖޭގައި މުދަލުގެ އަގު ބޮޑުވަމުން ދިޔަ ދަނޑިވަޅެއްގައި، ކާޑުގެ އަގު ދެ ގުނަ ބޮޑުކޮށްފާނެ ކަމަކަށް އެކަކު ވެސް ހިއެއް ނުކުރެ އެވެ. އެހެން ހީނުކުރި މައިގަނޑު ސަބަބަކީ، ކާޑަކީ ރައްޔިތުންގެ އެންމެ އަސާސީ ބޭނުން ކަމަށް ވާތީ އެވެ. ނަމަވެސް ކަން ވީ ހީކުރި ގޮތާ ޚިލާފަށެވެ. ސެޕްޓެމްބަރު 29 ގައި ކާޑުގެ އަގު ގާތްގަނޑަކަށް ދެ ގުނަ ބޮޑުވެ، ރައްޔިތުން ރަތަށް އެރި އެވެ. ސަރުކާރުގެ ހުއްޖަތަކީ، ކާޑުގެ ސަބްސިޑީ އެންމެންނަށް ދިނުން ލާޒިމް ނޫން ކަމަށާއި އެއީ ހަމައެކަނި އެ ހައްގު ބަޔަކަށް ލިބެން ޖެހޭ އެއްޗެއް ކަމަށެވެ. ސަބްސިޑީ ކަނޑާލުމާ އެކު ބައެއް ކާބޯތަކެތީގެ އަގު ވެސް މައްޗަށް އެރި އެވެ. ފާޑުކިޔުންތައް އަމާޒުވި އެވެ. ޕީޕީއެމް ޕާލިމެންޓަރީ ގްރޫޕްގެ ބައެއް މެމްބަރުން ވެސް ފާޅުގައި ފާޑުކިޔަސް ސަބްސިޑީގެ މައްސަލާގައި ރައީސް ޔާމީންގެ ސިޔާސަތު އެގޮތަށް ދެމެހެއްޓެވި އެވެ.\nއިތުރު ލިޔުންތައް މީޑިއާ ރައީސް މައުމޫން ހަވީރު ހިއުމަން ރައިޓްސް ކޮމަންވެލްތު ޕީޕީއެމް ރައީސް ޔާމީން ކޯސްޓްލައިންގެ އަލިފާނުގެ ހާދިސާ އަހަރުގެ ބޮޑެތި ކަންތައް


މިނިސްޓްރީއަށް ބޭނުންވާ ސިޕް ފޯން (ހެޑްސެޓްއާއި އެކު) ސަޕްލައިކޮށްދޭނެ ފަރާތެއް ހޯދުމަށް\nމި މިނިސްޓްރީއަށް ސިޕް ފޯން (ހެޑްސެޓްއާއި އެކު)ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މިކަމަށް ޝައުގުވެރިވާ ފަރާތްތަކުން އެޓޭޗްކުރެވިފައިވާ މައުލޫމާތުޝީޓާ އެއްގޮތަށް އަންދާސީ ހިސާބު ހުށަހެޅުއްވުން އެދެމެވެ.\nހުރިހާ އަގެއް ހުންނަންވާނީ ދިވެހި ރުފިޔާއިންނެވެ. އަދި ޖުމްލަ އަގު ހުށަހަޅަންވާނީ ޖީ.އެސް.ޓީ ހިމަނައިގެންނެވެ.\nމަތީގައި ބަޔާންކޮށްފައިވާ އައިޓަމްގެ ސްޕެސިފިކޭޝަންތަކާއި އެއްވަރު ވާންވާނެއެވެ. އަދި ބަޔާންކޮށްފައިވާ ސްޕެސިފިކޭޝަންތަކަށްވުރެ ދަށްނަމަ އެ ބިޑް ބާތިލްކުރެވޭނެއެވެ.\nއަގު ހުށަހަޅާއިރު "އަގު ހުށަހަޅާ ފޯމް" ނެތިޖެއްނަމަ އެ ބިޑް ބާތިލްކުރެވޭނެއެވެ.\nބިޑް ހުށަހަޅާފަރާތަކީ ވިޔފާރި ރެޖިސްޓްރީ ކުރުމުގެ ޤާނޫނުގެ ދަށުން ރެޖިސްޓްރީ ކުރެވިފައިވާ ފަރާތަކަށް ވާންވާނެއެވެ. އަދި ޤާނޫނުގައިވާފަދައިން ރެޖިސްޓްރީ ކުރެވިފައިނުވާނަމަ ބިޑް ބާތިލްކުރެވޭނެއެވެ\nފުރިހަމަކޮށް ސޮއިކޮށްފައިވާ ބީލަން ހުށަހަޅާފޯމް\nއަގުހުށަހަޅާ ތަކެތީގެ ފޮޓޯ އާއި ސްޕެސިފިކޭޝަން\nތަޖުރިބާ ބަޔާންކުރާ ލިޔުން\nކުންފުނި ނުވަތަ ވިޔަފާރީގެ ރަޖިސްޓްރޭޝަން ކޮޕީ\nޖީ.އެސް.ޓީ ރަޖިސްޓްރޭޝަން ކޮޕީ\nއެސް އެމް އީ ރަޖިސްޓްރޭޝަން ކޮޕީ\nޓެކްސް ކްލިއަރެންސް ރިޕޯޓް\nޓެކްނިކަލްގޮތުން ޤަބޫލުކުރެވޭ އަންދާސީ ހިސާބުތައް އިވެލުއޭޓުކުރެވޭނެގޮތުގެ ތަފުޞީލު:\nމާރކްސް ދެވޭ އުޞޫލު\nއެންމެކުޑަ އަގު ހުށަހަޅާ ފަރާތަށް ގިނަމާރކްސް ލިބޭގޮތަށް ފްރެކްޝަން އުޞޫލުން\nއެކަށީގެންވާ އެންމެކުޑަ މުއްދަތު ހުށަހަޅާ ފަރާތަށް ގިނަމާރކްސް ލިބޭގޮތަށް ފްރެކްޝަން\nތަޖުރިބާއަށް މާރކްސްދެވޭނީ، ވޭތުވެދިޔަ5އަހަރު ތެރޭގައި ކޮށްފައިވާ މިފަދަ މަސައްކަތްތައް ނިންމިކަމުގެ ރިފަރެންސް ލެޓަރ ހުށަހަޅާފައިވާނަމަ ކޮންމެ މަސައްކަތަކަށް ލިބޭނީ2ޕޮއިންޓެވެ. (ގިނަވަގެން މިބަޔަށް ލިބޭނީ 20 ޕޮއިންޓެވެ.)\nވީމާ، މިކަމަށް ޝަޢުޤުވެރިވާ ފަރާތްތަކުން 22 އޮކްޓޯބަރ 2020 ވާ ބުރާސްފަތި ދުވަހުގެ 11:00 އަށް މިނިސްޓްރީ އޮފް އިކޮނޮމިކް ޑިވެލޮޕްމަންޓްގެ ބޮޑުތަކުރުފާނު މަގުގައި ހުންނަ އިމާރާތަށް ހާޟިރުވެ އަންދާސީ ހިސާބު ހުށަހެޅުއްވުން އެދެމެވެ.\nމިކަމާ ގުޅޭގޮތުން އިތުރު މަޢުލޫމާތު ބޭނުންފުޅުވާނަމަ، 1691 އަށް ރަސްމީ މަސައްކަތު ގަޑީގައި ގުޅުއްވުން އެދެމެވެ.\n15 އޮކްޓޫބަރު 2020\nޕަބްލިޝްކުރި ތާރީޚު: 15 އޮކްޓޫބަރު 2020\nޕަބްލިޝްކުރި ގަޑި: 1028\nސުންގަޑި: 22 އޮކްޓޫބަރު 2020 1100\n- Submission form


Report kungnah, fennan othee Niyaz ge ihulaastheri masakkaiy! | Mihaaru\nކުރީގެ އޮޑިޓަ ޖެނެރަލް ނިޔާޒް: އެމްއެމްޕީއާރުސީގެ ޚިޔާނާތާ ގުޅިގެން 2014 ގައި ނެރުއްވި އޮޑިޓް ރިޕޯޓަށް ދައުލަތުގެ އެއްވެސް މުއައްސަސާއަކުން އަމަލެއް ނުކުރި.\nރިޕޯޓް ކުންޏަށް، ފެންނަން އޮތީ ނިޔާޒްގެ އިޚްލާސްތެރި މަސައްކަތް!\n29 އޮކްޓޯބަރ 2019 - 09:56 62 comments\nއެމްއެމްޕީއާރުސީގެ ޚިޔާނާތް އާއްމުވި، އޮޑިޓް ރިޕޯޓް ނެރުނަ ނުދޭން އެ އޮފީސް ރޯކޮށްލަން ވިސްނި އެވެ. ކުރީގެ ނައިބު ރައީސް އަހްމަދު އަދީބަށް ފުލުސް އޮފީހުގެ ތެރެއިން ޖަރީމާތައް ހިންގައިދިން ފުލުހުންނާ ދެމެދު އެ ވާހަކަ ދެކެވުނެވެ. އެ ފުރުސަތު ހޯދަން ކުރީގެ އޮޑިޓަ ޖެނެރަލް ނިޔާޒް އިބްރާހީމްގެ ފަހަތުން ފާރަ ވެސް ލި އެވެ. އޭނާ އަށް އެކަން އެނގިވަޑައިގަތުމުން، ލިބިވަަޑައިގަތީ ހައިރާން ކަމެވެ.\n"ހިތަށްއެރީ، ހާދަހާ ނުބައި، ނުލަފާ ބައެއްގެ ވިސްނުމެކޭ. މީހުންގެ ފުރާނަ އަށް، ދައުލަތުގެ ތަކެއްޗަށް ގެއްލުންދޭން ޖެހިލުމެއް ނެތި ރޭވުންތަކެއް ރާވާނީ ހާދަ ވިސްނުން ނުބައިވީމާއޭ،" ނިޔާޒް "މިހާރު" އަށް ވިދާޅުވި އެވެ.\nފުލުހަކަށް އަދީބު ކުރެއްވި ކަމަށް ބުނާ މެސެޖް. ނިޔާޒް ކުރިމަތި ކުރަމުންދާ އުނދަގުލުގެ ސަބަބުން އޭނާގެ އޮފީސް ރޯކޮށްލަން ޖެހޭ ކަމަށް އަދީބު ވިދާޅުވި ކަމަށް ތަހުގީގު ރިޕޯޓުގައިވޭ.\nއެކަމަކު އެ ދަރަޖަ އަށް ކަންކަން ހިނގައިދާނެ ކަމަށް އޭނާ ހުންނެވީ ތައްޔާރުވެވަޑައިގެންނެވެ. މީގެ ފަސް އަހަރު ކުރިން މިއަދު، އޮކްޓޯބަރު 29، 2014 ގައި، ނެރުއްވި އޮޑިޓް ރިޕޯޓުގެ މަސައްކަތް ފެއްޓެވި ހިސާބުން އޭނާ އަށް ކުރިމަތިވީ ނުރައްކަލެވެ. އޭނާ އޮޑިޓުން ހާމަވާން އޮތީ، ސަރުކާރުގައި އޭރު އެންމެ ނުފޫޒު ގަދަ މިނިސްޓަރު އަދި ފަހުން ނައިބު ރައީސަކަށް ވެވަޑައިގަތް އަދީބަށް ތުހުމަތު ކުރެވުނު ޚިޔާނާތެވެ.\nއެކަން ފަޅާއަރާފާނެތީ، ނިޔާޒަށް އެތައް އިންޒާރެއް ލިބުނެވެ. އެއްބަނޑުއެއްބަފާ މީހުންނާއި ޅިޔަނުންނާއި ފަހަރިން ހިމެނޭ ގޮތުން، އާއިލާގެ 14 މީހެއްގެ ފޯނަށް މަރުގެ އިންޒާރު ފޮނުވި އެވެ. އޮޑިޓުގެ މަސައްކަތް ހުއްޓުވަން ކަމާ ބެހޭ އިދާރާތައް މެދުވެރިކޮށް ހުރަސްތައް ކުރިމަތިކުރުވި އެވެ. އެވަރުން ކާމިޔާބު ނުވުމުން، ރައްޔިތުންގެ މަޖިލީސް މެދުވެރިކޮށް ގާނޫނާ ޚިލާފަށް ނިޔާޒް، މަގާމުން ވަކިކުރީ އެވެ. އޭގެ ފަހުން، އެ ވާހަކަތައް ތަކުރާރު ކުރައްވަން ފެއްޓެވެމުން ދެއްކީ ހައްޔަރު ކުރުމުގެ ބިރެވެ. ޖަލުގެ ގޮޅި އަށް ނުވަދެ ސަލާމަތްވެވުނީ ހަމަ ކިރިޔާ އެވެ! އަމިއްލަ ގައުމު ދޫކުރައްވައި ސްރީ ލަންކާ އަށް ދިރިއުޅުން ބަދަލު ކުރެއްވީ ފުރާނަ އަށް ނުރައްކާވުމުގެ ބިރު އޮތުމުން ކަމަށް ނިޔާޒް ވިދާޅުވި އެވެ.\nގާނޫނުއަސާސީން ޒިންމާތަކެއް ހަވާލުކޮށްފައިވާ ދައުލަތުގެ އޮޑިޓަ ޖެނެރަލަށް މި ދަރަޖަ އަށް ނުރައްކަލާ ކުރިމަތިލައްވައި ނެރުއްވި ރިޕޯޓް ލީ "ކުނި ވަށިގަނޑަށެ"ވެ. އޭނާގެ ބޮލުގައި އެޅުވީ ސިޔާސީ ގޮތުން ސަރުކާރުގެ އަގު ވައްޓާލަން އުޅުމުގެ ބަދުނާމެވެ. ޚިޔާނާތް ހިންގި ގޮތާއި ފައިސާ ދައުރުވަމުން ދިޔަ ގޮތް ތަފްސީލްކޮށްދެއްވުމުން ވެސް އެއްވެސް އިދާރާއަކުން އަޅައެއް ނުލި އެވެ. ދައުލަތުގެ ޚަޒާނާ ހުސްކުރި އިރު ވެސް ތިބީ ދެ އަތް އުރާލައިގެން ބަަލާށެވެ. ނުވަތަ އެކަމުގައި ބައިވެރިވެ، ފޮރުވައިދިނީ އެވެ.\nހަމައެކަނި އަދަބު ލިބުނީ އަޅުގަނޑަށް، އެއީ މަގާމުގެ ޒިންމާއަދާކުރީތީ. --ނިޔާޒް\nއޭރުގެ ރައީސް އަބްދުﷲ ޔާމީނާއި އެންޓި ކޮރަޕްޝަން ކޮމިޝަނާއި ފުލުހުންނާއި ރައްޔިތުންގެ މަޖިލީހުން ވެސް އެ ރިޕޯޓަށް އަމަލު ނުކުރުމުގެ ނަތީޖާ އަދި ނުހުއްޓުވި ސަބަބު ވެސް އެ އޮތީ އަދަދުތަކުން ފެންނާށެވެ. ދައުލަތުގެ ބައިވެރިވުމާ އެކު އެމްއެމްޕީއާރުސީ މެދުވެރިކޮށް ހިންގީ 3.3 ބިލިއަން ރުފިޔާގެ ޚިޔާނާތެކެވެ. ބައިވެރިވި މީހުންނާއި މަންފާ ލިބުނު މީހުންގެ އަދަދު އުޅެނީ 267 ގަ އެވެ.\nއަލްޖަޒީރާ އިން ރާއްޖެއާ ގުޅޭ ގޮތުން ތައްޔާރުކުރި ޑޮކިއުމެންޓްރީގެ ޓްރެއިލާއަކުން ނަގާފައިވާ ސްކްރީން ޝޮޓެއް.\nސިޔާސީ ބާރުވެރިކަން ހޯދަން މުއައްސަސާތަކުގެ ގާނޫނީ ބާރުވެރިކަން ކަނޑުވައި މުޅި ދައުލަތް ފޭލްކޮށްލި މި ޚިޔާނާތުގެ ފެށުން ހާމަވިތާ ފަސް އަހަރު ވި އިރު ވެސް ފެންނަން އޮތީ އަދަދުތަކެއް އެކަންޏެވެ. އެޅުނު ފިޔަވަޅެއް ނެތެވެ. އެކަމަކު މި ވެރިކަން ފެށުމާ އެކު މުޅި ޚިޔާނާތް ހިނގި ގޮތް އަލުން ވަނީ ތަހުގީގު ކުރަން ފަށައިފަ އެވެ. އެކަމުގައި އެންމެ އިސްކޮށް އުޅުއްވި އަދީބުގެ މައްޗަށް ވަނީ ހަތް ދައުވާއެއް ވެސް އުފުލައިފަ އެވެ.\nއެންމެ އަންތަރީސްވާ ކަމަކީ އެކަނި އެކަކަށް ދައުލަތެއްގެ ނިޒާމް މިވަރަށް ހަރާބްކޮށްލެވުނުކަން. ފެނުނީ ނިޒާމްގެ ދޯހަޅިކަން، ހިންގަން ތިބި މީހުންގެ އިޚްލާސްތެރިކަމެއް ނެތް ކަން އެބަ އިހްސާސް ކުރެވޭ. --ނިޔާޒް\nނިޔާޒް މިކަމާ އަދިވެސް ހިތާމަކުރައްވަ އެވެ. އެކަމަކު އޭނާ އަށް ލިބިވަޑައިގަންނަވާ ހިތްހަމަޖެހުމަކީ ހައްގުގެ މަގުގައި އެކަނި ހުންނަވައިގެން ނަަމަވެސް ގާނޫނީ ޒިންމާ ފުރިހަމަ އަށް އަދާކުރެއްވުނު ކަމެވެ. އެއީ އޭނާ ފަޚުރުވެރިވެވަޑައިގަންނަވާ ކަމެކެވެ.\nނިޔާޒް ވިދާޅުވި ގޮތުގައި އެމްއެމްޕީއާރުސީގެ އޮޑިޓުގެ މަސައްކަތް ފެއްޓެވީ، ބޮޑު ޚިޔާނާތެއް ހިނގާ ކަން އޭރުގެ ރައީސްގެ އަރިސް މެމްބަރެއްގެ ގޮތުގައި ހުންނެވި ދިއްގަރު ދާއިރާގެ ކުރީގެ މެމްބަރު އަހްމަދު ނާޒިމް ސަމާލުކަމަށް ގެންނެވުމުންނެވެ. ސިޔާސީ ރިޕޯޓެއް ކަމުގެ ތުހުމަތު އެ ސަބަބާ ހެދި އެޅުވިޔަސް އޭނާ ކުރެއްވީ އިޚްލާސްތެރި މަސައްކަތެއް ކަން މިއަދު ފެންނަން އޮތް ކަމަށް ނިޔާޒް ވިދާޅުވި އެވެ.\n"ނާޒިމް ވިދާޅުވީމަ މިނިވަންވާން ވެގެން ނުބެލީއޭ ކިޔައި ހުރި ނަމަ އަޅުގަނޑު ކިހިނެއްތޯ މިއަދު ރައްޔިތުންނަށް ޖަވާބުދާރީވާނީ؟ ކޮންމެ މީހަކު ހުށަހަޅައިގެން ވެސް އަޅުގަނޑުގެ މަގާމުގެ މަސްއޫލިއްޔަތާއި ޒިންމާއަކަށް ވާނީ އެކަން ބެލުން. އެ ޒިންމާ އަޅުގަނޑު އަދާކުރިން،" ނިޔާޒް ވިދާޅުވި އެވެ.\nޚިޔާނާތް ފެށި ހިސާބުން ހުއްޓުވައިދޭން އެދިވަޑައިގަތް!\nޚިޔާނާތް ފެށީ ސަރުކާރު ހިއްސާވާ ކުންފުނިތަކަށް ޑޮލަރު ގަތުމުގެ ނަމުގަ އެވެ. އެކަމަކު އެ ފައިސާ ދައުރުވަމުން ދިޔައީ، އޭރުގެ އެންމެ ނުފޫޒުގަދަ ވަޒީރު، އަދީބުގެ ހިއްސާ އޮންނަ ކުންފުނިތަކަށް ކަން އޮޑިޓް ރިޕޯޓުގައި އޮތެވެ. ދައުލަތުގެ ފައިސާ ޖަމާކުރަމުން ދިޔަ އަދީބުގެ ހިއްސާ އޮންނަ މޮންޓިލިއޯނަކީ ވެސް ގިނަ އަދަދެއްގެ ފައިސާ ދައުރުކުރެވޭނެ ފަދަ ވިޔަފާރިއެއް ކުރާ ކުންފުންޏެއް ނޫން ކަން ވެސް އޮޑިޓުގައި ތަފްސީލް ކޮށްދީފައި އޮތެވެ.\nއެ ކުންފުނިން 2011 ގައި ކުރީ 70،000ރ.ގެ ވިޔަފާރި ކަމާއި 2012 ވަނަ އަހަރު އެއްވެސް ވިޔަފާރިއެއް ހިންގާފައި ނުވާކަން އޮޑިޓް ރިޕޯޓުގައިވެ އެވެ. އެކަމަކު، 2012-2014 އަށް އެ ކުންފުނީގެ ތެރެއިން 3.6 މިލިއަން ރުފިޔާ އާއި 6.8 މިލިއަން ޑޮލަރު ދައުރުވެފައިވާ ކަމަށް އޮޑިޓް ރިޕޯޓުގައި ހާމަކުރި އެވެ.\nމޮންޓިލިއޯން އާއި މިލޭނިއަމް ކުންފުންޏަށް ދައުލަތުގެ ފައިސާ ޖަމާކުރި މައްސަލަ ބަލައި، ޒިންމާވާން ޖެހޭ ފަރާތްތަކަށް ފިޔަވަޅު އަޅަން ވެސް ރިޕޯޓުގައި ނިޔާޒް އެދިވަޑައިގަތެވެ.\n"އޭރުގައި ވެސް އަދީބުގެ ޕްލޭނަކީ ފެންނަން ހުރި މައުލޫމާތުތަކުން އެނގުނު ގޮތުގައި 2014ގެ ރައްޔިތުންގެ މަޖިލީހުގެ އިންތިޚާބުގެ މެޖޯރިޓީ، ފައިސާގެ ނުފޫޒުން ހޯދުން، ދައުލަތުގެ ފައިސާ ބޭނުންކުރަން ފެށީ އެ ބޭނުމަށް،" ނިޔާޒް ވިދާޅުވި އެވެ.\nއޮޑިޓަށް މައުލޫމާތު ނުދޭންވެގެން އެކި އިދާރާތަކުން ވަންހަނާ ކުރުމުން ގާނޫނީ ފިޔަވަޅު އަޅާނެ ކަމުގެ އިންޒާރު ދެއްވުމުން، އޭނާ ދެން ކުރިމަތިލައްވަން ޖެހިވަޑައިގަތީ އަދީބާ އެވެ.\nޚިޔާނާތުގެ މައްސަލަ އަލުން ތަހުގީގު ފަށައި ދައުވާ އުފުލާފައިވާ އަދީބު -- ފޮޓޯ:/ މިހާރު\n"ޗައިނާގައި ހުންނަވައި އަދީބް ގުޅުއްވާފައި ވިދާޅުވި ނިޔާޒް ތި ކުރައްވަނީ ޒާތީ މަސައްކަތެކޭ. ތިމަންނައަކީ ތި ކަހަލަ ކަމެއްގައި ހިމެނޭ މީހެއް ނޫނޭ. ތިކަހަލަ އެއްވެސް ކަމެއް ނުހިނގައޭ ދައުލަތުގެ ތެރޭގައި. ތި ކަންތައް ހުއްޓާލާށޭ. ތިގޮތަށް ދިމާކުރާ ކަމަށްވަންޏާ އޭގެ ނަތީޖާ ރަނގަޅެއް ނުވާނެއޭ،" ނިޔާޒް ވިދާޅުވި އެވެ.\n"އަޅުގަނޑު ދެންނެވިން އޮޑިޓަ ޖެނެރަލްގެ އޮފީހުގެ ޒިންމާއަކީ ޝައްކެއް އަތުވެއްޖިއްޔާ އެކަން ބެލުމޭ. އޭގައި ހަގީގަތެއް ވޭތޯ ނުވަތަ ނޫންތޯ. އެ ގާނޫނީ ޒިންމާ އަދާކުރައްވަން ހުރަސްނާޅުއްވާށޭ."\nނިޔާޒް ވިދާޅުވި ގޮތުގައި އޮޑިޓަ ޖެނެރަލްގެ އޮފީހުގެ މަސްއޫލިއްޔަތު އަދާކުރަން ކަމާ ބެހޭ އިދާރާތަކުން އެއްބާރުލުން ދޭނެ ކަމަށް އުއްމީދު ކުރެއްވި ނަމަވެސް ކަން ހިނގީ މުޅިން އިދިކޮޅަށެވެ. ރައްޔިތުންގެ މަޖިލީހާއި ސަރުކާރާއި ފުލުހުންނާއި މީރާ އާއި އެޓާނީ ޖެނެރަލްގެ އޮފީސް ފަދަ މުއައްސަސާތަކުން ލިބުނު ޖަވާބުތައް އަދިވެސް ގަބޫލުކުރައްވަން ދަތި ކަމަށް ވިދާޅުވި އެވެ.\nއޮޑިޓް އޮފީހުގެ މުވައްޒަފުން އޮޑިޓަށް ދިޔައީމަ ބުނެފައި އެބަހުރި އެ މުވައްޒަފު، ކުޑަދޮރުން ބޭރަށް ހޫރުވާލާނަމޭ. މި ދަރަޖަ އަށް ދަތިކޮށް، ބިރުދެއްކި. --ނިޔާޒް\nކޮބައިތޯ އިންސާފާއި އަދުލު؟\nނިޔާޒް ގަބޫލުކުރައްވާ ގޮތުގައި، ދައުލަތުގެ މުއައްސަސާތަކުގެ އިހުމާލުން އޭނާ އަށް ވަނީ ނުހައްގު އެތައް އަނިޔާއެއް ލިބިފަ އެވެ. ކުށަކީ ކުރެއްވި ހުވަޔާ އެއްގޮތަށް މަގާމުގެ ޒިންމާ އަދާކުރެއްވުން ކަމަށް އޭނާ ތަކުރާރުކުރައްވަ އެވެ.\nސިޔާސީ ބޭނުމަށް، ގާނޫނާ ޚިލާފަށް އޭނާ މަގާމުން ވަކިކުރި މައްސަލައިގައި، އިންސާފަށް އެދި ކަމާ ބެހޭ އިދާރާތަކަށް ހުށަހެޅުއްވި ކަމަށް ވިދާޅުވި އެވެ. ކޯޓަށް ހުށަހެޅުއްވި މައްސަލައިގައި އެންމެ އަޑު އެހުމެއް ބާއްވައި، އިތުރަށް ކުރިއަކަށް ނުގެންދެ އެވެ.\nއޮޑިޓިންގެ ދާއިރާ އިން ކުރިއަށް ވަޑައިގަތުމުގެ ވިސްނުން މުޅި އުމުރުގައި ގެންގުޅުއްވި ނަމަވެސް ނުހައްގުން ވަޒީފާ އިން ވަކިކުރި މައްސަލަ މި ސަރުކާރުން އެކުލަވާލި ކޮމިޓީއަކަށް ހުށަހެޅުއްވި އެވެ. އެކަމަކު، ރައީސް އޮފީހުގައި އޮންނަ އެ ކޮމިޓީގެ ޖަވާބުން ވެސް އިންސާފު ނުލިބޭނެ ކަން ޔަގީންވެވަޑައިގެންފައިވާ ކަަމަށް ނިޔާޒް ވިދާޅުވި އެވެ.\nއަލްޖަޒީރާގެ ތަހުގީގީ ރިޕޯޓަށް ނިޔާޒް މައުލޫމާތު ދެއްވަނީ: އޭނާ މަގާމުން ވަކިކުރީ ސަރުކާރުގެ ތެރޭގައި ހިނގި ކޮރަޕްޝަންގެ އަމަލުތައް ފަޅާ އަރުވާލުމުން ކަމަށް އޭނާ ވިދާޅުވި.\n"އަޅުގަނޑުގެ ވެސް ހައްގުތަކެއް ވާނެ. މަގާމުގެ މަސްއޫލިއްޔަތު އަދާނުކޮށް ދިވެހިރާއްޖެ އަށް ބޭވަފާތެރިވީ މީހުންނަށް ވެސް ދައުލަތުން ދޭން ޖެހޭ ހުރިހާ އިނާޔަތްތަކެއް ދީފައި ވަޒީފާތަކުން ދުރުކުރީ. އެކަމަކު އަޅުގަނޑު ގެއަށް ފޮނުވާލީ ގާނޫނުތަކުގައި ބުނާ އެންމެ އަސާސީ ހައްގުތައް ވެސް ފުރިހަމަނުކޮށްދީ،" ނިޔާޒް ވިދާޅުވި އެވެ.\n"މި ސަރުކާރު އައުމަށް ފަހު ވެސް ކުރިން ވަޒީފާތަކުން ވަކިކޮށްފައި ތިބި މީހުންގެ މަގާމް ރުޖޫއަކޮށް ބަދަލުތަކެއް ދީފި، އެކަމަކު މި ކޭސްގައި އަމަލުކުރާ ގޮތް ތަފާތު."\nކުރީ ސަރުކާރުން ރޭވިގެން ހިންގަން ފެށި ޚިޔާނާތުގެ ވާހަކަ ފުރަތަމަ އާންމުވިތާ ފަސް އަހަރުވި އިރު އެ މައްސަލައިގައި އެއްވެސް މީހަކަށް ހައްގު އަދަބު ނުލިބޭ ކަން ނިޔާޒް ގަބޫލުކުރައްވަ އެވެ. އެކަން ރާވައި ހިންގި މީހުންނާއި އެނގި ތިބެ މަންފާ ލިބުނު މީހުން މިނިވަންކަމުގައި ތިބުމަކީ ނިޔާޒް ހިތާމަކުރައްވާ ކަމެކެވެ. އޭގެ އިތުރުން، ދައުލަތަށް ގެއްލުނު ލޯ ލާރިއެއްގެ މިންވަރު ވެސް ޚަޒާނާ އަށް އަނބުރާ ޖަމާކޮށްފައި ނުވުމަކީ، އޭނާގެ ކަންބޮޑުވުމެކެވެ.\nދައުލަތުގެ ބޮޑެތި މަގާމްތަކާ، ބޮޑެތި މުސާރަދީފައި ހަވާލުކޮށްފައި ތިބި މީހުންގެ ފަރާތުން ރައްޔިތުންނަށްޓަކައި އަދާކޮށްދޭން ޖެހޭ ހައްގުތައް އަދާކުރެވޭތޯ؟ މިއީ، ދިވެހިރާއްޖޭގެ ތާރީޚުގައި އެންމެ ބޮޑު ޚިޔާނާތް. އިންސާފުގެ ކުރިމައްޗަށް ގެނެވުނު މީހެއް ނެތް. ކޮންކަމެއްތޯ ފަސް އަހަރުން ހާސިލްކުރެވުނީ؟ އަދިވެސް އެ ވާހަކަ ދެއްކުން ފިޔަވައި އިތުރު ކަމެއް ނުކުރެވޭ ނޫންތޯ؟\nނިޔާޒް އެ ވިދާޅުވަނީ ތެދެކެވެ؛ މިހާތަނަށް އެޅުނު ފިޔަވަޅެއް ނެތެވެ. ފަސް އަހަރުގެ ތެރޭގައި މިހާތަނަށް ފެންނަން އޮތީ ފުރާނަ އަތްމައްޗަށްލައިގެން އޭނާ ކުރެއްވި އިޚްލާސްތެރި މަސައްކަތް އެކަންޏެވެ. އެކަމަކު އަދި އުއްމީދު އެބަ އޮތެވެ. ޚިޔާނާތުގެ ތަހުގީގު އޭސީސީ އާއި ފުލުހުންނާއި އެސެޓް ރިކަވަރީ ކޮމިޝަނުން އެބަ ކުރިއަށް ގެންދެ އެވެ. ރައްޔިތުން އެދެނީ ނުފޫޒުން އެއްކިބާވެ އިޚްލާސްތެރި މަސައްކަތްތަކެއް ކޮށްދިނުމެވެ!\nރާއްޖޭގެ އެންމެ ބޮޑު ޚިޔާނާތް، ދައުލަތުގެ ބައިވެރިވުމާ އެކު ހިންގައި ދައުލަތުން އިންސާފު ގާއިމްނުކުރުމުގެ ހުތުރު ލައްގަނޑު ފިލުވަން ޖެހެ އެވެ. ހަގީގަތުގައި ނިޔާޒު، މީގެ ފަސް އަހަރު ކުރިން ނުކުންނެވީ އެ މަސައްކަތަށެވެ.\nއިތުރު ލިޔުންތައް އޮޑިޓާ ޖެނެރަލް އޮފީސް ނިޔާޒު އިބްރާހިމް އޮޑިޓާ ޖެނެރަލް އެމްއެމްޕީއާރުސީ އެމްއެމްޕީއާރްސީގެ ކޮރަޕްޝަން


Fuvahmulah City ge fihaarathah hulhuvaigen khidumai dhinumuge huddha dhenee - AO News\nފިހާރަތައް ހުޅުވައިގެން ޚިދުމަތް ދިނުމުގެ ހުއްދަ, މިއަދުން ފެށިގެން ދޭގޮތަށް ފުވައްމުލައް ސިޓީ ކައުންސިލުން ނިންމައިފިއެވެ. މިކަން ހާމަކޮށްފައިވަނި, ކޮވިޑު19އިގެ ފުވައްމުލަކުގެ ހާލަތު ހިއްސާކުރުމުގެ ގޮތުން ފުވައްމުލަކު ސިޓީ ކައުންސިލާއި, އީއޯސީއިންކޮންމެ ރެއަކު ބާއްވަމުން އަންނަ ޕްރެސްގެ ތެރެއިން ރޭ ބޭއްވި ޕްރެސްގައި ސިޓީ ކައުންސިލުގެ ފަރާތުން ވާހަކަ ދައްކަވަމުން, ސިޓީކައުންސިލުގެ މެމްބަރު, އަބުދުالله ނާސިރު އަހުމަދެވެ.\nނާސިރު ވިދާޅުވި ގޮތުގައި ފިހާރަތައް ހުޅުވައިގެން ޚިދުމަތްދޭން މިނިންމީ, މިސިޓީގެ ކޮވިޑް-19 ޓާސްކުފޯހާއި ސިޓީ ކައުންސިލުން ބައްދަލުކޮށް ކުރެވުނު މަޝްވަރާގެ ތެރެއިން އެބޭފުޅުންގެވެސް ލަފަޔާއި އެކީގައެވެ. ސިޓީކައުންސިލުގެ ވިސްނުމަކީ, މިހާރު އެޅިފައިހުރި ފިޔަވަޅުތަކުގެ ސަބަބުން ވިޔަފާރިތަކަށާއި ރައްޔިތުންނަށް އުނގޫ ވަމުންދާތީ, މިހާލަތުގައި ލުޔެއް ދެވޭން އޮތީ ކޮން ގޮތަކުންތޯ ބަލައި ދެވެންއޮތް ލުޔެއް ދިނުމެވެ.\nމިއަދުން ފެށިގެން ހުއްދަ ދޭން ނިންމާފައި މިވަނީ, ޚިދުމަތަށް ބޭނުންވާ ފަރާތްތަކުން އެކަމަށް އެދި, އީއޯސީން ދޫކުރާ ޚާއްސަ ފޯމެއް ފުރުމުންނެވެ. މިއަދު މެންދުރުފަހު 2:00 އިން ފެށިގެން މިހުއްދަ ދޫކުރުމުގެ ކަންކަން ކުރިއަށްދާނެއެވެ. ހުއްދަ ލިބިގެން ފިހާރަ ހުޅުވުމަށްފަހު, ކައުންސިލުން ދޫކުރި ހުއްދަ ފިހާރައިގެ ބޭރުގައި ފެންނަން ހުންނަންވާނެއެވެ.\nފިހާރަ ހުޅުވައިގެން ޚިދުމަތްދޭން ނިންމިއަސް, ހުއްދަ ލިބިގެން ނޫން ގޮތަކަށް ފިހާރަތައް ނުހުޅުވަމަށާއި, އާންމު ރައްޔިތުންގެ ރައްކާތެރިކަމަށް އެޅިފައިވާ ފިޔަވަޅުތަކަށް ސަމާލުކަންދީ އެއްބާރުލުން ދޭންވާނެއެވެ. މި ހާލަތުގައިވެސް ލުއިދޭން މިނިންމީ ރައްކާތެރިކަމުގެ ގޮތުން މިހާރު އެޅިފައިވާ ފިޔަވަޅުތަކަށް އާންމު ރައްޔިތުންނާއި, ވިޔަފާރިވެރިން އެއްބާރުލުންދޭނެ ކަމަށް ވަރަށް ބޮޑަށް ގަބޫލުކުރާތީ ކަމަށްވެސް ނާސިރު ވިދާޅުވިއެވެ.\nނާސިރު އިތުރަށް ފާހަގަ ކުރެއްވި ގޮތުގައި މި ހުއްދަ މިހެންދޭން ނިންމިއަސް, ފަރުވާކުޑަކުރެވި, ބަލި ފެތުރުން އިތުރުވެއްޖެނަމަ އަލުން އަނބުރާ އޮތް ހާލަތަށް ދާންޖެހިދާނެއެވެ. އެގޮތުން މިހާރަށްވުރެ ފިޔަވަޅުތައް ހަރުކަށި ކުރަންވެސް ޖެހިދާނެއެވެ.\nކޮވިޑު19އިގެ ފުވައްމުލައް ސިޓީގެ އިއްޔެ ޕޮސިޓިވު ކޭސްތަކުގެ އަދަދަކި 11އެވެ.\nކޮވިޑު19ކޮވިޑް 19- ފުވައްމުލައް ސިޓީފުވައްމުލައް ސިޓީ ކައުންސިލް\n100 ދުވަސް ފަހުން ފުވައްމުލަކުގެ އެކްޓިވްސް ކޭސްތަކުގެ އަދަދު 100 އިން ދަށަށް\nފުވައްމުލަކުން އިއްޔެ ޕޮޒިޓިވް ވީ 8 މީހުން\nފުވައްމުލައް ސިޓީ އިން މިއަދު ކޮވިޑަށް ޕޮޒިޓިވްވީ 11 މީހުން


Karan Johar alah biruveri film eh hadhanee | Mihaaru\nކަރަން ޖޯހަރު އަލަށް ބިރުވެރި ފިލްމެއް ހަދަނީ\n11 ޖޫން 2019 - 07:192comments\nއާންމުކޮށް ލޯބީގެ ފިލްމުތައް ހަދާ ކަރަން ޖޯހަރުގެ ދަރުމާ ޕްރޮޑަކްޝަނުން މުޅިން އަލަށް ބިރުވެރި ފިލްމެއް ފްރެންޗައިޒެއްގެ ގޮތުގައި ގެނެސްދޭން ނިންމައި ފިލްމުގެ ފުރަތަމަ ބައި އިއުލާންކޮށްފި އެވެ.\nއަންނަ ނޮވެމްބަރު މަހުގެ 15 ގައި ރިލީޒްކުރަން ތާވަލުކޮށްފައިވާ ފިލްމަކީ "ބޫތު: ޕާޓް ވަން-ދަ ހޯންޓެޑް ޝިޕް" އެވެ. ވިދަމުން އަންނަ ޒުވާން ދެ ތަރިން ކަމަށްވާ ވިކީ ކޯޝަލް އާއި ބޫމީ ޕެޑްނޭކަރު ލީޑް ރޯލު ކުޅޭ ފިލްމުގެ ޑައިރެކްޓަރަކީ ބާނޫ ޕްރަތާބް ސިންގެވެ.\nކަރަން އަލަށް ގެނެސްދޭ ބިރުވެރި ފިލްމު އިއުލާންކޮށްފައި މި ވަނީ ވިކީ އާއި ބޫމީއާ އެކު ބިރުވެރި ފިލްމެއް ދަރުމާ އިން ހަދަމުން އަންނަކަން މީޑިއާތަކުން ކުރިން ވެސް ރިޕޯޓްކޮށްފައި ވަނިކޮށެވެ.\n"ބޫތު" އަކީ މިދިޔަ އަހަރު ރިލީޒްކުރި "ރާޒީ" އަށް ފަހު، ވިކީ ކުޅޭ ދަރުމާގެ ދެވަނަ ފިލްމެވެ. އަަދި ބޫމީ އަށް ދަރުމާ އަށް ކުޅޭ އަލަތު ފިލްމެވެ. އެކަމަކު މި ދެ ތަރިންނަކީ ކަރަން ޑައިރެކްޓްކޮށް އަންނަ އަހަރު ގެނެސްދޭ ތާރީހީ ލޯބީގެ ފިލްމު "ތަހުތު" ގެ ކާސްޓްގައި ވެސް ހިމެނޭ ދެ ތަރިންނެވެ.\n"ބޫތު" އާ ބެހޭ މާ ބޮޑު ތަފުސީލެއް ކަރަން އަދި ހިއްސާކޮށްފައި ނުވިޔަސް ބައެއް މީޑިއާތަކުން ބުނީ މިއީ މުމްބާއީގައި ހިނގާފައިވާ ހަގީގީ ހާދިސާތަކެއްގެ މައްޗަށް ގެނެސްދޭ ފިލްމެއް ކަމަށެވެ. އަދި ފިލްމުގެ ޝޫޓިން އެއްކޮށް ނިމި، މިހާރު އޮތީ ޕޯސްޓް ޕްރޮޑަކްޝަން މަރުހަލާގައި ކަމަށް ބުންޏެވެ.\n"ބޫތު" ވެގެން ދާނީ ވިކީ އާއި ބޫމީ ވެސް ކުޅޭ ފުރަތަމަ ބިރުވެރި ފިލްމަށެވެ. މި ފަހަކަށް އައިސް ބޮލީވުޑްގައި ހޮރޯ-ކޮމެޑީތަކަށް ބޮޑު ތަރުހީބެއް ލިބެމުން އަންނަ އިރު، މި ފިލްމަކީ ބެލުންތެރިންނަށް ވަރަށް ކަމުދާނެ ކަހަލަ ފިލްމަކަށް ވާނެ ކަމަށް ބެލެވެ އެވެ. ސަބަބަކީ ގިނަ ބަޔަކު އިތުބާރު ކުރާ ކަރަންއަކީ ހަމަ އާދައިގެ ފިލްމެއް ގެނެސް ދޭނެ ޕްރޮޑިއުސަރަކަށް ނުވުމެވެ.\nއޭނާގެ ސްޓޫޑިއޯ އިން މި އަހަރުގެ މިހާތަނަށް ތިން ފިލްމެއް ގެނެސް ދީފައިވެ އެވެ. އެއީ "ކޭސަރީ"، "ކަލަންކް" އަދި "ސްޓޫޑަންޓް އޮފް ދި އިޔާ 2" އެވެ. ދެން ދަރުމާ އިން ގެނެސް ދޭނެ ފިލްމަކީ "ބޫތު" އެވެ.\nއޭގެ ފަހުން ޑިސެމްބަރު 27 ގައި "ގުޑް ނިއުސް" ރިލީޒް ކުރާނެ އެވެ.


އައިޝަތު ހަނާ 13 އޭޕްރީލު 2020 13:27\nކޮރޯނާ ވައިރަހާ ގުޅިގެން ތެލުގެ ބާޒާރަށް ކުރިމަތިވެފައިވާ ހީނަރުކަމުން ތެލުގެ ބާޒާރު ސަލާމަތްކުރުމުގެ ގޮތުން ތެޔޮ އުފައްދާ މިންވަރު ދަށްކުރުމަށް އޯޕެކު ޤައުމުތަކުން އެއްބަސްވުމާ ގުޅިގެން ތެލުގެ އަގު އުފުލިއްޖެއެވެ.\nއޯޕެކުގައި ހިމެނޭ އެތައް ޤައުމަކުން އާދީއްތަދުވަހު ބުނެފައިވަނީ ސާފުނުކުރާ ތެޔޮ އުފައްދާ މިންވަރުގެ ތެރެއިން ދުވާލެއްގެ މައްޗަށް، ގާތްގަނޑަކަށް 10 މިލިއަން ފީފާ އުފެއްދުން މަދުކުރާނެ ކަމުގައެވެ. އޭގެ ތެރެއިން 9.7 މިލިއަން ފީފާ އުފެއްދުން މަދުކުރާނީ އޯޕެކު ޤައުމުތަކުން ކަމުގައިވެސް ބުނެފައިވެއެވެ. އޯޕެކުގެ މިއެއްބަސްވުމަކީ 2022 ވަނަ އަހަރުގެ އޭޕްރިލް މަހާ ހަމައަށް ދެމިގެން ހިނގައިދާނެ އެއްބަސްވުމެއް ކަމުގައި އޯޕެކު ޤައުމުތަކުން ބުނެފައިވެއެވެ.\nއޯޕެކުގެ ނިންމުމާއެކު ހޯމަދުވަހުގެ ހެނދުނާ ހަމައަށް ސާފުނުކުރާ ތެޔޮ ފީފާއެއްގެ އަގު 33 ޑޮލަރަށް އުފުލިފައިވެއެވެ. އަދި އެމެރިކާގެ ވެސްޓް ޓެކްސަސް އިންޓަރމިޑިއޭޓުގެ ތެޔޮ ފީފާއެއްގެ އަގު 24.74 ޑޮލަރަށްވަނީ އުފުލިފައި ކަމުގައި ރޮއިޓާރސް އަދި ބްލޫމްބާރގުން ރިޕޯޓުކޮށްފައިވެއެވެ.\nފެބްރުއަރީ މަހުގެ މެދުތެރެއިން ފެށިގެން ތެލުގެ އަގުވަނީ ތިރިވާން ފަށާފައެވެ. އަގު ތިރިވާން ފެށި މައިގަނޑު ސަބަބަކީ އޯޕެކްގެ އެންމެ ބާރުގަދަ އެއް ޤައުމު، އަދި އެންމެ ގިނައިން ތެޔޮ އުފައްދާ އެއް ޤައުމު ކަމުގައިވާ ސަޢޫދީ ޢަރަބިއްޔާއިން އެޤައުމުގެ ސާފުނުކުރާ ތެޔޮ ގިނަ ޢަދަދަކަށް ބާޒާރަށް ނެރުމާ ގުޅިގެންނެވެ. އަދި އޭގެ އިތުރަށް ކޮރޯނާ ވައިރަސް ފެތުރެން ފެށުމާއެކު ތެލުގެ ޑިމާންޑު ދަށަށް ދިއުމުގެ ސަބަބުން ތެލުގެ އަގު އިތުރަށް ހީނަރުވިއެވެ.\nތެލުގެ އަގު އިތުރަށް އުފުލުމަށްޓަކައި ކަންކުރާނެ ގޮތަކާމެދު އެއްބަސްވުމަށް އޯޕެކާއި ބައިވެރިންގެ މެދުގައި މަޝްވަރާކުރެވޭތާ ދުވަސްތަކެއް ވެއްޖެއެވެ. ތެޔޮ އުފައްދާ ބޭރުކުރާ އެންމެ ބޮޑެތި ޤައުމުތަކުން އާދީއްތަދުވަހުވަނީ އެއްބަސްވުމަކަށް އައިސްފައެވެ.\nއޯޕެކުގައި ނުހިމެނޭ ތެޔޮ އުފައްދާ ޤައުމުތަކުންވެސް ތެޔޮ އުފައްދާ މިންވަރު ދަށްކުރުމުގައި އެހީވާނެ ކަމަށް އުންމީދުކުރާ ކަމުގައި ކުވައިތުގެ ތެލާ ބެހޭ ވަޒީރު ޚާލިފުލް ފާޟިލް ވިދާޅުވިއެވެ. ކެނެޑާއާއި ނޯރވޭއިން ތެޔޮ އުފައްދާ މިންވަރު މަދުކުރުމަށް ޝައުޤުވެރިވާކަންވަނީ ހިއްސާކޮށްފައެވެ.\nއެމެރިކާއިން ބުނެފައިވަނީ އެމެރިކާގައި ތެޔޮ އުފައްދާ މިންވަރު ތެލުގެ އަގަށް އަންނަ ބަދަލުތަކާއެކު ދަށަށް ގޮސްފައިވާ ކަމުގައެވެ.\nތެޔޮ އޯޕެކް ވިޔަފާރި އަގުހެޔޮ ކޮވިޑް-19\nApril 01, 2020 14:40:42\nކޮރޯނާ ވައިރަސްގެ ހިޔަނީގައި ދުނިޔޭގެ އިޤުތިޞާދަށް ވަމުންދަނީ ކިހިނެއް؟\nOctober 21, 2020 01:25:01\nކޮމިއުނިކޭޝަން މިނިސްޓްރީއާ މަތިކޮށްފައިވާ ކަންކަން ތުނޑުން ތުނޑަށް ދަނީ ކުރިއަށް: މަލީހު\nOctober 20, 2020 22:23:21\nމުޅި މާލިއްޔަތު ޤަވާޢިދަށް އަމަލުކުރުން ލާޒިމުނުވާ ހުއްދައެއް ފިނޭންސްއިން ހެލްތަށް ނުދޭ: އޭސީސީ\nOctober 20, 2020 21:58:15\nޕީޖީ ގުރޫޕުގައި ވޯޓުދިނީ ރައީސް ސޯލިހު ނިންމަވާ ގޮތެއް އޮޅުންފިލުވަން: ރޮޒައިނާ\nOctober 20, 2020 21:14:48\nފާއިތުވި2އަހަރު ރައީސް ސޯލިހުވަނީ ކުޅިވަރަށް އިންގިލާބީ ބަދަލުތަކެއް ގެންނަވާފައި:މަޚުލޫފު\nOctober 20, 2020 20:52:52\nރައީސް ވަޙީދު އިސްތިއުފާނުދެއްވުމުން ވަގުތުން 50 މިލިއަން ޑޮލަރު އެސްބީއައިއަށް ދައްކަން އެންގި: ޝަރީފު\nOctober 19, 2020 11:43:23\nއަނަސްގެ ކަރަށާއި މެއަށް ބޮޑެތި ޒަޚަމް ލިބިފައިވޭ: ޑޮކްޓަރު\nOctober 19, 2020 16:39:05\nއެމްޑީޕީ ޤައުމީ މަޖިލީހުގެ ޖަލްސާއެއް މިރޭ ބާއްވަނީ\nOctober 19, 2020 18:09:18\nމޭޔަރު ޝިފާގެ ކޮރަޕްޝަން މައްސަލައިގެ ފައިލެއް ނުވެސް ދެކެން: ޝަމީމް\nOctober 20, 2020 14:45:23


SunOnline: Covid in araigathumah Rajjeah India ge ehee abadhu ves libeyne: Modi\nކޮވިޑުން އަރައިގަތުމަށް ރާއްޖެއަށް އިންޑިއާގެ އެހީ އަބަދުވެސް ލިބޭނެ: މޯދީ\nއައިޝަތު ނުޒުހާ 22 Jan 2022, 16:54\nރައީސް އިބްރާހިމް މުހައްމަދު ސޯލިހު، އިންޑިއާގެ ބޮޑުވަޒީރު ނަރެންދްރަ މޯދީއާއެކު --\nކޮވިޑް-19ގެ އާލަމީވަބާއިން އަރައިގަތުމަށް ރާއްޖެއިން ކުރަމުން އަންނަ މަސައްކަތުގައި އިންޑިއާގެ އެހީ އަބަދުވެސް ލިބޭނެ ކަމަށް އެ ގައުމުގެ ބޮޑުވަޒީރު ނަރެންދްރަ މޯދީ ވިދާޅުވެއްޖެއެވެ.\nރައީސް އިބްރާހިމް މުހައްމަދު ސޯލިހު ކޮވިޑަށް ޕޮޒިޓިވްވުމާ ގުޅިގެން، އެމަނިކުފާނަށް ހެޔޮ ދުއާ ފޮނުވައި ކުރެއްވި ޓްވީޓުގައި މޯދީ ވިދާޅުވީ ކޮވިޑާ ގުޅިގެން ދިމާވެފައިވާ ގޮންޖެހުންތަކުން ކާމިޔާބުކަމާއެކު އަރައިގަތުމުގައި، އިންޑިއާގެ ހެޔޮއެދުންތައް ވަނީ ރާއްޖޭގެ ރައްޔިތުންނާ އެކުގައި ކަމަށެވެ.\nހަމައެހެންމެ މި މަސައްކަތުގައި ކުރިއަށް އޮތް ތަނުގައި ވެސް އިންޑިއާގެ އެހީތެރިކަމާއި އެއްބާރުލުން ލިބޭނެ ކަމުގެ ޔަގީން ކަން މޯދީ ދެއްވެވިއެވެ.\nރާއްޖެއިން ކޮވިޑާ ދެކޮޅަށް ކުރަމުން އަންނަ މަސައްކަތްތަކުގައި އެންމެ ގިނަ އެހީތެރިކަން ފޯރުކޮށްދިން އެއް ގައުމަކީ އިންޑިއާއެވެ. އެގޮތުން އިންޑިއާއިން ވަނީ ރާއްޖެއަށް ކޮވިޑް-19 ވެކްސިން ވެސް ފޯރުކޮށްދީފައެވެ. ރާއްޖޭގައި ވެކްސިން ޖަހަން ފެށީ އިންޑިއާ ސަރުކާރުން ހަދިޔާކުރި ކޮވިޝީލްޑުގެ 100،000 ޑޯޒުންނެވެ.\nރައީސް ސޯލިހު ކޮވިޑަށް ޕޮޒިޓިވްވެފައިވަނީ ރޭ ނެންގެވި ސާމްޕަލްއަކުންނެވެ.\nއެމަނިކުފާނު މިއަދު ކުރެއްވި ޓްވީޓެއްގައި ވިދާޅުވީ އަތޮޅުތެރެއަށް ދަތުރުކުރުމަށް ރޭ ހެދި ޕީސީއާރުން، ކޮވިޑަށް ޕޮޒިޓިވްވެފައިވާ ކަމަށެވެ. އަދި މިހާރު ގޭގައި އެކަހެރިވެވަޑައިގެންފައިވާ ކަމަށް ވިދާޅުވިއެވެ.\n"މާތް ﷲގެ ރަޙްމަތްފުޅުން ޙާލު ރަނގަޅު. މިވަގުތު މިހިރީ ގޭގައި އެކަހެރިވެގެން،" ރައީސް ވިދާޅުވިއެވެ.\nރައީސް ސޯލިހު ކޮވިޑަށް ޕޮޒިޓިވްވެފައިވާއިރު، އެމަނިކުފާނު ވަނީ ކޮވިޑުން ދިފާއުވުމަށް ވެކްސިން ގެ ދެ ޑޯޒު ވެސް ފުރިހަމަކުރައްވައިފައެވެ.\nރާއްޖޭގައި ކޮވިޑް ފެތުރެން ފެށިތާ ދެ އަހަރުވާން ގާތް ވެފައިވާއިރު، މިއީ ރައީސް ސޯލިހަށް ކޮވިޑް ޖެހުނު ފުރަތަމަ ފަހަރެވެ.\nމީގެކުރިން ރައީސް އިބްރާހިމް މުހައްމަދު ސޯލިހްގެ އަނބިކަނބަލުން ފަޒްނާ އަހުމަދާއި ނައިބު ރައީސް ފައިިސަލް ނަސީމް ވެސް ކޮވިޑް-19 އަށް ޕޮޒިޓިވްވިއެވެ.


ރަމަޟާންމަހަށްޓަކައި ކޮންމެ މީހަކުވެސް މިހާރުން ފެށިގެން ކުރަންވީ ދުޢާ!\nރަޖަބް މަސް މިވަނީ ފެށިފައެވެ.، ކުރިއަށް އޮތީ ޝަޢްބާންމަހެވެ. ޖެހިގެން އަންނާނީ ރަމަޟާންމަހެވެ. ވީމާ އެމަހަކަށްޓަކައި މުސްލިމުން އެންމެ ބޮޑަށް އިންތިޒާރުކުރާ ރަމަޟާން މަސް މިހާރު މިވަނީ ވަރަށް ގާތްވެފައެވެ.\nފާއިތުވި ރަމަމާން މަހަށް ބަލައިލުމުން މިހާށރުވެސް ލޯތަކުން އަންނަނީ ކަރުނައެވެ. ދުނިޔޭގެ ފަހުގެ ތާރީޚޫގައިވެސް ބައްދަލުވި އެންމެ ހިތާމަވެރި ރަމަޟާންމަސްކަމަށްވުމުންނެވެ. ޕާކިސްތާން ިޔަވައި ހުރިހާ ޤައުމުތަކެއްގައިހެން މިސްކިތްތައް ހުރީ ތަޅުލެވިފައެވެ. ޖަމާޢަތުގައި ނަމާދެއް ނުކުރެވެއެވެ. ރޭއަޅުކަމެއް ނުކުރެވެއެވެ. އިޢްތިކާފަކަށް ނުތިބެވެއެވެ. މިކަންކަމުން އަސަރުނުކުރި ހިތަކަށް އަސަރުކުރާނީ ކޮންކަމަކުން ހެއްޔެވެ؟\nމީސްތަކުންނޭވެ! ކަންކަން އަދިވެސް ފެންނަމުން މިދާގޮތުން މިއަހަރުގެ ރަމަޟާންމަހު ކަންކަން މެދުވެރިވާނީ ކޮން ގޮތަކަށްކަން ޔަޤީނެއް ނޫނެވެ. މިނިވަންކަމާއިއެކު މިސްކިތްތައް ހުޅުވާފައި ބެހެއްޓޭނެކަން އަދިވެސް ޔަޤީނެއް ނޫނެވެ. މިސްކިތްތަކުގައި ރޭއަޅުކަންކުރެވޭނެކަން ވެސް ޔަޤީނެއް ނޫނެވެ.\nވީމާ އަހުރެންގެ އިލްތިމާސަކީ ކޮންމެ މުސްލިމަކުވެސް މިަކަންކަމަށް އެދި ދުޢާކުރުމެވެ. ރަމަޟާންމަހު މިސްކިތްތަކުގައި ޖަމާއަތުގައި ނަމާދުކޮށްލައި ރޭއަޅުކަންކޮށްލައި އުޅުމުގެ ފުރުޞަތު ފަހިކޮށްދެއްވެވުން އެދިއެވެ.\nއަދި އެދުޢާގައި ރަމަޟާން މަސް ތިމާއާއި ބައްދަލުކޮށްދެއްވެވިގެންނާއި ރަމަޟާންމަހު ރޯދަ ހިފައި ވީހައި ގިނަ އަޅުކަންކުރުމުގެ ތައުފީޤް ދެއްވެވުމަށް އެދިވެސް ދުޢާކުރާށެވެ!


REPORT: Quarantine aai eku bodu chuttee haraabu\nކަރަންޓީނާއެކު ބޮޑު ޗުއްޓީ ހަރާބު\nރަށެއްގެ މަގުމަތި: ޗުއްޓީގެ ކަންކަން ކޮވިޑްގެ ސަބަބުން ވަނީ ފުށުން ޖެހިފައި\nމި އޮތީ އަހަރުގެ ޗުއްޓީ ސީޒަނާއި ދިމާވެފަ އެވެ. އަހަރުގެ ކުރީކޮޅުގައި އޮފީސްތަކުގައި މަސައްކަތް ކުރާ މީހުން ޗުއްޓީ ޕްލޭން ކުރާއިރު ދަރިންގެ ސްކޫލް ބަންދާއި ދިމާކޮށް ގިނަ މީހުން ޗުއްޓީ ޕްލޭންކޮށްލަ އެވެ. މިދުވަސްވަރު ބައެއް އޮފީސްތައް އޮންނަނީ ވެސް "ދުންގަނޑެއް" އަޅާފަ އެވެ. ނޮވެމްބަރު މަހަކީ ސުކޫލްގެ ބޮޑު ޗުއްޓީ ކަމުގައި ވާތީ އެވެ. އަހަރު އެއްކޮށް ބުރަ މަސައްކަތްކޮށް ލިބޭ 30 ދުވަހު ދަރިންނާއި އެކީ ރަނގަޅަށް ހަމަޖެހިލައިގެން ހޭދަ ކޮށްލާށެވެ.\nރަށަށް ދާށެވެ. ނުވަތަ ރާއްޖެއިން ބޭރަށް ދާށެވެ. އެހެންވެސް ބޮޑު ކަމެއް އޮތީއްޔާ އެކަމުގަ އެވެ. ކައިވެނި ޕާޓީތައް ވެސް އޮންނަ ސީޒަނަކީ ވެސް މިއީ އެވެ. މުޅި އަހަރުގައި ވެސް ބޮޑު ޗުއްޓީއަކީ ވަރަށް އުއްމީދު ކުރާ ދުވަސްތަަކެކެވެ. ވިހިވިހީ ގައި ދުނިޔެ ލައްވާލި ރޯގާ އާއި އެއްކޮށް މި ހުރިހާ ޕްލޭނެއް ވެސް ހަރާބެވެ. ރާއްޖެއިން ބޭރަށް ދާން ގަތް ޓިކެޓާއި ރީފަންޑް ކުރަން ޖެހުނީ އެވެ.\nވިހިވި މިއީ ކުރިމަތިވި އާދަޔާ ހިލާފު އަހަރެކެވެ. ފްރަންޓްލައިން ފިޔަވާ އެއްމެންނަށް އޮފީސް ބަންދުވެ ގޭގައި ތިބެންޖެހުނަސް އެއީ އަދި ޗުއްޓީއެއް ނޫނެވެ. އެތަށް ކަމަކާއި ލައިގަތެވެ. ހާސް ކަމާއި ނުތަނަސްވަކަމާއި އެކުއެވެ. މާޔޫސްކަމާއި އައިސޮލޭޝަން އާއި ބައްޔާއި ކުރިމަތިލާން ޖެހިފަ އެވެ.\nމި އަހަރު މިހާ ހިސާބަށް އައި އިރު މިއޮތީ އެހެން އޮފީސްތަކުގައި މަސައްކަތް ކުރާ އެމީހުންގެ ޗުއްޓީއަށް ދެން ވާނީ ކިހިނެއްތޯ ސުވާލު ކޮށްލެެވެ އެވެ. އަހަރީ ޗުއްޓީގައި ރަށަށް ދާން ޕްލޭން ހަދާލާ ރަށަށް ދާން ނިންމާ އިރު އެއްކަލަ އަަހަރީ ޗުއްޓީގެ 30 ދުވަހުގެ ތެރެއިން 14 ދުވަސް މިއޮތީ ހޯމްކަރަންޓީން ކުރުމުގެ އުސޫލެކެވެ.\nވަކި ބަޔަކަށް ކަރަންޓީނަކާއި ނުލައި ދެވޭ ގޮތެއް އޮތުމުން މިކަމާއި ޝަކުވާ ނުކޮށް ހިމޭނުން ހުންނަން އެންމެ ބަހެއް ނުބުނާ މީހާއަށް ވެސް އުނދަގުލެވެ.\n"އަހަރެން ޗުއްޓީ އަށް ރަށަށް ދާން އޮފީސް އިން ޗުއްޓީ ލިބެނީ އަންނަ ޑިސެމްބަރު 15 ގައި. ޗުއްޓީ އެއްކޮށް ދާނީ ކަރަންޓީނުގައި. ދެން އަންނަ އަހަރުގެ ޗުއްޓީއާއި އެކު ހަމަޖެއްސޭން އޮތީ. ކުދިން ބައްޔެއް ކަމެއްވިޔަސް ކުދިންގެ ޒިންމާ ނަގާ މީހާގެ ހައިސިއްޔަތުން ވަރަށް އުނދަގޫ ކުރިއަށް އޮތް އަހަރުގެ ޗުއްޓީ އެއްކޮށް ބޭނުންކޮށްލަން. އެކެމަކުވެސް މި ނޫން ގޮތެެއް ނެތް،" ޕްރައިވެޓް ކުންފުންޏެއްގައި އުޅޭ މަންމައަކު ބުންޏެވެ.\nއެހެން މީހަކު ބުނިގޮތުގައި މިއަހަރު ފެށުނީ ވަރަށް އުއްމީދާއި އެކުއެވެ: "ދަރިން ގޮވައިގެން ރާއްޖެއިން ބޭރަށް ދާން ގަސްދުކޮށްގެން ޓިކެޓް ނަގާ ހުރިހާ ކަމެއް ހަމަޖެހިފައި އޮތީ. އެކަމް ދަތުރު ކެންސަލްކޮށްލަން ޖެހުނީ. މިހާރު މި ބަލަނީ ރަށަށް ދެވޭތޯ. އޮފީހުން ހިއެއް ނުވޭ ވޯކްފްރޮމް ހަމަޖެހޭނެ ހެނެއް. ޗުއްޓީ މިއޮށް ހަރާބުވީ"\nރަށް ރަށަށްދާން މިދުވަސްވަރު އެެއްމެން ހިފާލައިގެން މި ތިބީ ގޭގެ ހަތަރު ފާރުން ބޭރުވެ ހަށިފުރާ ނޭވާލާ ހަމަޖެހިލާށެވެ. އެހެނަސް ރަށަށް ގޮސްވެސް އަނެއްކާ ކަރަންޓީނުގައި ތިބެން ޖެހުމުން މިކަން ކުރަން މިއޮތީ ދަތިވެފައެވެ. ހާސްބޮޑުކޮށް ދިޔަ އަހަރެއްގައި ޗުއްޓީއަކަށް ނުދެވިއެވެ.\nއިންޑިއާގެ ކެރަލާ ސްޓޭޓްގައި އެހެން ސްޓޭޓްތަކުން އެ ސްޓޭޓަށް އަންނަ މީހުންގެ ކަރަންޓީނު މުއްދަތަކީ7ދުވަހަށް ވާ އިރު އިނގިރޭސި ވިލާތުގައި މިހާރު ވަނީ ސެލްފް އައިސޮލޭޝަންގެ މުއްދަތު ކުރިން އޮތް 14 ދުވަހުން5ދުވަހަށް ބަދަލު ކޮށްފައެވެ. "ޓެސްޓް އެންޑް ރިލީސް" ސްކީމްގެ ދަށުން ފަސް ދުވަހަށް އައިސޮލޭޓް ކުރުމަށް ފަހު އަމިއްލަ ހަރަދުގައި ޓެސްޓުހެދުމުން އިތުރަށް ކަރަންޓީނު ވާކަށް ނުޖެހޭނެ އެވެ.\nރާއްޖޭގައި އަތޮޅުތަކަށް ބަލި ފެތުރުނަ ނިދުމުގެ ބޭނުމުގައި 14 ދުވަހުގެ ކަރަންޓީނު މުއްދަތުގެ އުސޫލު ރަވާފައިވާ އިރު ރާއްޖެއިން ބޭރުން އަންނަ ފަރުތުވެރިޔާ އަށް އޮތީ ތަފާތު ގޮތެކެވެ. މުޅި ދުނިޔޭގައި ވަށާ ބުރުޖަހާފައި ރާއްޖެއަށް އަންނަ އިރު އެމީހުންނަށް މަރުހަބާ ކިޔައެވެ. ކަރަންޓީނުވުމެއް ނެތެވެ. ގެސްޓް ހައުސް އާއި ރިސޯޓް ތަކަށް ދެވެއެވެ. އޮފީސްތަކުގެ ބޭނުމަށާއި ރަސްމީ ދަތުރުތަކުގައި އަތޮޅު ތެރެއަށް ފަސް ދުވަހަށް ވުރެ ކުރު މުއްދަތެއްގައި ދާ ނަމަ އަނެއްކާވެސް ކަރަންޓީނު ކުރުމެއް ނެތެވެ.\nގިނަ ބައެއްގެ ފާޑުކިޔުން އެޗްޕީއޭގެ މި އުސޫލަށް މިދުވަސްކޮޅު އަމާޒުވަމުންދާ އިރު އެ ފަރާތުން ބުނެފައިވަނީ ކޮވިޑް-19 އިގެ ކޮމިއުނިޓީ ސްޕްރެޑެއް އޮތް ރަށަކުން ބަލި ނެތް ރަށަކަށް ދާއިރު ކަރަންޓީންވާން ޖެހޭ ޖެހުން ނިމުމަކަށް ގެނެވެން އޮތީ ޕޮޒިޓިވިޓީ ރޭޓާއި، އިންޑިޕެންޑެންޓް ކޭސްތައް ދަށްވެގެނެވެ.\nސްކޫލް ޗުއްޓީ ކޮވިޑް-19


Vaguthu Futsal Challenge: Mubaaraathuge Gavaaidhah Bodethi Badhalu Thakeh - Vaguthu\nވަގުތު ފުޓްސަލް ޗެލެންޖު: މުބާރާތުގެ ގަވާއިދަށް ބޮޑެތި ބަދަލުތަކެއް\n"ވަގުތު" އިން އިންތިޒާމްކޮށްގެން ކޮންމެ އަހަރަކު ވެސް އައްޑޫ ސިޓީގައި ބާއްވަމުން އަންނަ ފުޓްސަލް މުބާރާތުގައި ބައިވެރިވުމަށް ފުރުސަތު ހުޅުވާލާފައިވާ އިރު، މިފަަހަރުގެ މުބާރާތުގެ ގަވާއިދުތަކަށް ބޮޑެތި ބަދަލުތަކެއް ގެންނަން ނިންމައިފިއެވެ.\nމިއަހަރުގެ މުބާރާތަށް ގެނެސްފައިވާ އެންމެ ބޮޑު ބަދަލަކީ މުބާރާތުގައި ޓީމުތަކަށް ކުޅުންތެރިން ރަޖިސްޓްރީ ކުރުމަށް ގެނެސްފައިވާ ބަދަލުތަކެވެ. މީގެ ކުރިން ޓީމުތަކުގައި އަތޮޅުން ބޭރު ކުޅުންތެރިން ބޭނުން ވަރަކަށް ރަޖިސްޓްރީ ކުރެވޭ ގޮތަށް އޮތް ނަމަވެސް، މިފަހަރު ރަޖިސްޓާ ކުރެވޭނީ ކޮންމެ ޓީމަކަށްވެސް އަތޮޅުން ބޭރުގެ ތިން ކުޅުންތެރިންނެވެ.\nއެ ތިން ކުޅުންތެރިންގެ ތެރެއިން މެޗު ކުރިއަށްދާ އިރު، އަބަދުވެސް ދަނޑުމަތީގައި ތިބެވޭނީ ދެ ކުޅުންތެރިންނަށެވެ. މުބާރާތުގައި އައްޑު އަތޮޅު ނޫން އެހެން އަތޮޅަކުން ޓީމެއް ބައިވެރިވާ ނަމަވެސް، އެޓީމުގައިވެސް ޖެހޭނީ ޓީމު ނިސްބަތްވާ އަތޮޅު ނޫން އެހެން އަތޮޅެއްގެ ތިން ކުޅުންތެރިންނެވެ. އަދި ސަރުކާރު އޮފީހަކުން ބައިވެރިވާނަމަވެސް، އެ އޮފީހެއްގައި މަސައްކަތްކުރާ މީހުންގެ އިތުރަށް ޓީމުގައި ޖެހޭނީ އެހެން އަތޮޅެއްގެ ތިން ކުޅުންތެރިންނެވެ. އެހެން ނަމަވެސް އައްޑޫ ކުޅުންތެރިން ބޭނުން ވަރަކަށް ޖެހޭނެއެވެ. އަދި ރިސޯޓެއް ބައިވެރިވާނަމަވެސް، އެ ރިސޯޓެއްގެ ކުޅުންތެރިން ފިޔަވާ ބޭނުން ވަރަކަށް އައްޑޫގެ ކުޅުންތެރިން ޖެހޭނެއެވެ. އެހެން ނަމަވެސް އައްޑޫ އަތޮޅު ބޭރުން ޖެހޭނީ ހަމަ ތިން ކުޅުންތެރިންނެވެ.\nމައިގަނޑު ގޮތެއްގައި މުބާރާތުގައި އައްޑޫގެ ޓީމުތައް ބައިވެރިވާ އިރު، އެ ބަދަލު ގެނެސްފައި ވަނީ، މުބާރާތުގައި އައްޑޫގެ ކުޅުންތެރިންނަށް ފުރުސަތު އިތުރު ކުރުމަށާއި، އައްޑޫއިން ރަނގަޅު ކުޅުންތެރިން އުފެއްދުމަކީ މުބާރާތުގެ އެއް މަގުސަދު ކަމުގައިވެސް ވާތީއެވެ.\nއޭގެ އިތުރަށް މުބާރާތަށް މިފަހަރު ގެނައި އަނެއް ބަދަލަކީ ކޮންމެ ޓީމަކުންވެސް 18 އަހަރުން ދަށުގެ ދެ ކުޅުންތެރިން ޓީމު ލިސްޓްގައި ހިމަނަން މަޖުބޫރު ކޮށްފައި އޮތް އޮތުމެވެ. "ވަގުތު ފުޓްސަލް ޗެލެންޖު"ގެ މައިގަނޑު އެއް މަގުސަދަކީ ފުޓްސަލްގެ ރަނގަޅު ޒުވާން ޖީލެއް އުފެއްދުން ކަމަށްވާ އިރު، އެ ބަދަލަކީ ހުނަރުވެރި ޒުވާން ކުޅުންތެރިންނަށް އޮތް ފުރުސަތު ފަހިކޮށްދިނުމަށް ގެނެސްފައިވާ ބަދަލެކެވެ.\nރާއްޖޭގެ ފުޓްސަލްގެ ތަރިން ފެނިގެންދާ "ވަގުތު ފުޓްސަލް ޗެލެންޖު" އަކީ ރާއްޖޭގައި ބާއްވާ އެންމެ އަގުބޮޑު ފުޓްސަލް މުބާރާތެވެ. މުބާރާތުގެ ޗެމްޕިއަން ޓީމަށް 120000 ރުފިޔާގެ ފައިސާގެ އިނާމެއް ދިނުމަށް ވަނީ ހަމަޖެހިފައެވެ. ރަނާ އަޕް ޓީމަށް 30000 ރުފިޔާގެ އިނާމެއް ދިނުމަށް ހަމަޖެހިފައިވެއެވެ.\nމުބާރާތް ބޭއްވުމަށް ހަމަޖެހިފައި ވަނީ ޖުލައި މަހުގެ 12 ވަނަ ދުވަހުން ފެށިގެން 26 ވަނަ ދުވަހުގެ ނިޔަލަށް އައްޑޫ ސިޓީ ހިތަދޫ ގައެވެ.\nމުބާރާތުގައި ބައިވެރިވުމުގެ ފުރުސަތު ދިނުމަށް ހަމަޖެހިފައި ވަނީ އެންމެ ފުރަތަމަ ފޯމް ހުށަހަޅާ 16 ޓީމަށެވެ. މުބާރާތުގައި ބައިވެރިވާން ބޭނުންވާ ޓީމްތަކުން 9657764 ނަމްބަރު ފޯނަށް ގުޅުއްވުމުން ފޯމް ލިބިވަޑައިގަންނަވާނެއެވެ.\nފޯމް ބަލައިގަތުމަށް ހަމަޖެހިފައި ވަނީ މެއި މަހުގެ 31 ވަނަ ދުވަހުގެ ނިޔަލަށެވެ.\n"ވަގުތު" ފުޓްސަލް މުބާރާތް ފާއިތުވި ދެއަހަރު ވެސް ކާމިޔާބު ކޮށްފައި ވަނީ "ބޭރުމަތި" އިންނެވެ.


އެންމެ ހެޔޮވެގެންވާ ގޮތަކީ ރަމަޟާންމަހުގެ ތަރާވީޙު ނަމާދު, އެކަނި ކުރުންތޯ ނުވަތަ ޖަމާޢަތުގައި ކުރުންތޯ؟ – Ilm\nއެންމެ ހެޔޮވެގެންވާ ގޮތަކީ ރަމަޟާންމަހުގެ ތަރާވީޙު ނަމާދު, އެކަނި ކުރުންތޯ ނުވަތަ ޖަމާޢަތުގައި ކުރުންތޯ؟\nރަމަޟާން މަހުގެ ރޭއަޅުކަން ( ތަރާވީޙްނަމާދު ނުވަތަ ދަމުނަމާދު ) އެކަނި ކުރުންވެސް އަދި ޖަމާޢަތުގައި ކުރުންވެސް ހުއްދައެވެ. އެ ދެގޮތްވެސް ޘާބިތެވެ. ނަމަވެސް ރަމަޟާންމަހުގައި ތަރާވީޙް ނަމާދު ޖަމާޢަތުގައިކުރުން، އެކަނިކުރުމަށްވުރެ މަތިވެރިވެގެން ވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ވަނީ އެކަލޭގެފާނުގެ ޞަޙާބީންނާއިގެން، ރޭތަކެއް ވަންދެން ޖަމާޢަތުގައި ތަރާވީޙްނަމާދު ކުރައްވާފައެވެ.\nޞަޙީޙް މުސްލިމާއި ޞަޙީޙް ބުޚާރީގައި ޘާބިތުވެގެން އައިސްފައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ ޞަޙާބީންނާއިގެން ރޭތަކެއްވަންދެން ޖަމާޢަތުގައި (ތަރާވީޙް ނަމާދު) ކުރެއްވިއެވެ. ދެން އެހެން ކުރައްވަމުންގޮސް ތިންވަނަ ރޭ ނުވަތަ ހަތަރުވަނަ ރޭގައި އެކަލޭގެފާނު(މިސްކިތަކަށް) ނުކުމެވަޑައެއް ނުގަންނަވައެވެ. ހެނދުނު ވުމުން އެކަލޭގެފާނު ޙަދީޘް ކުރެއްވިއެވެ. (( ތިޔަބައިމީހުންގެ މައްޗަށް މި ނަމާދު (ތަރާވީޙް ނަމާދު) ފަރުޟް ކުރެވިދާނެކަމަށް ތިމަންކަލޭގެފާނު ބިރުފުޅުވަޑައިގަތުން ފިޔަވައި އެހެންކަމެއް ، ރޭގައި ނަމާދަށް ނުކުމެވަޑައިގަތުމަށް މަނާނުކުރެއެވެ. )) رواه البخاري . މާނައަކީ ތަކުރާރުކޮށް ކޮންމެ ރެއަކު ޖަމާޢަތުގައި ކުރެވެމުންދާނަމަ ތަރާވީޙް ނަމާދު މީސްތަކުންގެ މައްޗަށް ފަރުޟް ކުރެވެދާނެކަމަށް އެކަލޭގެފާނު ބިރުފުޅުވަޑައިގަތީއެވެ. ޞަޙީޙް މުސްލިމުގައި ވާރުދުވެގެން އައިސްފައިވާ ލަފްޟްގައި ވެއެވެ. (( އެހެނެއްކަމަކު ތިޔަބައިމީހުންގެ މައްޗަށް ރޭ އަޅުކަން ފަރުޟްކުރެއްވިދާނެ ކަމަށް ތިމަންކަލޭގެފާނު ބިރުފުޅުގަތީއެވެ. އެހެންވެއްޖެ ނަމަ އެކަމަކީ ތިޔަބައިމީހުންނަކަށް ކުޅަދާނަ ކަމަކަށް ނުވާނެއެވެ. )) رواه مسلم .\nޖަމާޢަތުގައި ތަރާވީޙްނަމާދު ކުރުމަކީ ނަބިއްޔާ ޞައްލަﷲ ޢަލައިހި ވަސައްލަމަގެ ސުންނަތުން ޘާބިތުވާން އޮތްކަމެކެވެ. ޖަމާޢަތުގައި ތަރާވީޙްނަމާދު ކުރުންމަތީ އެކަލޭގެފާނު ދެމިނުހުންނެވި ސަބަބު އެކަލޭގެފާނު އެވަނީ ބަޔާންކޮށްދެއްވާފައެވެ. އެ ސަބަބަކީ އުއްމަތަށް އެނަމާދު ފަރުޟުކުރެވިދާނެ ކަމަށް ބިރުފުޅުގަތުމެވެ. ނަމަވެސް އެކަލޭގެފާނު އަވަހާރަވުމުން އެ ސަބަބު (ފަރުޟް ކުރެވިދާނެ ކަމަށް ބިރުފުޅުގަތުން) ވަނީ ނެތިގޮސްފައެވެ. އެހެނީ އެކަލޭގެފާނު އަވަހާރަވުމުން އިލާހީ ވަޙީ މެދުކެނޑުނީއެވެ. އެއްވެސް އެއްޗެއް ދެން އިތުރަށް ފަރުޟް ވެދާނެކަމުގެ ބިރު ނެތުނީއެވެ. ވަޙީ މެދުކެނޑުމުން ، އެ ނަމާދުގެ ޖަމާޢަތް ކޮންމެ ރެއަކު އެކަލޭގެފާނު ތަކުރާރު ނުކުރެއްވި ސަބަބު (ފަރުޟް ކުރެވިދާނެ ކަމަށް އޮތް ބިރުފުޅު) ނެތިގެން ދިޔައީއެވެ. އެހެންކަމުން އެގޮތް (ޖަމާޢަތުގައި ތަރާވީޙްނަމާދު ކުރުން) އެއީ މިހާރު ސުންނަތްކަން ގަދަވެގެންވާގޮތެވެ.\nބައްލަވާ ” الشرح الممتع ” للشيخ ابن عثيمين (4/ 78 )\nالإمام ابن عبد البر – رحمه الله – ވިދާޅުވިއެވެ :-\nރަމަޟާންމަހުގެ (ޖަމާޢަތުގައިކުރެވޭ) ރޭ އަޅުކަމަކީ ނަބިއްޔާ ޞައްލަﷲ ޢަލައިހި ވަސައްލަމަގެ ސުންނަތްތަކުގެ ތެރެއިން ސުންނަތެކެވެ. އަދި އެކަމަށް ބާރު އެޅިފައިވާ ކުރުން އެދެވިގެންވާ މަންދޫބު ކަމެކެވެ. އުމަރު ރަޟިޔަﷲ ޢަންހު އެ ސުންނަތުގައި ހިފައި އެ ސުންނަތް އިޙްޔާކޮށްފައިވަނީ، އެއީ ހަމައެކަނި ރަސޫލުﷲ ޞައްލަﷲ ޢަލައިހިވަސައްލަމަގެ ސުންނަތެއްކަމުގައިވާތީއެވެ. އަދި ރަސޫލުﷲ ޞައްލަﷲ ޢަލައިހިވަސައްލަމަ އެ ސުންނަތަށް ރުއްސަވައި ލޯބިކުރައްވާފައިވާތީއެވެ. ރަސޫލުﷲ ޞައްލަﷲ ޢަލައިހި ވަސައްލަމަ އެ ސުންނަތުގައި ދެމި ނުހުންނެވީ އެކަން އުއްމަތަށް ފަރުޟްކުރެވިދާނެކަމަށް އެކަލޭގެފާނު ބިރުފުޅުވަޑައިގަތުމުންނެވެ. އެހެނީ އެކަލޭގެފާނަކީ މުއުމިނުންގެ މައްޗަށް ނުހަނު އޯގާތެރި ރަޙްމުހުރި ބޭކަލެކެވެ. ޞައްލަﷲ ޢަލައިހި ވަސައްލަމަ. އެކަން ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުން އުމަރު ރަޞިޔަﷲ ޢަންހަށް އެނގިވަޑައިގެންނެވުމުން، އަދި ރަސޫލުﷲ ޞައްލަﷲ ޢަލައިހި ވަސައްލަމަ އަވަހާރަވުމަށްފަހުގައި ދީނުގައި އެއްވެސް ފަރުޟެއް އިތުރުނުވާނެކަމާއި އަދި އުނިވެސް ނުވާނެކަން އެނގިވަޑައިގަތުމުން ، މީސްތަކުންނަށްޓަކައި އެ ސުންނަތް ޤާއިމުކޮށްދެއްވައި އިޙްޔާކޮށް އަދި އެކަމަށް މީސްތަކުންނަށް އަމުރުކުރެއްވިއެވެ. އެއީ ހިޖްރައިން 14 ވަނަ އަހަރުއެވެ.\n“التمهيد ” ( 8 / 108 ، 109 )\nއެކަލޭގެފާނު އަވަހާރަވުމަށްފަހުގައިވެސް ، އެކަލޭގެފާނުގެ ޞަޙާބީން (ރަޞިޔަﷲ ޢަންހުމް) ވަނީ ތަރާވީޙް ނަމާދު ޖަމާޢަތުގައާއި ވަކި ވަކިންވެސް ކުރައްވާފައެވެ. އެއަށްފަހު އުމަރު ރަޞިޔަﷲ ޢަންހު އެ އެންމެ ބޭކަލުން އެއް އިމާމެއްގެ ފަހަތަށް ޖަމާކުރެއްވިއެވެ.\nޢަބްދުއްރަޙްމާން ބުން ޢަބްދުލް ޤާރިއްޔު ގެ ކިބައިން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. (( ރަމަޟާންމަހުގައި، އެއް ރެއެއްގައި ތިމަންކަލޭގެފާނު އުމަރު ރަޞިޔަﷲ ޢަންހާއި އެކު މިސްކިތައް ނުކުތީމެވެ. އެ ހިނދު މީސްތަކުން ތިބީ ވަކިވަކިން ތަފާތު ތަންތަނުގައި ނަމާދު ކުރާށެވެ. އެއްބަޔަކު އެކަނި ނަމާދު ކުރަން ހުރި އިރު އަނެއްމީހަކު ދިހަވަރަކަށް މީހުންގެ ޖަމާޢަތެއް ހަދައިގެން ނަމާދު ކުރަނީއެވެ. އުމަރުގެފާނު ވިދާޅުވިއެވެ. އެންމެ ރަނގަޅުގޮތެއްކަމުގައި ތިމަންކަލޭގެފާނަށް ފެނިވަޑައިގަނަވަނީ ތިޔަބައިމީހުން އެއް އިމާމެއްގެ ފަހަތުގައި ޖަމާޢަތެއް ހެދުމެވެ. އެއަށްފަހު އެ އެންމެން އުބައްޔު ބުން ކަޢުބުގެ ފަހަތަށް ޖަމާކުރިއެވެ. ދެން ތިމަންނަ އެހެން ރެއެއްގައި އުމަރު ރަޟިޔަﷲ ޢަންހާއި އެކު މިސްކިތައް ނުކުމެ ވަޑައިގަތީމެވެ. އެ ހިނދު މީސްތަކުން އެއްޖަމާޢަތެއްގައި އެބައިމީހުންގެ އިމާމްގެ ފަހަތުގައި ނަމާދުކުރަމުން ދަނީއެވެ. އުމަރު ގެފާނު ވިދާޅުވިއެވެ. މިއީ ހާދަހާ ރަނގަޅު އާ ކަމެކެވެ……. ) رواه البخاري


Dhosthooree Massala Balaigathy Fadiyaarun Biruveri Kamehgai Thibeema - Mariya - Vaguthu\nދޫސްތޫރީ މައްސަލަ ބަލައިގަތީ ފަނޑިޔާރުން ބިރުވެރިކަމެއް ގައި ތިބުމުން - މާރިއާ\nމާރިޔާ އަހުމަދު ދީދީ - ވަގުތު އިމޭޖެސް: އަހުމަދު އަލީ\nދޫސްތޫރީ މައްސަލަ ސްޕްރީމް ކޯޓުން ބަލައިގަތީ ފަނޑިޔާރުން ބިރުވެރިކަމެއް ގައި ތިބުމުން ކަމަށް އިންތިހާބީ ރައީސްގެ ތަރުޖަމާނު އަދި މައްޗަން ގޯޅި އުތުރު ދާއިރާގެ މެމްބަރު މާރިޔާ އަހްމަދު ދީދީ ވިދާޅުވެއްޖެއެވެ.\nރޭ ރާއްޖެޓީވީގެ ފަލަސުރުހީ ޕްރޮގްރާމުގައި ވާހަކަ ދައްކަވަމުން މާރިޔާ ވިދާޅުވީ ދޫސްތޫރީ މައްސަލަ ސުޕްރީމް ކޯޓުން ވެސް ބަލައިގަތީ ބިރުވެރިކަމެއްގެ ތެރޭގައި ތިބެ ކަމަށް ޤަބޫލުކުރެވޭކަމަށާއި އެ މައްސަލަ ބަލައިގަތްއިރު، އެއީ ދުސްތޫރީ މައްސަލައެއް ނޫން ކަމަށް ސުޕްރީމް ކޯޓަށް ވެސް އެނގޭނެ ކަމަށެވެ.\n"ފަނޑިޔާރުންގެ މައްޗަށާއި ގާޒީންގެ މައްޗަށް ނުފޫޒު ފޯރުވޭނެ ފަދަ މީހެއް ރައީސް ޔާމީންގެ ޕަރާތްޕުޅުން ސުޕްރީމް ކޯޓަށް މައްސަލަ ހުށަހެޅުއްވުމަކީ ވަރަށް ވިޔާނުދާ ކަމެއް" މާރިޔާ ވިދާޅުވިއެވެ.\nމާރިޔާ ވިދާޅުވީ އުންމީދަކީ ސުޕްރީމް ކޯޓުން ރައްޔިތުންގެ ނިންމުމަށް އިހްތިރާމްކޮށް ކަންކަން ކުރިއަށް ގެންދިޔުން ކަމަށެވެ. އަދި ރައްޔިތުންގެ ނިންމުން ބަލައިގަނެ އެކަމަށް ގޮން ނުޖެއްސުން ކަމަށެވެ.\nއިންތިޚާބުން ބަލިވި ރައީސް ޔާމީން ކަމެއް ކުރައްވަން ބޭނުންފުޅު ނަމަ، ޤާނޫނެއް ނޯންނަ ކަމަށް ވިދާޅުވެ މާރިއާ ވިދާޅުވީ ރައީސުލްޖުމްހޫރިއްޔާއެއްގެ ކިބައިގައި ހުންނަންޖެހޭ އެއްވެސް ސިފަފުޅެއް މިހާރު ރައީސް ޔާމީންގެ ނެތް ކަމަށެވެ.\n"ޕީޕީއެމްގެ ފަރާތުން ހުށަހެޅި ދުސްތޫރީ މައްސަލައަށް މުޅި ރާއްޖެ ދަނީ ހެމުން. ތިން ވައްތަރަށް އެކަކު މި މަސައްކަތް ކުރަނީ. ރައްޔިތުންނަށްވުރެ މައްޗަށް އަރާ ރައްޔިތުން ބަލައިނުގަންނަ ބޭފުޅެއް މިހާރު އެހެން އުޅުއްވީމަ އަޅުގަނޑުމެން ކަންބޮޑުވޭ" މާރިޔާ ވިދާޅުވިއެވެ.\nރައްޔިތުން ތިބީ މި ސަރުކާރުން ހިންގާ ކޮރަޕްޝަނާއި ވައްކަމާއި އަނިޔާވެރިކަމާއި މެދު ހިތްހަމަނުޖެހިފައި ކަމަށް ވެސް މާރިޔާ ވިދާޅުވިއެވެ. އަދި ރައްޔިތުންނަށް ފެންނަ ގޮތް ވަރަށް ރަނގަޅަށް ވޯޓުން އެ އޮތީ ހާމަކޮށްފައި ކަމަށް މާރިޔާ ވިދާޅުވިއެވެ.\nއިންތިހާބުގައި ބޮޑެތި މައްސަލަތަކެއް ހުރިކަން ފާހަގަކޮށް ނިމިގެން ދިޔަ ރިޔާސީ އިންތިހާބު ބާތިލްކުރަން ހުށަހެޅި މައްސަލަ ވަނީ މިއަދު މެންދުރަށް ސުޕްރީމް ކޯޓްގައި ޝެޑިއުލްކޮށްފައެވެ. މި މައްސަލައިގައި ރައީސް ޔާމީން އެދިވަޑައިގެންފައި ވަނީ ދުސްތޫރީ އުސޫލުތަކާ ހިލާފަށް އިންތިހާބުގެ ތެރޭގައި ކަންތައްތަކެއް ހިންގާފައި ވާތީ ރިޔާސީ އިންތިހާބު ބާތިލްކޮށް ދިނުމަށެވެ.\nމި މައްސަލަ ސުޕްރީމް ކޯޓަށް ހުށަހެޅުއްވުމަށްފަހު ޕީޕީއެމް އިން ނެރުނު ބަޔާނެއްގައި ބުނީ މި މައްސަލަ ކޯޓަށް ވެއްދީ އިންތިހާބުގައި ހަރަކާތްތެރިވި އޮބްޒާވަރުންނާއި މޮނިޓަރުންނާއި އަދި އެހެނިހެން ފަރާތްތަކުން އެ ޕާޓީއަށް ހުށަހެޅި ޝަކުވާތައް، ޕީޕީއެމްގެ ފަރާތުން ފުލުހުންނަށް ހުށަހެޅުމުން އެ އިދާރާ އިން ދީފައިވާ ޖަވާބަށް ރިއާޔަތް ކުރުމަށްފަހު ކަމަށެވެ.\nޕީޕީއެމް އިން ބުނިގޮތުގައި ހުށަހެޅިފައިވާ ޝަކުވާތަކުގެ ތެރޭގައި ވޯޓު ކަރުދާސް ޗާޕުކުރުމުން ފެށިގެން، ވޯޓުލުމުގެ މަރުހަލާގައި އޮޅުވާލުންތަކަކާއި މަކަރާއި ހީލަތް ހިމެނުމާއި، ގާނޫނާއި ހިލާފު ތަފާތު އާލާތްތައް ބޭނުންކޮށްގެން ލެވޭ ވޯޓާއި އަދި ޖުމްލަ ނަތީޖާއަށް އުނި އިތުރު ގެންނަން މަސައްކަތް ކުރުމާއި ރީ ރެޖިސްޓްރޭޝަނާއި ލިސްޓުތައް ތަރުތީބު ކުރުމާއި ވޯޓުލީ މަރުކަޒުތަކުގައި އިންތިހާބާ ގުޅޭ އެކި އޮފިޝަލުންގެ އަމަލުތައް ގަވާއިދާ ހިލާފަށް ހުރުން ފަދަ ކަންތައްތައް ހިމެނޭ ކަމަށެވެ.\nއޮކްޓޯބަރ 14, 2018 09:16\nމާރިޔާއަށް ކިހިނެއްތޯ އިގުނީ ފަޑިޔާރުން ތިބީ ބިރުވެރިކަމެއްގެ ތެރޭގައިކަން ތިޔައީ ފަޑިޔާޜުންގެ މަސައްކަތައް ނުފޫޒު ފޯރުމެއްނޫންތޯ؟ ގަރުދިޔަ ދައްތަ މާރިޔާ\nއޮކްޓޯބަރ 14, 2018 13:42\nފަނޑިޔާރުންނަށް ބިރުދައްކަނީ މާރިޔާމެންގެ ޕަޕެޓުން\nއޮކްޓޯބަރ 14, 2018 09:22\nއަލުން އިންތިޚާބު ބާއްވައިފިނަމަ ބޮޑުކޯލިޝަން ބޮޑުތަނުން ބަލިވެގެންދާނެ! އިންޝާއަﷲ\nކީއްވެހޭ ފަނޑިޔާރުން ބިރުވެރިކަމެއްގަ ތިބެންވީ؟ ބަލަ ކޮންމެ ކަމަކީ ކަލޭމެންނަށް ނިމެންޖެހޭކަންތައްހޭ؟ ކަލޭމެންތީ ކޮންބައެއްހޭ؟ ކަލޭމެންގެ ސަރުކާރެއްނޫންހޭ ދެން ހުވާކުރަންއޮތީ؟ ކޮންކަމަކާތަ ތި ތެޅިއަރުވަނީ؟ ތިހެން ހިތަށްއަރުވާލަިގެން ހިތްހަމަޖައްސާލައިގެން މާރިޔާމެން އަޑުކުރަކިވެ ބޮލާތުރާނުކޮށް ދަތްބޯލަބޯލަ ތިބެބަލަ!\nއޮކްޓޯބަރ 14, 2018 09:38\nފަނޑިޔާރުން ބިރުގަންނަންޖެހޭ ސަބަބެއް ނެތް!! ވަކިން ޚާއްސަކޮށް 23 ސެޕްޓެމްބަރ 2018 އިގެ ފަހުން!! ފަނޑިޔާރުން ބިރުގަންނަ ނަމަ ބިރުގަންނާނީ އޭގެކުރިންކަމަށް ލަފާކުރެވެނީ!! މާރިޔާ ތިއިޝާރާތްކުރަނީ ސަރުކާރުން ބިރުދައްކާކަމަށް!! އެއީ ތިބޭފުޅުން އަބަދުވެސް ދައްކާ ވާހަކަ!! ދަންނަވަންތޯ ފަނޑިޔާރުން ބަލާނީ މައްސަލައެއް ހުށަހެޅުމުން އެމައްސަލައެއް ސްޕްރީމް ކޯޓަށް ހުށަހެޅޭ ނުވަތަ ބަލައިގަނެވޭ ހުރިހާ އުންސުރުތަކެއް ހަމަވޭތޯ!! އެފަދަ ކަމެއްނެތް ނަމަ ކޯޓްތަކުން މައްސަލަ ބަލައިގަންނާނެ!! އެކަން މާރިޔާއަށްވެސް އެނގިހުރެ ނުބައިހަދަން ފާޑުފާޑުގެ ވާހަކަ ތިދައްކަނީ!! ފަނޑިޔާރުން ބިރުން އެއުޅެނީ 23 ސެޕްޓެމްބަރ 2018 އިގެ ފަހުން!! އެއީ ފާޑުފާޑުގެ ޓީމުތައް ހަދައިގެން ސަރުކާރުގެ މުއައްސަސާތަކަށް ވަދެ އެތަންތާ ތިބޭ ވެރިންނަށާ މުވައްޒަފުންނަށް ބިރު ދައްކަމުންދާތީ!! ފަނޑިޔާރުގެއަށްވެސް އެވެނިހެން މިވެނިހެން ހަދާ އިސްލާހުކުރާނަމޭ ބުނެ އިންޒާރުތައް ދެމުންދާތީ!! މިދެންނެވި ޓީމުތަކުގައި މުއައްސަސާތަކުން އެކިއެކި މައްސަލަޖެހިގެން ފިޔަވަޅުއަޅާ ވަކިކޮށްފައިވާ މީހުނާ އަދި ބައެއް މީހުންގެ މައްސަލަތައް ޝަރީއަތުގައި ހުރި މީހުންވެސް ހިމެނޭގޮތުން ޒާތީ ޢަދާވާތްތެރިކަމުގެ ތެރެއިންވެސް ބިރު ދައްކަނީ!! ކޯޓްތަކުން މައްސަލަ ބަލާ ޢަދުލުވެރި ޙުކުމެއްކުރާނެކަމަށް ގަބޫލުކުރެވޭ!! އެތެރެއިންނާ ބޭރުން ބިރުދައްކަނީވެސް ކަލޭމެންގެ ރޭވުމުގެތެރެއިން!!\nއޮކްޓޯބަރ 14, 2018 10:29\nއަނެއްކާ ފަޑިޔާރުންގެ ޓާގެޓް ޕޮއިންޓަކީވެސް މާރިޔާތަ\nއޮކްޓޯބަރ 14, 2018 11:22\nމާރިޔާ އަކީ ތަކުރާރުކޮށް ރާއްޖޭގެ ރައްޔިތުންގެ މެދުގައި ބިރުވެރިކަން އުފެދޭ ގޮތަށް އާއްމު ރައްޔިތުންނަށް ނުބައި މައުލޫމާތު ދެމުން އުޅޭ މީހެއް. ވާހަކަ ދައްކާއިރު އެހާ ބިރުން ހުރެގެން އެވާހަކަތަށް ދައްކަނީ ލަސްލަހުން. ހީވަނީ ބުނާނެ ނުބުނާނެ ްއެއްޗެއް ނޭއްގިފަ ހުންނަހެން. އެއީ ދޮގުވާހަކަދައްކާތީ ވާގޮތް. އޮޅުވާލަން ތިކުރާ މަސައްކަތްތައް ފަޟީހަތްކުައްވާނެކަމަށް ބިރުވެތިވޭ.. މިރާއްޖޭގައި މާރިޔާ އާ އީވާ އެއީ އަންހެނުންނަށް ހުރި ހުތުރެއް...\nއަޅުގަޑަށް އެގޭ އެއްޗަކީ މާރިޔާ ވަނީ ﷲގެ އިސްމް ފުޅު ފައިދަށުލާ ފައިން އަރާފަކަން. އެކަމުގެ ހިތިފެންނާނެ.\nއޮކްޓޯބަރ 14, 2018 11:24\nއެމްޑީޕީ ނޫން ބަޔަކު އޮންނަ އުސޫލުގެ ތެރޭންވެސް ކަންކަން ކުރަން ފެށުމުން ރައްޔިތުންގެ މެދުގަ ފިތުނަވެރިކަން ފެތުރުމުގެ ގޮތުން އެބައި ދައްކާ އުޅޭ ވާހަކަތަކުން ސިފަވެގެންދަނީ ޔަހޫދީ/ކްރިސްޓިއަން/ގެރި އަޅުކަން ކުރާ އިންޑިއާ ފަދަ ގައުމުތަކުގަ ގެންގުޅޭ މިސާލުތަކެވެ. ބަޔަކު ރަނގަޅު ކަމެއް ކޮއްފިނަމަ އެއީ އަނިޔާވެރިކަން ކަމުގަ ދައްކައެވެ. ބަޔަކު ތަރައްގީ ކޮއްފިނަމަ އެއީ ނުރަނގަޅު ކަމެއްކަމަށާ އެއީ ހިޔާނާތްތެރިކަން ކަމުގަ ދައްކައެވެ. ބަޔަކު އޯގާތެރިވެއްޖެނަމަ އެއީ ނާއިންސާފު ކަމުގަ ދައްކައެވެ. އެހެނީ އެމްޑީޕީގެ މެމްބަރސިޕް ގަ ގިނައީ ކޮންމެސް ކުށްތަކެއް ކޮއްގެން ގޮޅިއަށް ލެވިފަވާ މީހުންނެވެ، އަދި ކިއެއްތަ! އެއްޖިންސުން ގުޅުންހިންގުމުގެ ޖޯސާއިފޯރި ތިބި ކުދިންވެސް އެމްޑީޕީއަށް ފޯރިދެނީ ކީއްވެގެންކަންވެސް ދިވެހިރައްޔިތުންނަށް ސާފުވޭ! ޔާﷲ! އެމްޑީޕީއާ އެމީހުންގެ އައުވާނުންގެ ކިބައިން މިިގައުމާ މި ދީން ރައްކާތެރިކުރައްވާންދޭޥެ. އަދި އެބައި މީހުންގެ މައްޗައް ގަދަފަދަ ވެގެންވާ ނަސްރެއް ދެއްވާންދޭވެ! އާމީން...\nއޮކްޓޯބަރ 14, 2018 12:40\nހުރިހާ ކަމެއްވެސް ނިމެންވާނިިިޔާމިިނ ާއެއްކޮޅައް\nއޮކްޓޯބަރ 14, 2018 11:25\nކަލޭ އަނގަމަތީ ފޮތިގަނޑެއް އަޅައިގެން ހުރެ އޭއޭ އީއީ މީމީ ކިޔާބަލަ. ބޮލާ ނުހޮރުއްޕާނެއްނު.\nއޮކްޓޯބަރ 14, 2018 11:45\nކަލޭތީ ގާނޫނޭކިޔާފަ ވީދެން މާރަނގަޅު މީހެއްނޫން ކަލޭ ގާނޫނުއަސާސީއަށްވުރެމަތީގަ ތެޅިބޭލިއިރު އެއީ މައްސަލައެއް ނޫން އެޔަށްފައިންއަރާ އޮތް އިރުވެސް މައްސަލައެއްނޫން ކޮންވާހަކަ އެއްދާއްކާކަށް ހެދިއްޔާ ހެދި ނުބައެއް ހަދާފައޮތީ ކަލޭމެން ކޮންވާހަކަ އެއްދައްކާކަށް އަދި ދެއިރު ކާބޭހެއް ހެން އެބަ އާގަނެ ގަނެފަ ކޮން އެއްޗެއްކިޔާކަށް ވޯޓުގަ ހަދާފަހުރި މަކަރާހީލަތް ސާފުކޮށް ރައްޔިތުންނަށް ހާމަ ކުރަން ވީ އޮޅުވާލި ވޯޓު\nއޮކްޓޯބަރ 14, 2018 11:46\nމާރިޔާ ހަމައަށް ވާހަކަ ދެއްކޭތޯ ބަލާބަލަ.\nއޮކްޓޯބަރ 14, 2018 12:05\nކަލޭމެން ހެދި ވަގު ފަޅާއަރާ ފާނެތީ ތިޔަ އުޅެނީ.\nއޮކްޓޯބަރ 14, 2018 13:16\nއޮކްޓޯބަރ 14, 2018 13:44\nމާރިޔާދީދީއަކީ، ވަރަށްމުރާލި ކަނބަލެއްގެ ގޮތުގައި ފާހަގަކުރެވޭ ބޭފުޅެކެވެ. މާރިޔާދީދީއަށް މަރްޙަބާ!


Rittey enburi annanee "oagaavaashey kalaa" aaeku\nރިއްޓޭ އެނބުރި އަންނަނީ "އޯގާވާށޭ ކަލާ" އާއެކު!\nރިޝްވާން އައިމަން (ރިއްޓޭ) އަކީ ރާއްޖޭގެ މިއުޒިކީ ދާއިރާގައި ފާހަގަކޮށްލެވޭ ތަރި އެކެވެ. އޭނާގެ ލަވަތަކުގެ ތެރެއިން "އޯގާވާށޭ ކަލާ" އަކީ ޒުވާނުންގެ ތެރޭގައި އެންމެ ވައިގައި ހިފި ލަވަ އެވެ. ރިޝްވާން އާއި ބޭންޑު "ދަ ކްލޯވް" އާއެކު 2008 ގައި ކިޔާފައިވާ އެ ލަވަ އަދިވެސް މީހުނަށް ބަލެއް ނުވެ އެވެ. ހަރު މީހުނާއި ޒުވާނުންނާއި ޅަ ކުދިންގެ މެދުގައި ވެސް ރިޝްވާން މަގުބޫލުވެގެން ދޔައީ މި "އޯގާވާށޭ ކަލާ" އިންނެވެ.\nޓީވީ އާއި ޝޯ ތަކާ ދުރުގައި އުޅުމަށްފަހު އަނެއްކާވެސް ނުކުންނަނީ ކަމަށް ބުނެ ރިޝްވާން ވަނީ އޭނާގެ ފޭނުންނަށް އުފާވެރި ހަބަރު ދީފަ އެވެ. ރިޝްވާން އެނބުރި އަންނަނީ އޭނާގެ ފޭނުން ގިނަ އަހަރުތަކެއް ވަންދެން މި ލަވައިގެ ވީޑިއޯގެ އިންތިޒާރުގައި ތިއްބަ އެވެ. "އޯގާވާށޭ ކަލާ"ގެ ވީޑިއޯ އެއް އުފައްދާ މި ލަވަ އަލުން ބެލުންތެރިންނަށް ގެނެސްދެނީ 10 ވަރަކަށް އަހަރު ފަހުންނެވެ.\nމިއަދުވެސް އެ ލަވަ ފެންނާނީ އެހާ ފުރިހަމަ ކޮށް ކަމާމެދު ޝައްކު ނުކުރާ ނަމަ ރިޝްވާން ނެރުނު ޓީޒާއަށް ކޮށްފައި ހުރި ކޮމެންޓުތަކުން އެނގެ އެވެ. ރިޝްވާން ބުނި ގޮތުގައި އެހާ ގިނަ ދުވަހު ފޭނުންނާ ދުރުގައި އުޅުމަށްފަހު އެނބުރި އަންނަން ވާނީ އެމީހުންގެ އުއްމީދެއް ފުރިހަމަ ކޮށްދޭ ހަބަރާއެކުއެވެ.\n"މި ވޭތުވެދިޔަ އަހަރުތަކުގައި އެކި ކަންކަމުގައި ވަރަށް ބިޒީކޮށް އުޅުނީ. ރިސޯޓުތަކުގައި ޕާފޯމް ކުރުމާއި ހާއްސަ ހަފްލާތަކަށް އެއްކޮށް ހުސްވެ ހުރީ. އެކަންކަމުގެ ސަބަބުން ޓީވީ ޝޯ ތަކާއި ސްޓޭޖް ޝޯތަކަށް ވަގުތު ނުދެވި މި ހުރިހާ ދުވަހު ހުރުމަށްފަހު އަލުން މި އަންނަނީ މި ލަވައިގެ ވީޑިއޯ އާއެކު"\nޒުވާނުންގެ ހިތްތަކަށް އިއްވައިދިން ލޯބީގެ މި ލަވައިގައި ކުލަ ޖައްސައިދޭނީ ރިޝްވާން އާއެކު، އެލީނާ ކިޔާ ބޭރު އެކްޓްރެސް އެކެވެ. މިއީ ރިޝްވާންގެ ފުރަތަމަ އޮފިޝަލް ވީޑިއޯ ލަވަ އެވެ. ލަވަ ރިލީޒް ކުރާނީ އަންނަ މަހުގެ ފަހެއްގަ އެވެ.\nރިޝްވާންގެ މި އުފާވެރި ހަބަރާއެކު، އިތުރު ޝޯތަކާއި ލަވަތައްވެސް ކުރިއަށް ހުރި ދުވަސްތަކުގައި ގެނެސްދޭނެ ކަމަށް ވެސް އޭނާ ބުންޏެވެ.


Covid-19: 67100 Ahvure Gina Meehun Positive Ve, Maruvi Meehun Ge Adhadhu 1500 Ah Araifi - Vaguthu\nކޮވިޑް-19: 67100 އަށްވުރެ ގިނަ މީހުން ޕޮޒިޓިވްވެ، މަރުވި މީހުންގެ އަދަދު 1500 އަށް އަރައިފި\nކޮރޯނާ ވައިރަސްއިން ސަލާމަތްވާން މާސްކް އަޅައިގެން - ފޮޓޯ: ޓެލާ ސްޓޯރީ\nދުނިޔޭގެ އެކި ކަންކޮޅުތަކުގައި ހަލުވިކަމާއެކު މިހާރު ފެތުރެމުންދާ ނުރައްކާތެރި "ކޮވިޑް-19" އަށް ޕޮޒިޓިވްވި މީހުންގެ އަދަދު 67100 އަށްވުރެ އިތުރުވެ، މި ވައިރަސްގެ ސަބަބުން މަރުވި މީހުންގެ އަދަދު 1500 އަށް އަރައިފިއެވެ.\nމި ނުރައްކާތެރި ވައިރަސް އާއި ގުޅިގެން އިދާރާތަކުން ނެރެފައިވާ ތަފާސް ހިސާބުތަކަށް ބަލާއިރު މިހާތަނަށް މި ވައިރަސް ޖެހުނު މީހުންގެ އަދަދު 67100 އަށް އަރައެވެ. އަދި މަރުވި މީހުންގެ އަދަދު 1506 އަށް އަރާއިރު، މިހާތަނަށް މި ބަލިން ސަލާމަތްވެފައި ވަނީ 8206 މީހެކެވެ. ތަފާސް ހިސާބުތައް ދައްކާ ގޮތުގައި ވައިރަސް ޖެހިފައިވާ އެތައް ހާސް ބައެއްގެ ތެރެއިން 11053 މީހަކު ތިބީ ސީރިއަސް ހާލަތުގައެވެ.\nމިހާތަނަށް ދުނިޔޭގެ 29 ޤައުމަކުން "ކޮވިޑް-19" ވައިރަސް ފެނިފައިވާއިރު، އެންމެ ގިނަ އަދަދަކަށް މި ވައިރަސް ޖެހިފައިވާ މީހުން ފެންނަމުން ދަނީ ޗައިނާއިންނެވެ. ޗައިނާއިން އެކަނިވެސް މި ވައިރަސްގެ 66492 ކޭސް މިހާތަނަށް ވަނީ ފެންމަތިވެފައެވެ. ދެވަނަ އަށް މި ވައިރަސް އެންމެ ގިނައިން ފެނުނު ޤައުމަކަށް ޖަޕާން ވެފައިވާއިރު، އެޤައުމުން މިހާތަނަށް 259 މީހަކު ވަނީ ވައިރަސް އަށް ޕޮޒިޓިވް ވެފައެވެ. ތިންވަނައަށް މި ވައިރަސް އެންމެ ގިނައިން ފެނުނު ޤައުމަކީ ސިންގަޕޫރެވެ. އެޤައުމުން މިހާތަނަށް 67 މީހަކު މި ވައިރަސް އަށް ޕޮޒިޓިވް ވެފައި ވެއެވެ.\nއިއްޔެ އެކަނިވެސް ކޮވިޑް ވައިރަސްގެ އާ ކޭސްތަކެއް ޖަޕާން، ހޮންގްކޮންގް އަދި ސިންގަޕޫރުގެ އިތުރުން މިސްރާއި އެފްރިކާއިން ފެންމަތިވެފައި ވެއެވެ. މީގެ ތެރެއިން އެފްރިކާ އާއި މިސްރުން އިއްޔެ ފެނުނު ކޭސްތަކަކީ އެ ޤައުމުތަކުން ފެނުނު "ކޮވިޑް-19" ގެ ފުރަތަމަ ކޭސްތައްކަން ފާހަގަކޮށްލެވެއެވެ.\nޗައިނާގެ ހުބޭއި ޕްރޮވިންސުން އިއްޔެ އެކަނިވެސް 139 މީހަކު މަރުވެފައި ވެއެވެ. އަދި އެދުވަހު އެކަނިވެސް 2420 މީހަކު "ކޮވިޑް-19" އަށް ޕޮޒިޓިވް ވެފައި ވެއެވެ.\nނުރައްކާތެރި "ކޮވިޑް-19" އެންމެ ފުރަތަމަ ފެނިފައިވަނީ ޗައިނާގެ ހުއާން ސިޓީގެ މަސް މާރުކޭޓަކުންނެވެ. އެ ސަރަޙައްދުން ވައިރަސް ފެނުނުތާ ގިނަ ދުވަސްތަކެއް ނުވަނީސް ވައިރަސް ވަނީ ދުނިޔޭގެ އެކި ކަންކޮޅުތަކަށް ހަލުވިކަމާއެކު ފެތުރިފައެވެ. އެންމެ ފުރަތަމަ މި ވައިރަސް ފެތުރެން ފެށީ މިދިޔަ އަހަރުގެ ޑިސެމްބަރު މަހުގެ ތެރޭގައެވެ.\nކަންބޮޑުވާހައި ހަލުވިކަމާއެކު މި ވައިރަސް ދުނިޔޭގެ އެކި ކަންކޮޅުތަކުގައި ފެތުރެމުންދާތީ، ޗައިނާއިން އެހެން ޤައުމުތަކަށް ދަތުރުކުރާ މީހުންވެސް މިހާރު ވަނީ ހުއްޓުވާފައެވެ. މި ވައިރަސްގެ ނުރައްކަލާއި ގުޅިގެން ދުނިޔޭގެ ސިއްޙަތު ޖަމިއްޔާއިން ވަނީ ދުނިޔެއަށް ސިއްޙީ ކުއްލި ނުރައްކަލުގެ ހާލަތުވެސް އިއުލާނުކޮށްފައެވެ. މިއީ ފަހުގެ ތާރީޚެއްގައި ވެސް ދުނިޔޭގައި ފެތުރިފައިވާ އެންމެ ނުރައްކާތެރި ވައިރަސް އެވެ.